
Noto de la tradukanto 


Ĉi tiu Interreta eldono estas reviziita versio de la traduko, 
kiu disponeblis rete ekde 2001. La antaŭa teksto estis nur 
parte reviziita Esperanta traduko en tiu stato de relativa 
kompletiĝo, kiun ĝi atingis ĝis 1997. Partoj de la teksto estis 
lingve kaj stile mankohavaj. 


Mi komencis mian tradukon de ĉi tiu romano (kiu eldoniĝis 
unuafoje anglalingve en 1922) en 1968, eklerninte 
Esperanton du jarojn antaŭe. Tuj komence, mi intencis nur 
ekzerci la lingvon. La decido traduki ĝuste ĉi tiun tekston 
estis la frukto de maksimume kvinminuta pripensado. Nur 
post iometa progreso mi iĝis pli kaj pli ambicia kaj finfine 
persistis ĝis la fino. 


Tiam mi flankenmetis la manuskripton, kaj ĝi ripozis sur mia 
librobreto 25 jarojn. Aĉetinte komputilon antaŭ jaroj, mi 
rememoris ĝian ekziston kaj pripensis, ke ĝi povus interesi 
kelkajn homojn, do mi retajpis la tuton sen ĝeni min per 
duma korektado aŭ reviziado. lom poste mi tamen zorge 
reviziis kelkajn partojn, sed tute ne ĉion. Sed nun mi faris la 
plenan revizian laboron, por kiu mi ne havis sufiĉe da tempo 
antaŭ kelkaj jaroj. 


La romano povus tre plaĉi al tiuj, kiuj Ŝatas rapidmovajn 
aventurrakontojn sen ĝisnubaj literaturaj pretendoj, tipaj por 
tiu ĝenro de frutempa sciencfikcio. Ankaŭ Esperanto- 
komencantoj povus ŝati ĝin pro ĝuste tiuj kvalitoj. 


Edgar Rice Burroughs kaj la Pelucidaro-serio 


La nomo de Edgar Rice Burroughs (1875-1950) estas malpli 
konata ol tiu de la plej fama figuro de lia literatura kreado, 
Tarzan, la rolulo de granda romanserio, poste de filmaj kaj 
komiksaj adaptoj. 


Liaj tri aliaj grandaj romanserioj estas la marsa, la venusa kaj 
la pelucidara. Ce la koro de la Tero estas la unua romano 
de la pelucidara serio. Lia verkaro sumiĝis je 68 romantitoloj. 


Burroughs naskiĝis en riĉa familio en Ĉikago kaj trapasis 
mallongan armean karieron. Geedziĝinte en 1900, lia edzino 
Emma kaj li havis du filojn kaj unu filinon. Dum la unuaj jaroj 
la familio vivis preskaŭ en malriĉeco. Burroughs ofte ŝanĝis 
la laborlokon. 


Lia vivstato pliboniĝis, kiam li 35-jara komencis verki por 
popularaj fikcigazetoj. Lia unua publikigita verko estis Sub 
la lunoj de Marso , ekaperinta felietone en 1912. Samjare li 
eldonis la faman Tarzan de la simioj , kaj jam en la posta 
jaro li povis fondi propran eldonejon. Komence de la 20-aj 
jaroj li verkis mezume tri romanojn jare por povi pagi sian 
luksan vivstilon kaj por kompensi siajn malbonajn financajn 
investojn. Dum la 2-a mondmilito li laboris kiel 
militraportisto en la suda Pacifiko. Li mortis de kormalsano 
en 1950. 


Kvankam la literatura kritiko ofte taksas la verkojn de 
Burroughs krude verkitaj kaj ŝablonecaj--li ja mem diris iam 
al intervjuanto, ke li ne trompas sin pri la "beletraj" kvalitoj 
de sia verkaro--ili facile ensorĉas legantojn per sia 
rapidmoveco kaj fantazipleno, kiun aklamis verkistoj kiel 
Ray Bradbury kaj Arthur C. Clarke. Jane Goodall, zoologino, 
kiu esploris la grandajn simiojn de Afriko, atribuis sian 
unuan junaĝan fascinon pri sia estonta esplortemo al la 


Tarzan-libroj. La "simiohomo" Tarzan efektive iĝis parto de la 
populara kulturo de la 20-a jarcento, kies maleston oni 
malfacile povus imagi. 


La leganto ne povas pretervidi en la verkoj de Burroughs 
elementojn, kiuj laŭ la hodiaŭa juĝo estas ne tre "politike 
ĝustaj" kaj foje rasismaj. Neblankuloj ne ĉiam, sed ofte rolas 
kiel maliculoj, la kolonianto-rolo de la blankuloj estas kvazaŭ 
memkompreneblaĵo, kaj la prezentata rilato inter viroj kaj 
virinoj sekvas la normkomprenojn de antaŭ kelkaj 
generacioj. Burroughs plene dividis la regantan 
mondrigardon kaj la socitipajn antaŭjuĝojn de siaj usonaj 
samtempuloj--kaj tiuj antaŭjuĝoj estas multloke kvazaŭ 
palpeblaj por legantoj. 


En la Pelucidaro-serio, al kiu apartenas Ĉe la koro de la 
Tero ,la maljuna sciencisto Abner Perry kaj juna 
akompananto, la romanheroo David Innes, tratunelas la 
Teron 800 kilometrojn per unika borveturilo ĝis la kava 
spaco en la mezo de la planedo. Tie ili renkontas 
vivoformojn, kiuj formortis sur nia Tero antaŭ milionoj da 
jaroj, sed ankaŭ civilize Ŝtonepokan homaron, sklavigitan de 
drakosimilaj reptilioj, la potencaj maharoj, mastroj de la 
interna mondo. Pelucidaron, la landon de eterna tagmezo, 
lumigas miniatura suno, kiun la gravita forto tenas pendanta 
en la centro de la kavaĵo. La du novalvenintoj baldaŭ 
rekonas sian mision: alporti al la pelucidara homaro kulturon 
kaj civilizon, kaj liberigi ĝin elsub la maharoj, venigante ĝin 
al ĝia laŭrajta loko pinte de la specioj. 


ANTAŬPAROLO 


Unue, bonvolu memori, ke mi ne supozas, ke vi kredos ĉi 
tiun historion. Do vi ne mirus pri lastatempa travivaĵo mia, 
en kiu, kirasite per naiva fido, mi senĝene rakontis ĝian 
esencon al membro de la Reĝa Geologia Societo okaze de 
mia lasta vojaĝo al Londono. 


Certe ŝajnus al vi, kvazaŭ oni kaptis min ĉe tiel abomena 
krimo kiel la ŝtelo de la Juveloj de la Krono el la Turo[l] aŭ la 
venenado de la kafo de lia Moŝto la Reĝo. 


La erudiciulo, al kiu mi konfidis, glaciiĝis antaŭ ol mi atingis 
la duonon--nur tio savis lin de eksplodiĝo--kaj miaj revoj pri 
honora membreco en la Societo, oraj medaloj kaj niĉo en la 
Glorhalo forvaporiĝis en la maldensan, fridan aeron de lia 
arkta teniĝo. 


Sed mi kredas la historion, kaj ankaŭ vi kredus, kaj ankaŭ la 
klerulo de la Reĝa Geologia Societo kredus, se vi ambaŭ 
povus aŭdi ĝin el la buŝo de tiu viro, kiu rakontis ĝin al mi. 
Se vi estus vidinta, kiel mi, la fajron de veremo en tiuj grizaj 
okuloj, aŭdinta la tonon de sincero en tiu mallaŭta voĉo, 
sentinta la kortuŝecon--ankaŭ vi kredus. Vi ne bezonus la 
definitivan pruvon, kiun mi vidis: la bizaran ramforinko- 
similan beston, kiun li kunportis el la interna mondo. 


Mi trovis lin tute subite kaj ne malpli neatendite, ĉe la rando 
de la granda Sahara Dezerto. Li staris antaŭ kaprofela tendo 
meze de areto da daktilpalmoj ĉe eta oazo. Araba tendaro 
kun ok aŭ dek tendoj staris proksime. 


Mi estis en Afriko por ĉasi leonojn. Mia trupo konsistis el dek 
du dezertidoj; mi estis la sola "blankulo". Dum ni proksimiĝis 
al la punkto de verdaĵo, mi vidis la viron eliri el sia tendo kaj 


scivoleme rigardadi al ni, ombrante siajn okulojn per levita 
mano. 


Ekvidinte min, li rapidis antaŭen por renkonti nin. 


"Blankulo!" li ekkriis. "Laŭdon al la Sinjoro! Jam de horoj mi 
vin rigardas, esperante, sed ankaŭ dubante, ke ĉi-foje venas 
blankulo. 


Diru al mi la daton. Kiun jaron ni havas?" 

Kaj kiam mi respondis, li Ŝanceliĝis kvazaŭ batite rekte sur la 
vizaĝon, kaj li devis ekkapti la ledrimenon de mia piedingo 
por sin apogi. 


"Ne povas esti!" li kriis post momento. "Ne povas esti! Diru, 
ke vi malpravas aŭ ke vi nur ŝercas." 


"Mi diras al vi la veron, mia amiko," mi respondis. "Kial mi 
trompus aŭ provus trompi nekonaton pri tia banalaĵo kiel la 
dato?" 


Dum longa tempo li staris silenta kaj kun klinita kapo. 


"Dek jaroj!" li murmuris finfine. "Dek jaroj, kaj mi kredis, ke 
pasis apenaŭ pli ol unu!" 


Dum tiu nokto li rakontis al mi sian historion--tiun, kiun mi 
kiel eble plej fidele ripetas, laŭ mia memoro, al vi. 


1-a ĉapitro 
AL LA ETERNAJ FAJROJ 


Mi naskiĝis en Connecticut[2] antaŭ proksimume tridek 
jaroj. Mia nomo estas David Innes. Mia patro estis riĉa 
minejposedanto. Li mortis, kiam mi estis deknaŭjara. Laŭ lia 
testamento mi post la plenaĝiĝo ricevos lian tutan havaĵon, 
kondiĉe ke dum la antaŭaj du jaroj mi diligente dediĉu min 
al la heredota granda firmao. 


Mi faris ĉion, kion mi kapablis, por plenumi la lastajn 
dezirojn de mia patro--ne pro la heredaĵo, sed ĉar mi amis 
kaj honoris mian patron. Ses monatojn mi laboregis en la 
minejo kaj en la kontoroj, ĉar mi volis ekkoni ĉiun detalon de 
la negoco. 


Tiam Perry interesis min pri sia inventaĵo. Li estis maljunulo, 
kiu dediĉis la plej longan parton el sia longa vivo al la 
perfektigo de meĥanika subtera borveturilo. Kiel distraĵon li 
studis paleontologion. Mi studis liajn planojn, aŭskultis liajn 
argumentojn, ekzamenis lian funkciantan prototipon--kaj, 
konvinkite, mi disponigis la necesajn monrimedojn por 
konstrui plenampleksan, praktikan borveturilon. 


Mi ne klarigos nun la detalojn de ĝia konstruo; ĝi kuŝas en la 
dezerto, proksimume du mejlojn[3] for. Morgaŭ vi eble volos 
rajdi tien por vidi ĝin. Simple dirite, ĝi estas ŝtala cilindro 
cent futojn[4] longa, artikizita, por ke ĝi tordiĝu kaj turniĝu 
tra solida roko, se necese. Ĉe unu ekstremo estas potenca 
borilo funkciigita de motoro, kiu laŭ Perry produktas pli da 
potenco je la kuba colo[5] ol iu ajn alia motoro produktas je 
la kuba futo. Mi memoras liajn pretendojn, ke la motoro sola 
povus enorme riĉigi nin--ni intencis publike konatigi la tutan 
aferon post la sukceso de nia unua sekreta elprovo--sed 


Perry neniam revenis de tiu prova vojaĝo, kaj mi revenis nur 
post dek jaroj. 


Mi memoras la sortodecidan nokton, kvazaŭ ĝi estus la 
hieraŭa, en kiu ni intencis elprovi la praktikecon de tiu 
mirinda inventaĵo. 


Estis preskaŭ noktomeze, kiam ni iris al la alta turo, en kiu 
Perry estis konstruinta sian "feran talpon", kiel li Ŝatis nomi 
ĝin. Ĝia granda nazo ripozis sur la nuda tero. Ni trapasis la 
pordojn de la ekstera blendo, sekure fermis ilin, trapasis al la 
kajuto en la interna cilindro, kiu entenis la 
regadmeĥanismon, kaj ŝaltis la elektrajn lampojn. 


Perry rigardis al sia generatoro; al la grandaj rezervujoj, kiuj 
tenis la vivdonajn ĥemiaĵojn, per kiuj li produktos freŝan 
aeron por anstataŭi tiun, kiun ni foruzos spirante; al siaj 
mezurinstrumentoj, kiuj registros temperaturojn, rapidecon, 
distancon, kaj kiuj analizos la trapasatajn rokaĵojn. 


Li provis la stirilon kaj superrigardis la fortajn dentradojn, 
kiuj transdonos mirindan rapidecon al la giganta borilo ĉe la 
nazo de lia stranga veturilo. 


Niaj seĝoj, en kiujn ni zonis nin, estis tiel fiksitaj sur 
transversaj stangoj, ke ni sidus ekvilibre, egale ĉu la maŝino 
plugus vojon malsupren en la internaĵon de la Tero, Ĉu ĝi 
moviĝus horizontale laŭlonge de granda karbvejno, aŭ Ĉu ĝi 
suprenirus vertikale al la supraĵo. 


Finfine ĉio pretis. Perry klinis sian kapon kaj preĝis. Dum 
momento ni silentis, kaj tiam la mano de la maljunulo 
ekkaptis la ŝaltostangon. Eksonis timiga muĝego sub ni--la 
giganta framo tremis kaj vibris--aŭdiĝis ekbruego, kiam la 
mola grundo ekpasis tra la kavaĵo inter la interna kaj ekstera 
blendoj kaj deponiĝis malantaŭ ni. Ni ekiris! 


La bruo estis surdiga. Estis terura sento. Dum plena minuto 
nek li nek mi povis fari ion alian ol kroĉiĝi per la proverba 
malespero de dronanto al la teniloj de niaj balancantaj 
seĝoj. Tiam Perry ĵetis rigardon al la termometro. 


"Aj!" li kriis, "ne povas esti--rapide! Kion montras la 
distancometro?" 


Tio kaj la rapidometro estis ĉe mia flanko de la kajuto, kaj 
dum mi turniĝis por kontroli, mi povis vidi Perry 
murmuranta. 


"Altiĝo je ses gradoj[6]--ne eblas!" kaj poste mi vidis lin 
timplene tiregi je la stirilo. 


Kiam mi fine trovis la etan montrilon en la obskuro, mi 
ekkomprenis la videblan eksciton de Perry, kaj mia koro 
sinkis. Sed kiam mi parolis, mi kaŝis la timon, kiu hantis min. 


"Estos jam sepcent futoj, Perry," mi diris, "antaŭ ol vi povos 
turni ĝin horizontalen." 


LA 


"Vi devos helpi min, knabo," li respondis, "ĉar mi mem ne 
povas eĉ moveti ĝin el la vertikala pozicio. Dio permesu, ke 
nia kuna forteco estu egala al la tasko, ĉar alie ni certe 
pereos." 


Mi serpentumis al la flanko de la maljunulo, ne dubante, ke 
la granda rado tuj cedos al la potenco de miaj junaj kaj viglaj 
muskoloj. Kaj mia kredo ne estis nura egoismo, ĉar miaj 
kamaradoj ĉiam trovis mian korpon tre enviinda. Kaj ĝuste 
tial ĝi fortiĝis pli ol la naturo intencis, ĉar mia komprenebla 
fiero pri mia granda forteco igis min prizorgi kaj fortigi miajn 
muskolojn kaj korpon per ĉiu ebla rimedo. Per boksado, 
futbalo kaj bazopilko mi trejnis min ek de la infaneco. 


Do kun la plej granda memfido mi ekkaptis la grandan feran 
radrondon; sed kvankam mi uzis ĉiun uncon de mia forto, 
mia plej granda peno estis tiel senefika kiel tiu de Perry--la 
ilo tute ne moviĝis--la malvarma kaj senesperiga teruraĵo, 
kiu tenis nin rekte sur la vojo al la morto! 


Fine mi Ĉesigis la senefikan lukton kaj sen parolo reiris al 
mia sidloko. Ne necesis vortoj--almenaŭ al mi nenio ŝajnis 
direnda, kvankam Perry eble dezirus preĝi. Kaj mi estis tute 
certa, ke li deziros, ĉar li neniam preterlasis okazon fari 
preĝon. Li preĝis, kiam li vekiĝis, li preĝis antaŭ ol manĝi, li 
preĝis post la manĝo kaj nokte, antaŭ ol enlitiĝi, li preĝis 
denove. Intertempe li ofte trovis aliajn okazojn preĝi, eĉ 
kiam la motivo ŝajnis iom dubinda laŭ mia mondeca 
vidpunkto--nun, kiam li estis baldaŭ mortonta, mi antaŭvidis 
kun granda certeco veran orgion de preĝado, se decas per 
tia metaforo aludi agon tiel solenan. 


Sed je mia mirego mi malkovris, ke, kiam la morto rigardaĉis 
en lian vizaĝon, Abner Perry transformiĝis en novan 
personon. El lia buŝo eliris ne preĝoj, sed klara rivero de 
nemoderigitaj blasfemoj, ĉiuj direktitaj kontraŭ tiu kviete 
obstina meĥanismo. 


"Ŝajnas al mi, Perry," mi riproĉis, "ke viro de via pretendita 
pieco preferus preĝi ol blasfemi, kiam la morto proksimiĝas." 


"Morto!" li kriis. "Ĉu tio ĉagrenas vin? Nia morto estas 
sensignifa, kompare kun la perdo, kiun la mondo devos 
suferi. Sciu, David, ke per tiu ĉi fera cilindro ni elmontris 
eblecojn, pri kiuj la scienco apenaŭ eĉ revis. Ni utiligis novan 
principon, kaj per ĝi ni donis al masiva peco de ŝtalo la 
potencon de dekmil viroj. La estingiĝo de du homaj vivoj 
interne de la Tero tute ne estas komparebla kun la 
mondotragedio, kiu entombigos en la interno de la Tero la 
eltrovaĵojn, kiujn mi faris kaj elprovis en la sukcesa konstruo 


de la maŝino, kiu portas nin pli kaj pli proksimen al la eternaj 
fajroj de la centro de la Tero." 


Mi ne hezitas konfesi, ke mi pli multe maltrankviliĝis pri nia 
propra sorto ol pri ia eventuala perdo suferota de la mondo. 
La mondo almenaŭ nenion scius pri sia perdo, dum al mi la 
afero estis reala kaj terura. 


"Kion ni faru?" mi demandis, maskante mian ĉagrenon per 
malalta kaj firma voĉo. 


"Ni povus halti ĉi tie kaj morti de sufokiĝo, kiam malpleniĝos 
niaj aer-rezervujoj," respondis Perry, "aŭ ni povus daŭrigi 
antaŭen kun la eta espero, ke ni baldaŭ sufiĉe devojigos la 
borveturilon el ĝia vertikala pozicio, por ke ni iru laŭ la arko 
de granda cirklo, kio finfine revenigus nin al la tersupraĵo. Se 
ni sukcesos je tio antaŭ ol atingi la tre altan temperaturon 
de la interno, ni eble saviĝos. Laŭ mia opinio, povas esti unu 
ŝanco de sukceso kontraŭ kelkaj milionoj, ke ni malsukcesos- 
-se ni daŭrigos antaŭen, ni mortos pli rapide, sed ne malpli 
certe ol se ni sidos senfare, atendante la torturon de 
malrapida kaj terura morto." 


Mi ekrigardis la termometron. Ĝi montris 110 gradojn. Kaj 
dum ni parolis, la fortega fera talpo boris pli ol mejlon plu en 
la rokon de la Tera krusto. 


"Ni daŭrigu, do," mi respondis. "Kun ĉi tiu rapideco baldaŭ 
venos la fino. Vi neniam informis min, ke la rapideco de la 
maŝino estos tiel alta, Perry. Ĉu vi sciis?" 


"Ne," li respondis. "Mi ne povis precize kalkuli la rapidecon, 
ĉar mi ne havis instrumenton, kiu povus mezuri la egan 
potencon de mia generatoro. Sed mi kredis, ke ni moviĝos 
po proksimume kvincent jardojn[7] hore." 


"Kaj ni moviĝas po sep mejlojn hore," mi konkludis por li, 
rigardante la distancometron. "Kiel dika estas la krusto de la 
Tero, Perry?" mi demandis. 


"Ekzistas preskaŭ tiom da konjektoj, kiom geologoj," li 
respondis. 


"Oni taksas ĝin je tridek mejloj, ĉar la interna varmeco, kiu 
pliiĝas po proksimume unu gradon je ĉiu sesdek- aŭ 
sepdekfuta profundiĝo, sufiĉus por fandi la plej fandimunajn 
substancojn je tiu distanco sub la tersupraĵo. Sed alia 
supozas, ke la fenomenoj de precesio kaj nutacio postulas, 
ke la Tero, se ĝi ne estas tute solida, devas havi kruston 
dikan je pli ol okcent mejloj. Do jen. Vi povas elekti." 


"Kaj se ĝi montriĝos solida?" mi demandis. 


"Estos al ni finfine egale, David," respondis Perry. "En la plej 
bona okazo sufiĉos nia fuelo por tri- aŭ kvartaga veturado, 
dum ne restos aero pli ol tri tagojn. Ambaŭ, do, ne sufiĉos 
por sendanĝere travojaĝi okmil mejlojn da roko al la 
antipodo." 


"Se la krusto estas sufiĉe dika, ni fine haltos inter sescent 
kaj sepcent mejloj sub la tersupraĵo; sed dum la lastaj cent 
kvindek mejloj ni estos kadavroj. Ĉu ĝuste?" mi demandis. 


"Tute, David. Ĉu vi timas?" 


"Mi ne scias. Ĉio okazis tiel subite, ke ŝajne nek vi nek mi 
komprenas la veran terurecon de nia situacio. Mi devus esti 
timigita ĝis paniko; tamen mi ne estas. Kredeble, la Ŝoko 
estis tiel granda, ke ĝi multe obtuzigis niaj sentojn." 


Denove mi turnis min al la termometro. La hidrargo altiĝis pli 
malrapide. Nun la temperaturo estis nur 140-grada, 


kvankam ni jam penetris ĝis preskaŭ kvarmejla profundeco. 
Mi informis Perry, kaj li ridetis. 


"Almenaŭ ni frakasis unu teorion," li diris nur, kaj tiam li 
denove komencis blasfemi per pitoreskaj vortoj pri la stirilo. 
Unufoje mi aŭdis piraton blasfemi, sed ties plej bonaj 
klopodoj estis tiuj de amatoro kompare kun la science 
majstreca fiparolo de Perry. 


Denove mi penis movi la stirilon, sed estis kvazaŭ mi provus 
svingi la Teron mem. Je mia propono Perry malŝaltis la 
generatoron, kaj kiam ni haltis, mi denove supermezure 
elverŝis mian tutan forton por movi la ilon eĉ la dikecon de 
haro--sed la klopodo estis tiel senfrukta kiel tiu farita dum 
nia plenrapideca veturo. 


Mi malgaje balancis la kapon kaj montris la funkciigilon. 
Perry tiris kaj ni denove ekplonĝis malsupren en la 
eternecon po sep mejlojn hore. Ni sidadis kun la okuloj 
kvazaŭ gluitaj al la termometro kaj la distancometro. La 
hidrargo nun tre malrapide altiĝis, kvankam la 145-grada 
temperaturo estis preskaŭ neeltenebla en la mallarĝaj limoj 
de nia metala malliberejo. 


Proksimume tagmeze, alie dirite, dekdu horojn post la 
komenco de tiu bedaŭrinda vojaĝo, ni jam boris ĝis 
profundeco de 84 mejloj, kie la hidrargo montris 153 
gradojn. 


Perry komencis denove esperi, kvankam el kiu fonto li povis 
ĉerpi ian ajn optimismon, mi ne povis konjekti. Anstataŭ 
blasfemi, li nun kantis--mi ekkredis, ke la premo de la 
situacio fine damaĝas lian psikon. Dum la lastaj horoj ni ne 
parolis, krom kiam li foje petis de mi ciferojn, kiujn montris la 
metroj, kaj kiam mi respondis. Mia cerbo pleniĝis de vanaj 
bedaŭroj. Mi rememoris plurajn farojn el mia pasinteco, pro 


kiuj mi feliĉus havi kelkajn jarojn pli por regajni mian 
honoron. Ekzemple, mi rememoris la okazaĵon en la Latin 
Commons ĉe Andover[8], kiam Calhoun kaj mi metis pulvon 
en la fornon--kio preskaŭ mortigis unu el la mastroj. Kaj 
ankaŭ--sed kial maltrankviliĝi? Mi estis baldaŭ mortonta kaj 
pagonta portiaj aferoj kaj por kelkaj aliaj. La varmeco jam 
sufiĉis, por ke mi anticipu tion, kio venos. Se plialtiĝus la 
temperaturo kelkajn gradojn, mi sentis, ke mi perdos la 
konscion. 


"Kion montras la metroj nun, David?" la voĉo de Perry 
interrompis miajn malgajajn pensojn. 


"90 mejlojn kaj 153 gradojn," mi respondis. 


"Ha! Ni bone disbatis tiun teorion pri la tridekmejla krusto, 
ĉu ne?" 


"Kaj ĉu tio iel helpos nin?" mi regrumblis. 


"Sed mia amiko," li daŭrigis, "Ĉu tiu temperaturo nenion 
signifas al vi? Gi ne altiĝis dum ses mejloj. Pripensu tion, 
junulo!" 


"Jes, mi pripensas," mi respondis, "sed kiam nia aerprovizo 
elĉerpiĝos, ĉu gravos, ĉu la temperaturo estas 153-grada aŭ 
153.000-grada? Ni estos same mortaj, kaj krome, neniu 
scios." Sed mi devas konfesi, ke pro iu neklarigebla kialo la 
senŝanĝa temperaturo ja fakte renovigis mian velkantan 
esperon. Kion mi esperis, estas neklarigebla. Kiel Perry penis 
klarigi, la malpruvo de pluraj tre precizaj kaj kleraj sciencaj 
hipotezoj montris, ke ni ne povas antaŭvidi, kio atendos nin 
en la interno de la Tero; do kial ne esperi pri io bona, 
almenaŭ ĝis nia morto--kiam ni ne plu bezonus esperon por 
esti feliĉaj. Tio estis tre bona kaj logika rezonado, do mi ĝin 
akceptis. 


Cent mejlojn subtere la temperaturo jam falis al 152,5 
gradoj . Kiam mi tion anoncis, Perry etendis siajn brakojn 
por min ĉirkaŭpremi. 


Ek de tiam, ĝis la tagmezo de la dua tago, la temperaturo 
konstante malpliiĝis. Baldaŭ ĝenis min la malvarmeco, kiu 
iĝis same netolerebla kiel la antaŭa varmego. Kiam ni atingis 
la profundecon de ducent kvardek mejloj, preskaŭ sveniga 
amoniaka haladzo atakis niajn nazojn, kaj la termometro 
registris —10 gradojn. Preskaŭ du horojn ni suferis tiun 
morde intensan malvarmon, ĝis proksimume 245 mejloj sub 
la tersupraĵo, kiam ni eniris tavolon de solida glacio, kie la 
hidrargo rapide altiĝis ĝis nulo. Dum la postaj tri horoj ni 
trapasis 10 mejlojn da glacio, finfine enirante alian serion de 
amoniakozaj tavoloj, kie la hidrargo denove falis al —10 
gradoj. 


Malrapide ĝi altiĝis denove, ĝis ni konvinkiĝis, ke ni fine 
proksimiĝas al la fandita terinterno. Je 400 mejloj la 
temperaturo atingis 153 gradojn. Febre mi rigardadis la 
termometron. Malrapide la hidrargo altiĝis. Perry jam ĉesis 
kanti kaj nun preĝis. 


Niaj esperoj jam ricevis tian mortfrapon, ke la malrapide 
pliiĝanta varmeco ŝajnis al niaj skuitaj mensoj multe pli 
granda ol ĝi vere estis. Dum la posta horo mi atentis la 
supreniron de tiu senkompata kolono de hidrargo, ĝis je 410 
mejloj ĝi montris 153 gradojn. En preskaŭ senspira streĉeco 
ni nun komencis rigardadi la ciferojn. 


153 gradoj estis la maksimuma temperaturo renkontita 
super la glacia tavolo. Ĉu nun ĝi denove haltos, aŭ ĉu daŭros 
la senkompata altiĝo? Ni sciis, ke estas nenia espero; tamen, 
plenaj de energia vivpersisto, ni malcedeme esperadis, 
kvankam ni sciis, ke nia espero estas vana. La aer-rezervujoj 
jam estis preskaŭ malplenaj. Kio restis el la karega oksigeno, 


apenaŭ sufiĉis por vivteni nin dum 12 horoj. Sed ĉu tiam ni 
eĉ vivos? Cio ŝajnis al mi nekredebla. 


Je 420 mejloj mi denove faris kontrolon. 


"Perry!" mi vokis. "Perry! Ĝi falas! Ĝi falas! Estas 152 gradoj 
denove!" 


"Aĥ!" li kriis. "Kion ĝi povus signifi? Ĉu eble la kerno de la 
Tero estas malvarma?" 


"Mi ne scias, Perry," mi respondis, "sed dank' al Dio, se mi 
devas morti, mi ne mortos per fajro--nur tion mi timis. Mi 
povas fronti kian ajn morton, nur ne tian." 


Malsupren, malsupren falis la hidrargo, ĝis ĝi indikis la 
saman temperaturon kiel sep mejlojn sub la tersupraĵo, kaj 
tiam ni subite eksciis, ke la morto estas tre proksima. Perry 
eltrovis tion la unua. 


Mi vidis lin manipulanta la valvojn, kiuj regis la aerprovizon. 


Samtempe mi spertis malfacilan spiradon. Mi sentis 
kapturniĝon, kaj miaj membroj iĝis pezaj. Mi vidis Perry 
kolapsi en sia seĝo. Li skuis sin kaj denove rektiĝis. Tiam li 
turniĝis al mi. 


"Adiaŭ, David," li diris, "jam venis la fino," kaj tiam li ridetis 
kaj fermis la okulojn. 


"Adiaŭ, Perry, kaj bonŝancon!" mi respondis, ridetante al li. 
Sed mi luktis kontraŭ tiu terura dormemo. Mi estis tre juna-- 
mi ne volis morti. 


Unu horon mi batalis kontraŭ la kruele proksimiĝanta morto, 
kiu atakis min de ĉiu flanko. Komence mi trovis, ke grimpinte 
en la trabaron super mi, mi povis trovi pli grandan kvanton 


da oksigeno, kaj dum iom da tempotio vivtenis min. 
Verŝajne unu horon post la senkonsciiĝo de Perry mi fine 
eksciis, ke mi ne plu povos daŭrigi la neegalan lukton 
kontraŭ la neeviteblo. 


Per mia lasta flagretanta konscio mi meĥanike turniĝis al la 
distancometro. Ĝi montris veturitan distancon de precize 
kvincent mejloj--kaj tiam la granda maŝino subite ekhaltis. 
Ĉesis la tondra klakado de la rokaĵo retroĵetata tra la spaco 
inter la ekstera blendo kaj la interna cilindro. La furioza 
turniĝado de la giganta borilo evidentigis, ke ĝi libere 
funkciadas en aero --kaj tiam min fulmobatis alia ekscio. La 
nazo de la borveturilo estis super ni. 


Tiam mi ekmemoris, ke ĝi direktiĝis supren, de kiam ni 
trapasis la glacian tavolon. Ni turniĝis en la glacio kaj poste 
kuris supren al la terkrusto. Dank' al Dio! Ni estis ekster 
danĝero! 


Mi metis mian nazon al la tubo, tra kiu ni intencis preni 
specimenojn dum la paso de la borveturilo tra la Tero, kaj 
mia plej granda sopiro realiĝis--fluego da freŝa aero verŝiĝis 
en la feran kajuton. Tiu ago lasis min en stato de kolapso, kaj 
mi perdis la konscion. 


2-a ĉapitro 
STRANGA MONDO 


Mi estis senkonscia apenaŭ pli ol momenton, ĉar kiam mi 
plonĝofalis de la trabo, al kiu mi kroĉiĝis, mi koliziis kun la 
planko de la kajuto, kaj la frapego rekonsciigis min. 


Mi zorgis unue pri Perry. Mi abomenis pensi, ke li povus morti 
tuj antaŭ la sojlo al saviĝo. Deŝirante lian ĉemizon, mi metis 
mian orelon al lia brusto. Mi preskaŭ ekploris pro trankviliĝo- 
-Iia koro batis tute konstante. 


Ĉe la akvorezervujo mi trempis mian poŝtukon kaj vigle 
frapis ĝin kelkfoje kontraŭ liaj frunto kaj vizaĝo. Post 
momento li min rekompencis per la levo de siaj palpebroj. 
Dum iom da tempo li kuŝis grandokula kaj senkomprena. 
Tiam lia skuita menso malrapide reordiĝis, kaj li eksidis, 
flarante la aeron kun mirega mieno. 


"David," li kriis fine, "jen aero, tiel certe kiel mia vivo. Sed 
kion signifas tio? Kie en la mondo ni estas? Kio okazis?" 


"Ĝi signifas ja, ke ni reatingis la supraĵon de la Tero, Perry," 
mi kriis, "sed mi ne scias ĝuste kie. Mi ankoraŭ ne malfermis 
la pordon. Mi estis tro okupita per via revivigo. Je Dio, homo, 
vi preskaŭ maltrafis vian saviĝon!" 


"Vi diris, ke ni reatingis la supraĵon, David? Kiel tio povas 
esti? 


Dum kiom da tempo mi estis senkonscia?" 


"Ne longe. Ni turniĝis en la glacia tavolo. Ĉu vi ne memoras 
la subitan turniĝon de niaj seĝoj? Ek de tiam la borilo estis 


super ni anstataŭ sub ni. Ni ne rimarkis ĝin tiam, sed nun mi 
ĝin Memoras." 


"Ĉu vi diras, ke ni turniĝis en la glacia tavolo, David? Ne 
eblas. 


La borveturilo ne povas turniĝi, se io ne devojigas la nazon. 
Se lo devojigus la nazon--iu ekstera forto aŭ rezisto--la stirilo 
moviĝus reage. La stirilo tute ne moviĝis ek de nia starto, 
David. Vi scias tion." 


Mi ja sciis tion; sed jen la borilo hurlante turniĝadis en la 
aero, kaj ampleksaj kvantoj da aero verŝiĝis en la kajuton. 


"Ne eblas, ke ni turniĝis en la glacia tavolo, Perry, tion ni 
ambaŭ scias," mi respondis; "sed restas la fakto, ke ni faris 
ĝin, ĉar jen ni estas, denove sur la supraĵo de la Tero, kaj nun 
mi eliros por eltrovi ĝuste kie." 


"Prefere atendu ĝis la mateno, David--verŝajne estas 
noktomezo nun." 


Mi ekrigardis la kronometron. 


"La dekdua horo kaj duono. Sepdek du horojn ni vojaĝis, do 
estus noktomeze nun. Sed malgraŭ tio mi intencas rigardi la 
benitan ĉielon, kiun revidi mi ne plu aŭdacis esperi," kaj tion 
dirinte, mi levis la riglostangojn de la interna pordo kaj 
svingis ĝin malferme. 


La interblendejo entenis grandan kvanton da loza grundo, 
kiun mi devis forŝoveli por povi atingi la duan pordon en la 
ekstera blendo. 


Post mallonga tempo mi forigis sufiĉe da grundo kaj rokaĵo al 
la planko de la kajuto por malkovri la eksteran pordon. Perry 
staris tuj malantaŭ mi, kiam mi ĵetis ĝin malferme. Gia supra 


duono estis super la tersupraĵo. Kun surprizita mieno mi 
turniĝis kaj alrigardis Perry--hela taglumo estis ekstere! 


"Ŝajnas, ke iel fuŝiĝis aŭ niaj kalkuloj aŭ la kronometro," mi 
diris. Perry kapneis--strange mienis liaj okuloj. 


"Ni rigardu tra la pordon, David," li kriis. 


Kune ni elpaŝis kaj ekstaris, silente rigardante pejzaĝon 
samtempe groteskan kaj belan. Antaŭ ni malalta kaj ebena 
strando etendiĝis al silenta maro. Tiel malproksime kiel ni 
kapablis vidi, sennombraj insuletoj punktis la akvosupraĵon-- 
kelkaj el ture altega, nuda, granita rokaĵo--aliaj ornamitaj per 
splenda garnaĵo de tropikaj plantoj, miriade stelumitaj per la 
majesta bunteco de brilkoloraj floroj. 


Malantaŭ ni kreskis tenebra kaj neloga arbaro el gigantaj 
arbecaj filikoj intermiksitaj kun plantspecoj pli tipaj je 
tropika praarbaro. 


Grandegaj grimpoplantoj pendis kurbitaj inter la arboj, kaj 
densaj subkreskaĵoj kovris implikitan amason da falintaj 
trunkoj kaj branĉoj. Ĉe la rando de la arbaro ni vidis tiun 
saman splendoran buntecon de sennombraj floroj, kiuj 
ornamis la insulojn, sed en la ombroj ĉio ŝajnis funebre 
malluma kaj malgaja. 


Kaj sur ĉion la tagmeza suno disĵetis tra la sennuba ĉielo 
siajn varmradiojn. 


"Kie sur la Tero ni estas?" mi demandis, turnante min al 
Perry. 


Dum kelkaj sekundoj la maljunulo ne respondis. Li staris kun 
la kapo klinita, en profunda pensado. Sed fine li ekparolis. 


"David," li diris, "Mi ne estas tute certa, ke ni estas sur la 
Tero." 


"Kion vi diras, Perry?" mi kriis. "Ĉu eble ni mortis kaj eniris la 
paradizon?" 


Turniĝante kun rideto, li fingromontris la nazon de la 
borveturilo, kiu elstaris el la tero malantaŭ ni. 


"Sen tio, David, mi povus kredi, ke ni vere venis al la lando 

trans la Stikso. Sed la borveturilo malpruvas tiun teorion--ĝi 
certe ne povus iri en la ĉielon. Tamen, mi pretas allasi, ke ni 
vere atingis alian mondon ol tiun de nia ĝisnuna vivo. Se ni 
ne estas sur la Tero, ni ja povas kredi, ke ni estas en ĝi." 


"Eble ni revenis tra la terkrusto kaj elvenis sur iun tropikan 
insulon de la Antiloj," mi sugestis. 


Perry denove skuis sian kapon. 


"Ni scios pli poste, David," li respondis, "kaj intertempe, ni 
esploru la marbordon--ni eble trovos indiĝenon, kiu informos 
nin." 


Dum ni marŝis laŭ la strando, Perry penseme rigardadis la 
akvon. 


Estis evidente, ke li luktas kontraŭ grandega enigmo. 


"David," li diris subite, "Ĉu vi rimarkas ion strangan pri la 
horizonto?" 


Dum mi rigardis, mi ekkomprenis, kial la pejzaĝo hantis min 
ek de la unua vido per aludo de strangeco kaj nenatureco-- 
“tute mankis horizonto ! Tiel malproksimen kiel ni kapablis 
vidi, etendiĝis la maro, kaj el la akvo videbliĝis etaj insuloj, 
el kiuj la malproksimaj etis kiel makuletoj; sed ĉiam fone de 


tiuj estis la maro, tiel ke, laŭŝajne, ni rigardas supren. al la 
plej malproksima per la okulo videbla punkto. Fine, ĉio 
nebuliĝis en la foreco. Videbla estis neniu klara horizontala 
linio, kiu montris la kurbiĝon de la terglobo for de la vidlinio. 


"Mi ekkomprenas gravan aferon," daŭrigis Perry, elpoŝigante 
sian horloĝon. "Mi kredas, ke mi parte solvis la enigmon. 
Estas nun la dua horo. Kiam ni eliris de la borveturilo, la 
suno estis rekte super ni. Kaj kie ĝi estas nun?" 


Mi rigardis supren kaj trovis la brilegan sferon ankoraŭ en la 
sama loko--en la centro de la ĉielo. Kaj kia suno! Mi apenaŭ 
rimarkis ĝin antaŭe. Ĝi estis almenaŭ trioble pli granda ol la 
suno, kiun mi ĝis tiam konis, kaj ĝi ŝajnis tiel proksima, ke 
vidante ĝin, oni kredis sin kapabla tuŝi ĝin per etendo de la 
brako. 


"Je Dio, Perry, kie ni estas?" mi demandis. "Ĉio ĉi incitas 
miajn nervojn." 


"Mi kredas povi diri kun plena certeco, David," li ekparolis, 
"ke ni estas--" sed li ne parolis plu. De malantaŭ ni ĉe la 
borveturilo, venis la plej tondra teruriga muĝo, kiu iam trafis 
miajn orelojn. 


Unumense, ni turniĝis por vidi tion, kio eligis tiun timigan 
bruegon. 


Se ankoraŭ restis en mia kapo la ideo, ke ni estas sur la Tero, 
la vidaĵo, kiu trafis miajn okulojn, tute forvaporigis ĝin. El la 
arbaro venis kolosa bestego, kiu multe similis urson. Ĝi estis 
ĝuste tiel granda kiel la plej granda elefanto, kaj ĝiaj 
antaŭpiedoj estis armitaj per fortikaj ungegoj. Ĝia nazego 
pendis preskaŭ futon sub ĝia malsupra makzelo, kiel 
rudimenta rostro. 


Densaj, hirtaj haroj kovris la gigantan korpon. 


Terure muĝante, ĝi trenis sin al ni per peza, malrapida troto. 
Mi turniĝis al Perry por proponi, ke ni eble serĉu pli agrablan 
restadejon--evidente Perry jam ekhavis tiun ideon, ĉar li 
estis jam cent paŝojn for, kaj ĉiusekunde liaj mirindaj saltoj 
pliigis la distancon. Neniam antaŭe mi sciis, kian neuzitan 
kurkapablon la maljuna sinjoro posedas. 


Mi vidis, ke li celas parton de la arbaro, kiu disbranĉiĝis al la 
maro, ne malproksime de la loko, kie ni antaŭe staris, kaj ĉar 
la fortega besto, kiu tiom ekvigligis Perry, daŭre proksimiĝis 
al mi, mi postsekvis Perry, kvankam per malpli peniga 
rapideco. Estis evidente, ke la enorma besto, kiu nin ekĉasis, 
ne posedas korpon taŭgan por rapida kurado, do ŝajnis al mi 
necese nur atingi la arbojn sufiĉe malproksime antaŭ ĝi por 
povi forgrimpi de la danĝero sur iun grandan branĉon, antaŭ 
ol ĝi alvenos. 


Malgraŭ nia danĝera situacio, mi ne povis ne ridi pri la 
freneze rapidaj penadoj de Perry, kiu klopodis rifuĝi en la 
malsuprajn branĉojn de la jam atingitaj arboj. La unuaj 
dekkvin futoj de la arbotrunkoj estis nudaj--almenaŭ ĉe tiuj 
arboj, kiujn Perry provis suprengrimpi, ĉar la azildona 
aspekto de la pli grandaj el tiuj arbogigantoj evidente logis 
lin. Dekfoje li ekgrimpis supren, tiel rapide kiel granda kato, 
sed ĉiufoje li refalis de la trunko teren, kaj post ĉiu tia 
malsukceso li terurigite ekrigardis super sian ŝultron al la 
proksimiĝanta bestego, samtempe eligante timplenajn 
kriojn, kiuj eĥis tra la morna arbaro. 


Fine li ekvidis grimpoplanton same dikan kiel manradikon, 
kaj kiam mi atingis la arbaron, li jam rapidege suprengrimpis 
sur ĝi, manon super mano. Li jam preskaŭ atingis la plej 
malaltan branĉon de la arbo, el kiu pendis la grimpoplanto, 
kiam ĝi ŝiriĝis pro lia pezo, kaj li barakte falis antaŭ miajn 
piedojn. 


Lia malbona ŝanco ne plu amuzis min, ĉar la besto jam tro 
proksimis al ni. Kaptante Perry je la ŝultro, mi starigis lin per 
unu tiro, kaj rapidante al pli malgranda arbo, kiun Perry 
povis facile ĉirkaŭteni per siaj brakoj kaj kruroj, mi levis lin 
tiel alten kiel eble, kaj tiam mi lasis lin al sia sorto, ĉar 
ekrigardo super mian ŝultron montris, ke la terura besto jam 
preskaŭ atingis min. 


Mi saviĝis nur pro la grandeco de la besto. Ĝia grandegeco 
faris ĝin tro lanta por povi konkuri kontraŭ la viglo de miaj 
junaj muskoloj, do mi kapablis salti flanken, antaŭ ol la 
malvigla menso de la besto povis redirekti ĝin al mia 
postsekvo. 


La tiel akiritaj kelkaj sekundoj ebligis, ke mi sendifekte 
rifuĝu en la branĉojn de arbo kelkajn paŝojn for de tiu, en 
kiu Perry trovis havenon. 


Ĉu mi diris, ke mi sendifekte rifuĝis? Tiam mi kredis, ke ni 
estas tute ekster danĝero, kaj ankaŭ Perry tion kredis. Li 
levis sian voĉon preĝe, por danki Dion pri nia saviĝo, kaj li 
ĵus finis ian peanon de danko, ke la besto ne kapablas 
grimpi en arbojn, kiam sen averto ĝi baŭmis malantaŭ li sur 
la vostego kaj la postpiedoj kaj etendis siajn timinde 
armitajn piedojn ĝis la branĉo, sur kiu li kuŝis. 


Ĝian samtempan muĝon preskaŭ tute dronis la timokrio de 
Perry, kiu preskaŭ enfalis la faŭkan buŝegon sub si, ĉar li tiel 
subite ekimpetis por foriri de la danĝera branĉo. Kun 
profunda sopiro de trankviliĝo mi vidis lin sendifekte atingi 
pli altan branĉon. 


Kaj tiam la besto faris ion, kio denove glaciigis min pro 
teruro. 


Kaptante la arbotrunkon per siaj potencaj antaŭpiedoj, ĝi 
tiris tiun malsupren per la tuta pezego de sia granda 


masiveco kaj per la tuta nerezistebla potenco de siaj fortegaj 
muskoloj. Malrapide, sed konstante, la trunko komencis 
kurbiĝi al la bestego. Colon post colo, li suprenmetis la 
piedojn, dum la arbo pli kaj pli forkliniĝis de sia vertikala 
pozicio. Perry alkroĉiĝis, klakigante siajn dentojn pro teruro. 
Pli kaj pli alten en la kliniĝantan kaj svingiĝantan arbon li 
grimpis. Pli kaj pli rapide la arbopinto ekkliniĝis teren. 


Tiam mi vidis, kial la bestego estas armita per tiaj kolosaj 
piedoj. 


Jen ĝi uzis ilin por ĝuste tiu celo, por kiu la naturo destinis 
ilin. La bradipsimila estaĵo estis plantmanĝulo, kaj por nutri 
sian korpegon ĝi bezonis forŝiri la foliaron de tutaj arboj. Kial 
ĝi atakis nin, estis facile klarigeble, se oni premisis 
temperamenton tiel malbelan kiel ĉe la feroca kaj stulta 
afrika rinocero. Sed ĉion ĉi ni pensis nur poste. En tiu 
momento mi tro timegis pro Perry por pensi pri lo alia ol 
rimedo por savi lin de la jam tiel proksima morto. 


Mi sciis, ke sur la Tero mi povus kuri pli rapide ol la mallerta 
besto, do mi faligis min el mia folioza rifuĝejo, celante nur 
unu aferon: logi la atenton de la estaĵo for de Perry sufiĉe 
longe por ebligi, ke la maljunulo atingu la havenon de pli 
granda arbo. Apude staris multaj, kiujn eĉ la grandega forto 
de tiu giganta monstro ne povus klini. 


Kiam mi alteriĝis, mi prenis falintan branĉon el la implikita 
amaso, kiu kovris la teron en tiu ĝangaleca arbaro, kaj 
saltinte nevidita malantaŭ la vilan dorson, donis al la 
bestaĉo grandegan baton. Mia plano efikis kiel magio. Pro la 
antaŭa malrapideco de la besto mi neniel antaŭvidis la 
mirindan lertecon, kiun ĝi nun montris. Ĝi ĉesis teni la arbon 
kaj ekstaris sur siaj kvar piedoj, samtempe svingante sian 
grandan, malican voston tiel forte, ke ĝi rompus ĉiun oston 
de mia korpo, se ĝi frapus min: sed bonŝance, mi turniĝis kaj 


fuĝis tuj, kiam mi sentis la trafon de mia bato sur la ture 
altan dorson. 


Kiam ĝi komencis postsekvi min, mi erare decidis ekkuri laŭ 
la rando de la arbaro anstataŭ al la senobstakla strando. Post 
momento mi troviĝis ĝisgenue profunda en putrantaj 
plantoj, kaj la terura kreitaĵo rapide proksimiĝis, dum mi 
baraktadis kaj faladis, klopodante liberigi min. 


Falinta arbotrunko donis al mi pormomentan avantaĝon, ĉar 
surgrimpante ĝin, mi saltis al alia kelkajn paŝojn antaŭe, kaj 
tiumaniere mi sukcesis resti super la implikaĵo, kiu tapiŝis la 
teron ĉirkaŭe. Sed la zigzaga vojo, kiun tio postulis, tiel 
severe handikapis min, ke la postĉasanta besto konstante 
proksimiĝis al mi. 


De malantaŭe mi subite ekaŭdis tumulton de hurloj kaj 
akraj, oreltranĉaj bojoj--kiel la sono, kiun farus aro da plene 
kriantaj lupoj. Nevole mi rigardis malantaŭen por eltrovi, de 
kie venas tiu nova kaj minaca sono, kaj pro tio, mi mispaŝis 
kaj denove baraktofalis sur mian ventron en la profundan 
implikaĵon de plantoj. 


Mia mamute granda adversulo estis jam tiel proksima, ke mi 
anticipis certe senti la pezon de unu el liaj teruraj piedoj, 
antaŭ ol povi restariĝi, sed surprize, la bato ne trafis min. La 
hurlado kaj dentklakado kaj bojado de la novuloj enirintaj la 
tumulton nun ŝajnis esti tuj malantaŭ mi, kaj dum mi levis 
min per la brakoj kaj ekrigardis ĉirkaŭen, mi vidis tion, kio 
forlogis de mi la atenton de la dirito ,kio estas la nomo, 
kiun mi poste lernis, de la estaĵo. 


Ĉirkaŭis ĝin kelkcent lupsimilaj bestoj--laŭŝajne sovaĝaj 
hundoj--kiuj hurlante kaj mordante atakis ĝin de ĉiu flanko 
kaj profundigis siajn blankajn dentegojn en la karnon de la 


malrapida besto kaj forkuris, antaŭ ol ĝi povis trafi ilin per 
siaj piedegoj aŭ balae svingiĝanta vosto. 


Sed miaj mirantaj okuloj vidis ion plian. Tra la malsupraj 
arbobranĉoj venis blekanta bando da homecaj estaĵoj, kiuj 
evidente kurigis la hundaron antaŭen. Laŭ ĉiuj aspektoj ili 
okulfrape similis la negrojn de Afriko. Ili havis tre nigran 
haŭton, kaj iliaj trajtoj multe similis tiujn de negroj, krom ĉe 
la kapo, kiu kliniĝis malantaŭen tuj super la okuloj, lasante 
preskaŭ neniun frunton. Proporcie kun iliaj torsoj, iliaj brakoj 
estis iom pli longaj kaj iliaj kruroj pli mallongaj ol ĉe homoj, 
kaj pli poste mi rimarkis, ke iliaj haluksoj elstaras de la 
piedoj ortangule--ĉar ili kutimis loĝi en arboj, kredeble. 
Malantaŭe ili trenis longan, maldikan voston, kiun ili uzis por 
grimpi, same kiel la manojn kaj piedojn. 


Mi stumblante stariĝis, tuj kiam mi eltrovis, ke la luphundoj 
tenas la diriton for. Vidinte min, kelkaj el la sovaĝaj kreitaĵoj 
ĉesis timigi la bestegon kaj avide venis al mi kun la dentegoj 
malkovritaj kaj kiam mi turniĝis por forkuri al la arboj por 
denove rifuĝi inter la malsupraj branĉoj, mi vidis kelkajn el 
la simiohomoj saltadi kaj babilbleki en la foliaro de la plej 
proksima arbo. 


Inter ili kaj la bestoj malantaŭ mi estis neniu vere elektinda 
alternativo, sed dum mi povis almenaŭ dubi pri la bonvenigo 
ricevota de tiuj groteskaj homparodlioj, mi ne povis dubi pri 
la sorto, kiu atendus min sub la avidaj dentegoj de miaj 
ferocaj postĉasantoj. 


Do mi kuregis al la arboj, intencante pasi sub tiu, kiu 
entenas la simiohomojn, kaj rifuĝi en alian pli malproksiman; 
sed la luphundoj estis tre proksimaj malantaŭ mi--tiel 
proksimaj, ke mi ĉesis esperi saviĝon de ili, sed jen unu el la 
estaĵoj en la arbo super mi svingiĝis malsupren, metante la 
kapon antaŭen kaj tenante la voston ligita ĉirkaŭ granda 


branĉo, kaj kaptante min sub la akseloj, svingis min supren 
inter siajn kunulojn kaj ekster danĝeron. 


Tie ili komencis ekzameni min kun multe da ekscitita 
scivolemo. Ili esploris miajn vestaĵojn, hararon kaj karnon. Ili 
turnis min por eltrovi, ĉu mi havas voston, kaj kiam ili trovis 
min ne tiel ekipita, ili freneze ekridegis. Ili havis dentojn tre 
grandajn kaj blankajn kaj ebenajn, kvankam la supraj 
kojnodentoj estis iom pli longaj ol la aliaj kaj elstaris iomete 
ĉe fermita buŝo. 


Ekzameninte min dum kelkaj momentoj, unu el ili eltrovis, 
ke miaj vestaĵoj ne estas parto de mi, kaj tiam ili ekŝiris de 
sur mi la vestaĵojn, pecon post peco, freneze ridegante. 
Simiece, ili klopodis mem surmeti la vestaĵojn, sed ili ne 
estis sufiĉe lertaj por la tasko, do ili rezignis. 


Intertempe, mi streĉis la okulojn por ekvidi Perry, sed nenie 
mi povis vidi lin, kvankam estis plene videbla la aro de 
arboj, en kiun li unue rifuĝis. Premis min la timo, ke io okazis 
al li, kaj kvankam mi kriis lian nomon kelkfoje, ne venis 
respondo. 


Fine, lacaj de sia ludado kun miaj vestaĵoj, la kreitaĵoj ĵetis 
ilin teren, kaj havante po unu el ili ambaŭflanke, kiu tenis 
min je la brako, ni ekmoviĝis per tre timiga rapideco tra la 
arbosuproj. 


Neniam antaŭe aŭ poste mi spertis tian vojaĝon--eĉ nun mi 
ofte vekiĝas el profunda dormo hantita de la abomena 
rememoro pri tiu aĉa travivaĵo. 


De arboal arbo la lertaj estaĵoj saltis kiel sciuropteroj, dum 
malvarma ŝvito ekkovris mian frunton, kiam mi vidis la 
abismojn sube, en kiujn mi ĵetiĝus, se eĉ nur unu el miaj 
portantoj mispaŝus. Dum ili portadis min, mil konfuzaj 
pensoj plenigis mian kapon. Kio okazis al Perry? Ĉu mi iam 


revidos lin? Kion planas la duonhomaj estaĵoj, en kies 
manojn mi falis? Ĉu ili estas loĝantoj de la sama mondo, en 
kiu mi naskiĝis? Ne! Ne povis esti. Sed kie mi do estis? Mi ne 
forlasis la Teron--pri tio mi certis. Tamen, mi ankaŭ ne povis 
akordigi la viditaĵojn kun la kredo, ke mi ankoraŭ estas en la 
mondo de mia naskiĝo. Suspirante, mi ĉesis pripensi la 
aferon. 


3-a Ĉapitro 
NOVAJ MASTROJ 


Ni vojaĝis ŝajne plurajn mejlojn tra la malluma kaj morna 
arbaro, antaŭ ol ni subite alvenis densan vilaĝon, 
konstruitan en la superaj branĉoj de la arboj. Dum ni 
proksimiĝis al ĝi, mia eskortanto komencis sovaĝe kriadi, kio 
tuj eligis respondon el la interno, kaj post momento, svarmo 
de estaĵoj de la sama raso kiel niaj kaptintoj alrapidis por 
renkonti nin. Denove mi estis en la mezo de freneze 
babilanta amaso. Mi estis ŝovita tien kaj reen. Ili pinĉis kaj 
frapis min, ĝis mia haŭto kontuziĝis, sed mi kredas, ke ili 
traktis min tiel ne pro krueleco aŭ malico--mi estis por ili 
bezonis la aldonan atestadon de ĉiuj sentumoj por 
kredebligi tion, kion ili vidis per la okuloj. 


Post iom da tempo ili trenis min en la vilaĝon, kiu konsistis el 
kelkcent krudaj loĝejoj el branĉoj kaj folioj subtenitaj de la 
arbobranĉoj. Inter la dometoj sterniĝis mortaj branĉoj kaj 
trunkoj de malgrandaj arboj, kiuj kunligis la loĝejojn en unu 
arbo kun tiuj en apudaj arboj, kaj tiel kelkfoje formiĝis 
serpentumaj stratoj. La tuta reto de loĝejoj kaj vojoj formis 
preskaŭ senbreĉan plankon 50 futojn super la tero. 


Komence mi scivolis, kial tiuj lertmovaj estaĵoj bezonis 
kunligi la arbojn per tiaj pontoj, sed pli poste, kiam mi vidis 
la diversajn duonsovaĝajn bestojn, kiujn ili tenadis interne 
de la vilaĝo, mi ekkomprenis la neceson de la vojoj. Estis 
kelkaj sovaĝaj luphundoj samspecaj, kiajn mi laste vidis 
ĝenantajn la diriton, kaj multaj kapro-similaj bestoj, kies 
plenplenaj mamoj evidentigis la kialon de ilia tenado. 


Mia gardanto haltis antaŭ unu el la dometoj, en kiun li puŝis 
min, kaj tiam du el tiuj estaĵoj ekkaŭris antaŭ la pordo-- 


sendube por malebligi al mi forfuĝi, kvankam mi apenaŭ 
sciis, kien fuĝi. 


Mi ĵus eniris la malluman internon, kiam mi ekaŭdis konatan 
voĉon, preĝantan. 


"Perry!" mi kriis. "Kara Perry! Dank' al Dio, ke vi saviĝis." 


"David! Ĉu povas esti, ke vi travivis?" Kaj la maljunulo 
stumble proksimiĝis al mi kaj forte ĉirkaŭpremis min. 


Li vidis mian falon antaŭ la dirito, kaj tiam lin kaptis pluraj el 
la simiohomoj, kiuj portis lin tra la arbosuproj al la vilaĝo. 
Liaj kaptintoj tiel scivolis pri liaj vestaĵoj kiel pri miaj, kun la 
sama rezulto. Kiam ni rigardis unu la alian, ni ne povis ne 
ridi. 


"Kun vosto, David," rimarkis Perry, "vi estus tre admirinda 
simio." 


"Eble ni povus prunti kelkajn," mi aldonis. "Ili Ŝajnas tre 
laŭmodaj nun... Sed kion la simiohomoj intencas fari kun ni, 
Perry? 


lli ne Ŝajnas vere sovaĝaj. Do kiaj ili estas laŭ vi? Vi intencis 
klarigi tion al mi, kiam tiu hirta monstro atakis nin--ĉu vi 
havas ian ajn ideon?" 


"Jes, David," li respondis, "mi scias ĝuste, kie ni estas. Ni 
faris grandiozan eltrovon, amiko! Ni pruvis, ke la Tero estas 
kava. Ni trapasis la tutan terkruston al la interna mondo." 


"Perry, vi estas freneza!" 


"Tute ne, David. Nia borveturilo portis nin tra la 240-mejla 
terkrusto sub nia ekstera mondo. En tiu loko, ĝi atingis la 
pezocentron de la kvincent mejlojn dika krusto. Gis tie ni 


veturis malsupren--la direkto estas nur relativa, 
kompreneble. En la momento, kiam niaj seĝoj inversiĝis--pro 
kio vi ekkredis, ke ni turniĝis kaj rapidas supren--ni trapasis 
la pezocentron, kaj kvankam ne ŝanĝiĝis la direkto de nia 
antaŭeniro, tamen, efektive, ni ekmoviĝis supren al la 
tersupraĵo de la interna mondo. Ĉu ne konvinkas vin la 
strangaj bestoj kaj plantoj, kiujn ni vidis, ke vi ne troviĝas en 
la mondo, kie vi naskiĝis? Kaj la horizonto--ĉu ĝi povus havi 
la saman strangan aspekton, kiun ni ambaŭ rimarkis, se ni 
ne efektive starus sur la interna supraĵo de sfero?" 


"Sed la suno, Perry!" mi insistis. "Kiel la suno povus brili tra 
kvincent mejloj da solida terkrusto?" 


"Ĉi tie ne temas pri la suno de la ekstera mondo. Ĝi estas 
alia suno--tute malsama suno, kiu ĵetas sian eterne 
tagmezan brilegon sur la supraĵon de la interna mondo. 
Rigardu ĝin nun, David--se vi povas vidi ĝin el la pordo de ĉi 
tiu domo--kaj vi vidos ĝin ankoraŭ en la centro de la ĉielo. Ni 
estas ĉi tie jam de multaj horoj--kaj ankoraŭ estas tagmeze." 


"Kaj tamen estas tre simple, David. lam la Tero estis nebula 
maso. 


Ĝi malvarmiĝis, kaj dum la malvarmiĝo ĝi malgrandiĝis. 
Fine, maldika terkrusto de solidaĵo formiĝis sur ĝia ekstera 
supraĵo--ia ŝelo, sed interne de la ŝelo estis parte fandita 
materio kaj vaste dilatitaj gasoj. Kaj kio okazis dum la 
konstanta malvarmiĝo? La centrifuga forto ĵetis la erojn de 
materio el la nebuleca centro al la krusto, tuj kiam ili fariĝis 
solidaj. Oni vidas la praktikan aplikon de la sama principo ĉe 
la moderna senkremigatoro. Post iom da tempo restis en la 
grandega, vaka interno nur malgranda, supervarmega kerno 
de gasa materio, kiun postlasis la maldilatiĝo de la 
malvarmiĝantaj gasoj. La el ĉiuj direktoj egala gravita altiro 
de la solida krusto fikse tenis tiun luman kernon ĉe la 


preciza centro de la Tero. Al ĉiu parto de la interna mondo 
egale, ĝi radias sian ĉiam tagmezan lumon kaj brulan 
varmegon." 


"Ŝajnas, ke la interna mondo sufiĉe malvarmiĝis por vivteni 
animalan vivon nur longajn epokojn post la apero de vivo 
sur la ekstera krusto, sed la familiaraj formoj de animala kaj 
planta vivo, kiujn ni vidis ĉi tie, evidentigas, ke funkcias la 
samaj fortoj ankaŭ ĉi tie. Prenu ekzemple la grandan beston, 
kiu atakis nin. 


Eksterdube, ĝi estas similulo de la megaterio el la 
postpliocena epoko de la ekstera krusto, kies fosiliiĝintan 
skeleton oni trovis en Suda Ameriko." 


"Sed la groteskaj arbaruloj?" mi insistis. "Certe ili ne havas 
similulojn el la historio de la Tero." 


"Kiu povus diri?" li respondis. "Tiu specio povus esti kvazaŭa 
ĉenero inter la simioj kaj la homoj, kies postrestaĵoj ĉiuj 
neniiĝis en la sennombraj tertremoj, kiuj konvulsiigis la 
eksteran kruston, aŭ ĝi povus esti nur la rezulto de iom 
alispeca evolucio--ambaŭ estas tute eblaj." 


Pluan konjektadon interrompis la apero de kelkaj el niaj 
kaptintoj antaŭ la enirejo de la dometo. Du el ili envenis kaj 
eltrenis nin. 


La danĝeraj vojetoj kaj la ĉirkaŭaj arboj estis plenaj je nigraj 
ornamaĵon, armilon aŭ vestaĵon. 
"Tre malalte evoluintaj," juĝis Perry. 


"Sed sufiĉe alte por kaŭzi grandan ĉagrenon al ni," mi 
respondis. 


"Kion ili intencas fari kun ni, laŭ via supozo?" 


Ni eksciis nelonge poste. Kiel ĉe nia vojaĝo al la vilaĝo, nin 
kaptis kelkaj el la fortikaj estaĵoj, kiuj forrapidigis nin tra la 
arbosuproj, dum ĉirkaŭ ni kaj malantaŭ ni kuradis babilanta, 
ridetanta hordo da lertmovaj nigraj simiohomoj. 


Dufoje mispaŝis miaj portantoj, kaj mia koro ekĉesis bati, 
kiam ni ekplonĝis al tuja morto ĉe la mortaj branĉamasoj 
malsupre. Sed ambaŭfoje, tiuj lertaj, potencaj vostoj etendis 
sin kaj trovis apogajn branĉojn, kaj nek unu el ili eĉ iom 
malfirmigis sian tenon al mi. Efektive, ŝajnis, ke tiuj okazaĵoj 
ĝenis ilin neniom pli, ol frapi la piedfingron ĉe stratkruciĝo 
ĝenus homon de la ekstera mondo; ili nur eligis 
rideksplodon kaj rapidis antaŭen kun mi. 


Dum longa tempo ili daŭrigis tra la arbaro--dum kiom da 
tempo, mi ne povis diveni, ĉar mi ankoraŭ lernadis tion, kion 
mia menso pli poste tre klare ekkomprenis: ke la tempo tuj 
ĉesas esti faktoro, kiam malaperas rimedoj por mezuri ĝin. 
Ni ne plu havis niajn brakhorloĝojn kaj ni vivadis sub 
senmova suno. 


Jam estis al mi malfacile kalkuli la tempon, kiu pasis, de 
kiam ni trarompiĝis en la internan mondon. Pasis eble horoj, 
eble tagoj--kiu povus diri tion en mondo de ĉiama tagmezo! 
Laŭ la suno, pasis neniom da tempo--sed mi taksis, ke jam 
de kelkaj horoj ni troviĝas en tiu bizara mondo. 


Post iom da tempo ni eliris el la arbaro sur platan ebenaĵon. 


Mallongan distancon antaŭ ni staris kelkaj malaltaj, rokaj 
montetoj. 


Niaj kaptintoj pelis nin al ili, kaj post mallonga tempo ili 
gvidis nin tra mallarĝa montpasejo en rondan valeton. Tie ili 
eklaboris, kaj ni baldaŭ konvinkiĝis, ke se ni ne mortos kiel 


okaze de romia festotago, io alia tamen mortigos nin. La 
konduto de niaj kaptintoj tuj Ŝanĝiĝis, kiam ili eniris la 
naturan arenon inter la rokozaj montetoj. Ĉesis ilia ridado. 
Minaca krueleco vidiĝis sur iliaj bestaj vizaĝoj--elbuŝigitaj 
dentegoj minacis nin. 


Oni metis nin en la centron de la amfiteatro, kaj la mil 
simiohomoj formis grandan rondon ĉirkaŭ ni. Tiam oni 
alportis luphundon--Perry nomis ĝin hienodono[9]--kaj oni 
liberigis la bestegon en la rondon kun ni. Ĝia korpo estis tiel 
granda kiel tiu de plenkreska dogo; ĝiaj kruroj estis 
mallongaj kaj potencaj; ĝiaj makzeloj estis larĝaj kaj fortaj. 
Malhelaj, hirtaj haroj kovris ĝiajn dorson kaj flankojn, dum 
ĝiaj brusto kaj ventro estis tute blankaj. Dum ĝi malrapide 
kaj minace alproksimiĝis al ni, ĝi prezentis aspekton tre 
timigan, kun suprentiritaj lipoj, kio videbligas la terure 
grandajn dentegojn. 


Perry estis sur la genuoj, preĝanta. Mi kliniĝis kaj prenis 
ŝtonon. Pro mia moviĝo la besto iom retiriĝis kaj komencis 
rondiri ĉirkaŭ ni. Evidente iu jam antaŭe alcelis ĝin per 
ŝtonoj. La simiohomoj dancis supren kaj malsupren, urĝante 
la beston antaŭen per sovaĝaj krioj, ĝis ĝi fine vidis, ke mi 
ne ĵetas, kaj atake alkuris. 


Ĉe Andover[10] kaj poste ĉe Yale[11], mi estis ĵetisto ĉe 
venkantaj basbalaj teamoj. Kaj mia rapideco kaj mia 
celkapablo ŝajnis fakte eksterordinaraj, ĉar la rekordo, kiun 
mi atingis dum mia lasta kolegia jaro, estis tiel bona, ke unu 
el la plej prestiĝaj grandligaj teamoj[12] en Usono faris 
ofertojn al mi; sed eĉ en la plej malfacila situacio, kiun mi 
frontis en la pasinteco, mi ne bezonis tiel precize celi kiel 
nun. 


Kiam mi levis mian brakon por ĵeti, mi regis miajn nervojn 
kaj muskolojn absolute, kvankam la ridetantaj makzeloj 


pafiĝis al mi per terura rapideco. Kaj tiam mi ĵetis, uzante 
por la ĵeto ĉiun uncon de miaj pezo, forto kaj lerteco. La 
ŝtono trafis la hienodonon rekte sur la nazon kaj forte 
repuŝis lin sur la dorson. 


Sammomente, ĥoro de kriĉoj kaj hurloj leviĝis el la 
spektantaro, pro kio mi dum momento kredis, ke la kaŭzo 
estas mia venko super ilia ĉampiono; sed mi baldaŭ 
konstatis mian eraron. Dum mi rigardis, la simiohomoj 
forkuris ĉiudirekte al la ĉirkaŭaj montetoj, kaj tiam mi vidis 
la veran kaŭzon de ilia maltrankviliĝo. 


Malantaŭ ili, amase puŝiĝante tra la pasejo kondukanta en la 
valon, venis svarmo de vilaj homoj--gorilecaj kreitaĵoj armitaj 
per lancoj kaj hakiletoj kaj portantaj longajn, ovalajn ŝildojn. 


Demonece ili atakis la simiohomojn, kaj la hienodono, jam 
denove konscia kaj leviĝinta, forfuĝis de ili, hurlante pro 
timo. Rapidege preterpasis nin la ĉasantoj kaj ĉasatoj, kaj la 
viluloj atentis nin per nenio pli ol foja ekrigardo, ĝis la areno 
tute vakiĝis de la antaŭaj okupantoj. Tiam ili revenis al ni, 
kaj unu, kiu ŝajne havis aŭtoritaton super ili, ordonis 
kunpreni nin. 


Paŝinte el la amfiteatro sur la vastan ebenaĵon, ni ekvidis 
karavanon de gehomoj--homoj kiel ni--kaj unuafoje mia koro 
pleniĝis de espero kaj refaciliĝo, tiom ke mi volis ekkrii pro 
eksplodanta ĝojo. Nu, ili fakte estis duonnudaj kaj 
sovaĝaspekta bando, sed almenaŭ laŭ la korpa formo ili 
precize similis al ni. Ili estis neniel groteskaj aŭ hidaj, kiel la 
aliaj estaĵoj de tiu kurioza kaj konsterna mondo. 


Sed post pliproksimiĝo niaj koroj denove peziĝis, ĉar ni 
trovis la povrajn mizerulojn kunĉenitaj kol-al-kole en longa 
vico, kaj la gorilohomoj estis iliaj gardistoj. Senceremonie ili 


katenis Perry kaj min ĉe la fino de la vico, kaj sen plia ĝeno 
oni rekomencis la interrompitan marŝadon. 


Ĝis tiu tempo ni estis viglaj pro ekscitiĝo, sed nun la lacige 
monotona longa marŝo trans la sunbakitan ebenaĵon 
sentigis al ni ĉiujn turmentajn sekvojn de longa maldormo. 
Plu kaj plu ni senhalte stumbladis antaŭen sub tiu abomena 
tagmeza suno. Se ni falis, oni spronpikis nin per akra 
lancpinto. Niaj kunkaptitoj ne stumblis. Ili paŝadis antaŭen 
fiere rektaj. Foje ili interŝanĝis vortojn en iu lingvo plena de 
unusilabaĵoj. Ili estis noblaspekta raso, kun belformaj kapoj 
kaj perfektaj korpoj. La viroj estis barbaj, altaj kaj 
muskolozaj; la virinoj malpli grandaj kaj pli graciaj, kun loze 
buklaj amasoj da korvnigraj haroj surkape. Ambaŭ seksoj 
havis belproporciajn trajtojn. Eĉ ne unu posedis vizaĝon, 
kiun oni taksus nebela sur la Tero. Ili ne portis ornamaĵojn, 
sed pli poste mi eksciis la kaŭzon, nome, ke iliaj kaptintoj 
forprenis de ili ĉion valoran. Kiel vestaĵon la virinoj portis 
robon faritan el ia helkolora, makulhava felo, laŭ aspekto 
iom simila al la felo de leopardo. Tion ili portis aŭ fiksita per 
leda rimeno al la talio tiel, ke ĝi pendis unuflanke ĝis iom 
sub la genuo, aŭ ili portis ĝin pendanta gracie de unu ŝultro. 
Iliajn piedojn vestis ledaj sandaloj. La viroj portis zontukon el 
la felo de iu hirta besto, kies longaj finaĵoj pendis preskaŭ 
ĝis la tero, antaŭe kaj malantaŭe. 


Kelkfoje estis fiksitaj al tiuj finaĵoj la ungegoj de la besto, de 
kiu oni prenis la felon. 


Niaj gardantoj, kiujn mi jam priskribis kiel gorilecajn homojn, 
estis iom pli malpezaj ol goriloj, sed tamen ili estis fortegaj. 
Iliaj brakoj kaj kruroj pli akordis al homaj proporcioj, sed 
hirtaj, brunaj haroj kovris ilian tutan korpon, kaj iliaj vizaĝoj 
estis same tiel brutalaspektaj kiel tiuj de la kelkaj remburitaj 
specimenoj, kiujn mi vidis en la muzeoj de la ekstera mondo. 


llia sola nobliga trajto estis la alta disvolviĝo de la kapo 
super kaj malantaŭ la oreloj. Tiurilate ili estis ne malpli 
homecaj ol ni. 


Ilia vestaĵo estis ia tuniko el malpeza ŝtofo, kiu etendiĝis ĝis 
la genuoj. Sub ĝi ili portis nur zontukon el la sama ŝtofo, 
dum ili kovris siajn piedojn per la dika felo de iuspeca 
mamuto de tiu interna mondo. 


Ĉirkaŭ iliaj brakoj kaj koloj pendis multaj ornamaĵoj el 
metalo--plejparte arĝento--kaj sur iliaj tunikoj estis alkudritaj 
la kapoj de etaj rampuloj, strange kaj artece aranĝitaj. Ili 
parolis inter si, dum ili marŝadis ambaŭflanke de ni, sed en 
lingvo, kiun mi perceptis diferenca de tiu, kiun uzis niaj 
kunkaptitoj. Kiam ili alparolis tiujn, ili Ŝajnis uzi trian 
lingvon, pri kiu mi pli poste eksciis, ke ĝi estas ĵargono 
simila laŭ la tipo al la piĝina lingvo de ĉina kulio. 


Nek mi nek Perry havas klaran imagon pri la marŝita 
distanco. Ni ambaŭ dormis jam dum multe da horoj, antaŭ ol 
oni haltis por ripozi, kaj tiam ni falis teren por dormi plu. Mi 
diras "dum horoj," sed kiel oni mezuru la tempon, kie la 
tempo ne ekzistas! Kiam nia marŝo komenciĝis, la suno estis 
rekte super ni, kaj kiam ni haltis, niaj ombroj direktiĝis al la 
nadiro. Ĉu pasis momento aŭ ĉu eterneco da Tera tempo? 
Neniu scias! Eble tiu marŝo okupis naŭ jarojn kaj dek unu 
monatojn el la dek jaroj, kiujn mi pasigis en la interna 
mondo, aŭ eble ĝi plenumiĝis en ono de sekundo--mi ne 
scias. Sed unu aferon mi ja scias, kaj de kiam vi diris al mi, 
ke pasis dek jaroj post mia foriro el la ekstera mondo, mi 
perdis ĉian respekton por la tempo--mi ekdubas, ĉu ĝi eĉ 
ekzistas, krom en la malfortaj, limigitaj mensoj de homoj. 


4-a ĉapitro 
DIAN LA BELA 


Kiam la gardistoj vekis nin, ni estis multe pli freŝaj. Ili donis 
al ni manĝaĵon. Ĝi konsistis el strioj de sekigita viando, sed 
ĝi donis al ni novajn viglon kaj forton, tiel ke nun ankaŭ ni 
marŝis kun alte tenitaj kapoj kaj fiere paŝis. Almenaŭ mi tion 
faris, ĉar mi estis juna kaj fiera; sed la kompatinda Perry 
abomenis marŝi. Sur la Tero mi ofte vidis lin voki taksion por 
transiri placon--nun li pagis pro tio, kaj liaj maljunaj kruroj 
ŝanceliĝis tiel, ke mi devis ĉirkaŭbraki lin kaj duone porti lin 
dum la cetero de tiuj teruraj marŝoj. 


Fine, la tereno komencis ŝanĝiĝi, kaj ni forlasis la platan 
ebenaĵon kaj eniris majestan montaron el virga granito. La 
tropikajn vegetaĵojn de la malalta ebenaĵo anstataŭis pli 
fortikaj vegetaĵoj, sed eĉ ĉi tie la efikoj de konstantaj varmo 
kaj lumo estis facile videblaj ĉe la grandegeco de la arboj kaj 
la abundeco de folioj kaj floroj. Kristalaj riveretoj muĝis tra 
siaj rokozaj fluejoj, plenigataj de la eternaj neĝamasoj, kiujn 
ni povis vidi super ni en la malproksimo. Super la 
neĝkovritaj montopintoj pendis amasoj da densaj nuboj. 
Perry klarigis, ke ili ŝajne efikas duoble: kaj por faligi novan 
neĝon, kiu anstataŭis la degelintan, kaj por ŝirmi tiun neĝon 
de la rektaj sunradioj. 


Nun ni jam sciis kelkajn vortojn de la ĵargona lingvaĉo, per 
kiu niaj gardantoj alparolis nin, kaj ankaŭ bone progresis en 
la ĉarma lingvo de niaj kunkaptitoj. Tuj antaŭ mi en la vico 
de kunĉenitoj estis juna virino. Trifuta ĉeno trude kunligis 
nin, kaj pri tio mi baldaŭ ekĝojis. Mi trovis ŝin volonta 
instruantino, kaj de ŝi mi lernis la lingvon de ŝia tribo kaj 
ankaŭ multon pri la kutimoj kaj vivo de la interna mondo-- 
almenaŭ de tiu parto, kiun ŝi konis. 


Ŝi informis min, ke ŝi nomiĝas Dian la Bela, kaj ke ŝi 
apartenas al la tribo Amoz, kiu loĝas en la krutaĵoj super la 
Darel Az, tio estas Malprofunda Maro. 


"Kiel vi venis ĉi tien?" mi demandis al ŝi. 


"Mi fuĝis de Jubal la Malbela," ŝi respondis, kvazaŭ tiu 
klarigo plene sufiĉus. 


"Kiu estas Jubal la Malbela?" mi demandis. "Kaj kial vi fuĝis 
de li?" 


Ŝi rigardis min kun miro. 


"Pro kio virino forkuras de viro?" Ŝi respondis mian 
demandon per alia demando. 


"lli ne faras tion en la mondo, el kiu mi venis," mi respondis. 
"Foje ili postkuras la virojn." 


Sed ŝi ne povis kompreni. Kaj mi ne sukcesis komprenigi al 
ŝi, ke Mi estas el alia mondo. Ŝi estis tiel certa kiel multaj 
homoj de la ekstera mondo, ke la Universo kreiĝis nur por 
estigi la propran specion kaj la propran mondon. 


"Sed pri Jubal," mi insistis. "Rakontu al mi pri li, kial vi 
forfuĝis kaj estis ĉenita je la kolo kaj pelita trans grandan 
parton de la tuta mondo." 


"Jubal la Malbela metis sian trofeon antaŭ la domon de mia 
patro. 


Ĝi estis la kapo de giganta tandoro. Ĝi restis tie, kaj neniu 
metis pli grandan trofeon apud ĝin. Do mi sciis, ke Jubal la 
Malbela venos kaj prenos min kiel edzinon. Neniu alia tiel 
forta viro deziris min, ĉar pli forta viro povus mortigi pli 
grandan beston kaj tiel gajni min anstataŭ Jubal. Mia patro 


ne estas lerta ĉasisto. lam li estis, sed sadoko ĵetis lin, kaj 
neniam plu li povis plene uzi sian dekstran brakon. Mia frato, 
Dakor la Forta, iris en la landon Sari por ŝteli al si virinon. 
Tial restis neniu, nek patro nek frato nek amanto, por savi 
min de Jubal la Malbela, do mi forkuris kaj kaŝis min en la 
montetoj, kiuj ĉirkaŭas la landon Amoz. Kaj ĉi tiuj sagotoj 
trovis kaj kaptis min tie." 


"Kiel ili uzos vin?" mi demandis. "Kien ili pelas nin?" 
Denove ŝi montris nekredeman ekmiron. 


"Mi preskaŭ povas kredi, ke vi estas el alia mondo, "ŝi diris," 
ĉar alie, tia nescio estus neklarigebla. Ĉu vi vere ne scias, ke 
la sagotoj servas la maharojn--la potencajn maharojn, kiuj 
kredas sin la posedantoj de Pelucidaro kaj de ĉio, kio 
moviĝas aŭ kreskas sur ĝi, kaj de ĉio, kio rampas aŭ tunelas 
sub ĝia supraĵo, kaj de ĉio, kio vivas en ĝiaj lagoj kaj oceanoj 
kaj flugas en ĝia aero? 


Poste vi eble diros al mi, ke vi neniam aŭdis pri la maharoj!" 


Mi hezitis ŝajni eĉ pli malestiminda, sed ĉar mankis aliaj 
rimedoj por akiri scion, mi konfesis, ke mi scias nenion ajn 
pri la potencaj maharoj. Tio ŝokis ŝin. Sed ŝi faris sian eblon 
por informi min, kvankam multaj aferoj, kiujn ŝi diris, estis 
same kompreneblaj al mi kiel la greka lingvo estus al ŝi. Ŝi 
priskribis la maharojn ĉefe per komparoj. Tiel ili similas al 
tipdaroj, tiel ĉi ili similas al la senharaj lidioj. 


Mi komprenis preskaŭ nur, ke ili estas terure malbelaj, 
flugilohavaj kaj palmopiedaj, ke ili loĝas en subteraj urboj, 
ke ili estas mirinde saĝaj. La sagotoj militis por ili, ofensive 
kaj defende, kaj la homoj kiel ŝi estis la manoj kaj piedoj--ili 
estis la sklavoj kaj servutuloj, kiuj faris ĉiujn korpajn 
laborojn. La Maharoj estis kvazaŭ la kapo, la cerbo, de la 
interna mondo. Mi sopiris vidi tiun rason de superuloj. 


Perry lernis la lingvon kune kun mi. Kiam ni haltis, kiel ni foje 
faris, kvankam tutaj epokoj ŝajnis apartigi la haltojn, li 
parolis kun ni, kiel faris ankaŭ Gak la Vila, kiu estis ĉenita tuj 
antaŭ Dian la Bela. Antaŭ Gak estis Huĝa la Ruza. Ankaŭ tiu 
foje parolis. La plejmulto el liaj paroloj direktiĝis al Dian la 
Bela. 


Tute facile oni povis vidi, ke li ekamis ŝin, sed ŝi ŝajnigis tute 
ne konscii pri liaj malkaŝaj sinaltrudoj. Ĉu mi diris 
"malkaŝaj"? 


Ekzistas popolo en Nov-Zelando aŭ AŬstralio--mi forgesas, 
en kiu lando--en kiu la viroj montras sian preferon al ŝatata 
virino per klabobato sur la kapon. Kompare kun tiu metodo, 
oni povus nomi subtila la amindumadon de Huĝa. Tamen, en 
la komenco mi tre ruĝiĝis pro ĝi, kvankam mi eĉ pasigis 
kelkajn jarojn ĉe Rectors kaj en kelkaj malpli delikataj lokoj 
de Nov-Jorko, Vieno kaj Hamburgo. 


Sed la virino! Ŝi kondutis superbe. Facile oni povis konstati, 
ke ŝi konsideras sin tute aparta de siaj tiamaj ĉirkaŭaĵoj kaj 
kunuloj, kaj supera al ili. Ŝi parolis kun mi kaj kun Perry kaj 
kun la silentema Gak, ĉar ni estis respektemaj; sed ŝi kvazaŭ 
ne kapablis vidi Huĝan la Ruza kaj ankaŭ ne aŭdi lin, kaj tio 
furiozigis lin. Li provis instigi unu el la sagotoj transloki la 
inon antaŭ lin en la vico de sklavoj, sed la ulo nur pikis lin 
per lancopinto kaj diris, ke li jam elektis la inon kiel propran 
posedaĵon--kaj ke li aĉetos ŝin de la maharoj tuj post la 
alveno en Futra. Ŝajnis, ke Futra estas nia alcelata urbo. 


Trapasinte la unuan montoĉenon, ni ĉirkaŭiris salan maron, 
en kiu naĝis sennombraj aĉaj kreaĵoj. Estis fokosimilaj 
bestoj, kies longaj koloj etendiĝis pli ol dek futojn super la 
enormaj korpoj kaj kies serpentajn kapojn dividis faŭkaj 
buŝoj, el kiuj elstaris nekalkuleblaj dentegoj. Ankaŭ 
ĉirkaŭnaĝis inter la aliaj rampuloj gigantaj testudoj, kiuj laŭ 


Perry estis plesiosaŭroj el la liasa epoko. Mi ne dubis liajn 
vortojn--kiom mi sciis, ili povus esti lo ajn. 


Dian diris al mi, ke ili estas tandorazoj, tio estas tandoroj de 
la maro, kaj ke la aliaj pli timigaj rampuloj, kiuj foje leviĝas 
el la maro por batali kontraŭ la tandorazoj, estas azdiritoj, 
tio estas maraj diritoj--Perry nomis ilin iĥtiosaŭroj. Ili similis 
balenojn kun aligatoraj kapoj. 


Mi jam forgesis tiun malmulton da geologio, kiun mi lernis 
en la lernejo--restis al mi esence nur la memoro pri la teruro, 
kiun mi sentis ĉe la rigardado de bildoj pri restaŭritaj 
prahistoriaj monstroj, kune kun la firma opinio, ke iu ajn viro 
kun porktibio kaj multe da fantaziemo povus "restaŭri" ĉian 
ajn paleolitikan monstron laŭ sia deziro kaj rikolti agnoskon 
kiel unuaranga paleontologo. Sed kiam mi vidis tiujn 
sveltajn, brilajn korpegojn speguliĝi en la sunlumo, kiam ili 
malmergiĝis el la oceano, skuante siajn gigantajn kapojn; 
kiam mi vidis la akvon fali de sur iliaj muskolozaj korpoj per 
miniaturaj akvofaloj, dum ili glitis tien-reen, jen sur la 
supraĵo, jen duone mergiĝintaj; kiam mi vidis ilin renkontiĝi 
kun malfermitaj buŝoj, siblante kaj gruntante en sia titaneca 
kaj senĉesa militado, mi ekkomprenis kiel limigita estas la 
malriĉa kaj malforta imagopovo de la homoj, kompare kun la 
nekredebla genio de la Naturo. 


Kaj Perry! Li estis mirigita ĝismedole. Tion li diris mem. 


"David," li rimarkis post longedaŭra marŝado ĉe la bordo de 
tiu mirinda maro. "David, iam mi instruis geologion kaj mi 
pensis, ke mi kredas tion, kion mi instruas; sed nun mi 
konstatas, ke mi ne kredis ĝin--ke homo tute ne povas kredi 
tiajn aferojn, se li ne vidas ilin propraokule. Estas aferoj, pri 
kiuj ni ne dubas, eble ĉar oni diradas ilin al ni denove kaj 
denove, kaj ni neniel povas malpruvi ilin--kiel la religion, 
ekzemple, sed ni ne kredas ilin--ni nur pensas, ke ni kredas. 


Se vi iam reatingos la eksteran mondon, vi trovos, ke la 
geologoj kaj la paleontologoj estos la unuaj, kiuj nomos vin 
mensogulo, ĉar ili scias, ke estaĵoj tiaj, kiajn ili restaŭris, 
neniam ekzistis. Oni ja povas imagi ilian ekzistadon en 
same tiel imagita epoko--sed nuntempe? Ba!" 


Kiam ni denove haltis, Huĝa la Ruza sukcesis trovi sufiĉe da 
nestreĉita ĉeno por povi tordiĝi al la flanko de Dian. Ni ĉiuj 
staris, kaj kiam li proksimiĝis al la ino, ŝi turnis al li la dorson 
samstile kiel Tera virino, tiel ke mi ne povis ne rideti, sed la 
rideto daŭris mallonge, ĉar tiumomente la mano de la 
Ruzulo kaptis ŝian nudan brakon, kaj li krude tiris ŝin al si. 
Tiutempe mi ne konis la kutimojn kaj sociajn morojn de 
Pelucidaro; sed tamen mi eĉ ne bezonis la petan rigardon, 
kiun la virino pafis al mi el siaj belegaj okuloj, por ke ĝi 
influu mian postan faron. Mi ne atendis por eltrovi, kion la 
Ruzulo intencas fari; anstataŭ atendi kaj antaŭ ol li povis 
kapti ŝin per la alia mano, mi donis al li tian pugnobaton sur 
la mentono, ke li falis teren. 


Kriego de aprobo leviĝis de tiuj aliaj malliberuloj kaj sagotoj, 
kiuj vidis la mallongan dramon; ne ĉar mi helpis la virinon, 
kiel mi poste sciiĝis, sed pro la neta kaj al ili mirinda 
metodo, per kiu mi venkis Huĝan. 


Kaj la virino? Komence, ŝi rigardis min per larĝaj, mirantaj 
okuloj, kaj tiam ŝi klinis la kapon, duone kaŝante la vizaĝon, 
kaj ŝiaj vangoj delikate ruĝiĝis. Dum momento ŝi tiel staris 
muta, kaj tiam ŝi alten levis la kapon kaj turnis al mi la 
dorson, kiel ŝi faris al Huĝa. Kelkaj el la malliberuloj ridis, kaj 
mi vidis la vizaĝon de Gak la Vila malheliĝi, dum li rigardis 
min serĉeme. Tiu parteto de la vango de Dian, kiun mi povis 
vidi, subite ŝanĝiĝis de ruĝo al blanko. 


Tuj post kiam ni denove ekmarŝis, kaj kvankam mi 
komprenis, ke iel mi ofendis Dian la Bela, mi ne povis igi ŝin 


paroli kun mi, por ke mi lernu, kion mi misfaris--tiel multon 
respondus Sfinkso, se mi parolus al ĝi. Fine, mia propra 
malsaĝa fiero grandiĝis kaj ne allasis, ke mi plu klopodu, kaj 
tiel nia kamaradeco, kiu sen mia konscio fariĝis al mi tre 
grava, forŝvebis. Poste, mi parolis nur kun Perry. Huĝa nek 
renovigis sian sinaltrudadon al la virino nek proksimiĝis al 
mi. 


Denove, la laciga kaj ŝajne senfina marŝado iĝis por mi vera 
inkubo. Ju pli mi ekkomprenis, kiel gravis por mi la amikeco 
kun Dian, des pli mi bedaŭris ĝian mankon, kaj des pli 
granda baro estis mia stulta fiero. Sed mi estis tre juna kaj 
mi rifuzis peti de Gak la klarigon, kiun li sendube povus 
doni, kaj kiu povus ĉion reĝustigi. 


Dum la marŝo kaj dum haltoj, Dian konstante rifuzis vidi 
min--kiam ŝia rigardo vagis en mia direkto, ŝi aŭ rigardis 
super mian kapon aŭ rekte preter min. Finfine, mi fariĝis tiel 
senespera, ke mi decidis subigi mian memestimon kaj 
denove demandi al ŝi, kiel mi ofendis kaj kiel Mi povos esti 
pardonita. Mi decidis fari tion dum la venonta halto. 
Tiutempe ni proksimiĝis al alia montoĉeno, kaj kiam ni 
atingis ĝin, ni ne serpentumis trans ilin tra iu tre alta 
montpasejo, sed eniris grandan naturan tunelon--fakte, 
temis pri serio de labirintaj grotoj, tiel mallumaj kiel Erebo. 


La gardistoj havis neniujn torĉojn aŭ aliajn lumigilojn. 
Efektive, ni tute ne vidis signojn de fajro aŭ artefarita lumo, 
de kiam ni eniris Pelucidaron. En lando de ĉiama tagmezo ne 
necesis lumigado sur la tersupraĵo, sed mi miris, ke mankas 
al ili rimedoj por lumigi la vojon en tiuj malhelaj subteraj 
pasejoj. Do ni antaŭeniris per helika rapideco, ofte 
stumblante kaj falante--dum la gardistoj sonigis muzikecan 
ĉanton antaŭ ni, en kiu foje troviĝis iuj altaj notoj, kiuj ĉiam 
indikis krudajn lokojn kaj vojturniĝojn. 


Nun la haltoj plioftiĝis, sed mi ne volis alparoli Dian, ĝis mi 
povos vidi laŭ ŝia mieno, kiel ŝi akceptas miajn 
pardonpetojn. 


Finfine, febla heliĝo antaŭ ni sciigis nin pri la fino de la 
tunelo, pro kio almenaŭ mi estis tre dankema. Tiam, post 
subita vojturniĝo, ni elvenis en la plenan lumon de la 
tagmeza suno. 


Sed samtempe mi subite ekrimarkis ion por mi vere 
katastrofan--Dian estis for, kaj ankaŭ kvin aŭ ses aliaj 
malliberigitoj. Ankaŭ la gardistoj vidis tion, kaj la vidaĵo de 
ilia feroca kolerego estis terura. lliaj timindaj, bestaj vizaĝoj 
tordiĝis al la plej diablecaj mienoj, kiam ili akuzis unu la 
alian pri respondeco pro la perdo. Ili poste atakis nin, 
batante nin per lancostangoj kaj hakiletoj. Ili jam mortigis du 
kaptitojn apud la antaŭo de la vico, kaj samon ili farus al ni 
ĉiuj, sed la estro fine ĉesigis la brutalan buĉadon. Mi neniam 
vidis en mia tuta vivo tiel teruran ekzemplon de besteca 
kolero--mi dankis Dion, ke Dian ne estis inter tiuj postlasitaj 
por suferi ĝin. 


El la dek du kaptitoj antaŭe ĉenitaj antaŭ mi, ĉiu dua, 
komencante de Dian, estis liberigita. Huĝa forestis. Gak 
restis. 


Kion ĝi signifis? Kiel oni faris ĝin? La estro de la gardistoj 
enketis pri tio. Baldaŭ li eltrovis, ke la krudaj seruroj, kiuj 
tenis la kolkatenojn, estis lerte malfermitaj. 

"Huĝa la Ruza," murmuris Gak, nun antaŭ mi en la vico. "Li 
prenis la virinon, kiun vi rifuzis havi," li daŭrigis, 
ekrigardante min. 

"Kiun mi rifuzis havi?!" mi kriis. "Kion vi volas diri?" 


Li atente rigardis min dum momento. 


"Mi dubis pri via rakonto, ke vi venis el alia mondo,” li diris 
fine, "sed alimaniere oni ne povus klarigi vian nescion pri la 
moroj de Pelucidaro. Ĉu vi vere ne komprenas, ke vi ofendis 
la Belulinon, kaj kiel?" 


"Mi ne scias, Gak," mi respondis. 


"Do mi diros al vi. Kiam Pelucidara viro intervenas inter alia 
viro kaj la virino, kiun tiu volas havi, la virino apartenas al la 
venkinto. Dian la Bela apartenas al vi. Via devo estis aŭ 
preni ŝin aŭ liberigi ŝin. Se vi prenus ŝian manon, tio 
montrus vian deziron edzinigi ŝin, kaj se vi levus ŝian manon 
super vian kapon kaj faligus ĝin, tio signifus, ke vi ne volas 
ŝin kiel edzinon kaj liberigas ŝin de ĉiu ŝuldo al vi. Farante 
nek tion nek tion, vi faris al ŝi la plej grandan ofendon, kiun 
viro povas fari al virino. 


Nun ŝi estas via sklavino. Neniu viro edzinigos ŝin aŭ povos 
tion fari kun honoro, ĝis li venkos vin en batalo, sed la viroj 
ne elektas sklavinon kiel edzinon--almenaŭ la viroj de 
Pelucidaro ne faras tion." 


"Mi ne sciis, Gak," mi kriis. "Mi ne sciis. Ne pro tuta 
Pelucidaro mi farus malbonon al Dian la Bela, ĉu per parolo, 
rigardo aŭ faro. Mi ne deziras ŝin kiel sklavinon. Mi ne 
deziras ŝin kiel mian--", sed tiam mi ekhaltis. La vizio de tiu 
dolĉa kaj senkulpa vizaĝo ŝvebis antaŭ mi en la nebulo de 
mia fantazio, kaj kvankam antaŭe mi kredis, ke mi nur ŝate 
retenas la memoron pri kara amikeco, kiun mi perdis, nun 
Ŝajnis mallojale al Dian la Bela diri, ke mi ne deziras ŝin kiel 
edzinon. Mi pensis pri ŝi nur kiel bonvena amikino en 
stranga, kruela mondo, Eĉ tiam, mi ne kredis, ke mi amas 
ŝin. 


Mi kredas, ke Gak konstatis la veron de miaj vortoj pli multe 
el mia mieno ol el mia parolo, ĉar iom poste, li kuŝigis sian 


manon sur mia ŝultro. 


"Homo el alia mondo,” li diris, "Mi kredas vin. La lipoj povas 
mensogi, sed kiam la koro parolas per la okuloj, ĝi diras nur 
veron. 


Via koro parolis al mi. Mi scias nun, ke vi tute ne celis ofendi 
Dian la Bela. Ŝi ne estas de mia tribo, sed mia fratino estas 
ŝia patrino. Ŝi ne scias tion--ŝia patrino estis forrabita de ŝia 
patro, kiu venis, kune kun multaj aliaj Amoz-tribanoj por 
batali kontraŭ ni por niaj virinoj, la plej belaj virinoj de 
Pelucidaro. 


Tiam ŝia patro estis la reĝo de Amoz, kaj ŝia patrino estis la 
filino de la reĝo de Sari, kies regpovon mi, lia filo, 
transprenis. 


Do Dian estas la filino de reĝoj, kvankam ŝia patro ne plu 
estas la reĝo, de kiam la sadoko ĵetis lin kaj Jubal la Malbela 
forprenis de li la reĝecon. Pro ŝia altrangeco, la malbono, 
kiun vi faris al ŝi, ŝajnas des pli grava al tiuj, kiuj vidis ĝin. Ŝi 
neniam pardonos vin." 


Mi demandis al Gak, ĉu mi ne povus iel liberigi la virinon el 
la sklaveco kaj honto, kiujn mi senvole kaŭzis al ŝi. 


"Se vi iam trovos ŝin, jes," li respondis. "Nur levi ŝian manon 
kaj faligi ĝin en la kunesto de aliuloj sufiĉos por liberigi ŝin. 
Sed kiel vi iam povos trovi ŝin, vi, kiu estas kondamnita al 
vivo de sklaveco en la subtera urbo Futra?" 


"Ĉu neniel eblas forkuri?" mi demandis. 


"Huĝa la Ruza forkuris kaj kunprenis la aliajn," respondis 
Gak. "Sed ne estas aliaj senlumaj lokoj sur la vojo al Futra, 
kaj ne estos facile, kiam ni jam estos tie--la maharoj tre 
saĝas. Eĉ se oni povus forfuĝi el Futra, estas la tipdaroj--ili 


trovus vin, kaj tiam--" la Vilulo skutremis. "Ne, vi neniam 
fuĝos de la maharoj." 


La perspektivo estis malĝojiga. Mi demandis al Perry, kion li 
pensis pri ĝi; sed li nur suprentiris siajn ŝultrojn kaj daŭrigis 
longan preĝon, pri kiu li jam delonge okupiĝis. Li diris, ke la 
sola bela flanko de nia kaptiteco estas la ampleksa tempo, 
kiun ĝi donas al li por improvizi preĝojn. Tio jam ekobsedis 
lin. 


La sagotoj jam komencis rimarki lian kutimon deklamadi 
dum tutaj marŝoj. Unu el ili demandis al li, kion li diras kaj al 
kiu li parolas. La demando donis al mi ideon, do mi rapidis 
respondi, antaŭ ol Perry povis ion diri. 


"Ne ĝenu lin per interrompo," mi diris. "Li estas tre sankta 
homo en la mondo, de kiu ni venis. Li parolas al spiritoj, 
kiujn vi ne povas vidi. Ne interrompu, aŭ ili saltos sur vin el 
la aero, kaj deŝiros viajn membrojn--jene," kaj mi saltis al la 
granda bruto kun laŭta "Bu!", kiu tiom timigis lin, ke li 
stumblis malantaŭen. 


Mi sciis, ke la risko estas granda, sed se eblus profiti el la 
sendanĝera manio de Perry, mi volis profiti, kiam estis plej 
facile. 


Ĝi sukcesis bonege. La sagotoj traktis nin ambaŭ kun multe 
da respekto dum la cetero de la vojaĝo, kaj pri la afero ili 
poste informis siajn mastrojn, la maharojn. 


Du marŝadojn post tiu epizodo ni atingis la urbon Futra. Ĝia 
enirejo estis markita per du altaj turoj el granito, de sur kiuj 
oni gardis ŝtuparon, kiu kondukis al la subtera urbo. Sagotoj 
gardostaris ĉi tie, kaj ankaŭ ĉe almenaŭ cent aliaj turoj 
dismetitaj sur granda ebenaĵo. 


5-a ĉapitro 
SKLAVOJ 


Dum ni malsupreniris la larĝan ŝtuparon, kiu kondukis al la 
ĉefa avenuo de Futra, mi unuafoje ekvidis la regantan rason 
de la interna mondo. Nevole mi retiriĝis, kiam unu el la 
estaĵoj proksimiĝis por ekzameni nin. lon pli hidan kaj 
malbelan ne eblus imagi. La ĉiopovaj maharoj de Pelucidaro 
estas grandaj rampuloj, el kiuj kelkaj estas ses ĝis ok futojn 
longaj, kun longaj, maldikaj kapoj kaj grandaj rondaj okuloj. 
Akraj, blankaj dentegoj viciĝas en iliaj bekosimilaj buŝoj, kaj 
ostecaj elstaraĵoj dentumas iliajn grandajn lacertajn korpojn 
de la kolo ĝis la fino de la longa vosto. Iliaj piedoj havas tri 
palmo-piedfingrojn, dum el la antaŭpiedoj elstaras 
malantaŭen je 45-grada angulo membranecaj flugiloj, kiuj 
almetiĝas al la korpo tuj antaŭ la postaj piedoj kaj finiĝas 
per akraj pintoj kelkajn futojn super la korpoj. 


Mi ĵetis rigardon al Perry, kiam la estaĵo preterpasis min por 
ekzameni lin. La maljunulo gapis la fian kreaĵon per larĝaj, 
mirantaj okuloj. Post kiam ĝi pluiris, li turnis sin al mi. 


"Ramforinko el la meza oolita epoko[13], David," li diris, 
"sed, je Dio, kiel grandega! La plej grandaj restaĵoj, kiujn oni 
lam malkovris, indikis grandecon, kiu ne superas tiun de 
ordinara korvo." 


Dum ni pluiris sur la ĉefa avenuo de Futra, ni vidis multajn 
milojn da tiaj estaĵoj alirantaj kaj venantaj de siaj tagaj 
devoj. lli malmulte atentis nin. Futra estas elsternita subtere 
laŭ regula ordo, kiu indikas rimarkindan inĝenieran 
kapablon. Oni elhakis ĝin el tavolo de kalkŝtono. La stratoj 
estas larĝaj kaj havas unuecan dudek-futan alton. Je regulaj 
interspacoj la plafono de tiu subtera urbo estas trapenetrita 
de tuboj, kaj sistemo de lensoj kaj reflektiloj transdonas la 


sunlumon, moderigitan kaj difuzitan, forigante la 
kimerian[14] tenebron, kiu alie regus. Laŭ simila maniero oni 
enlasas aeron. 


Oni prenis Perry kaj min, kune kun Gak, al granda publika 
konstruaĵo, kie unu el la sagotoj el nia antaŭa gardistaro 
klarigis al mahara oficisto la cirkonstancojn de nia kaptiĝo. 
La rimedo de komunikado inter la du estis rimarkinda pro 
tio, ke oni ne interŝanĝis parolajn vortojn. Ili aplikis ian 
gestolingvon. Kiel mi poste lernis, la maharoj havas nek 
orelojn nek parolan lingvon. Inter si mem ili komunikiĝas per 
rimedo, kiu laŭ Perry devas esti ia sesa sentumo, kiu 
perceptas kvaran dimension. 


Ni neniam tute komprenis lin, kvankam li tre ofte klopodis 
klarigi ĝin al mi. Mi sugestis telepation, sed li neis, dirante, 
ke ne temas pri telepatio, ĉar ili povis interkomunikiĝi nur 
dum kunestado, kaj ĉar ili ne povas paroli kun la sagotoj aŭ 
la aliaj loĝantoj de Pelucidaro per la sama rimedo, per kiu ili 
mem interparolis. 


"lli faras jenon," diris Perry. "Ili projekcias siajn pensojn en la 
kvaran dimension, en kiu ili fariĝas percepteblaj per la sesa 
sentumo de la aŭskultanto. Cu mi faras la aferon tute klara?" 


"fute ne, Perry," mi respondis. Li malespere balancis sian 
kapon kaj returnis sin al sia laboro. Ili donis al ni taskon porti 
grandan kvanton da mahara literaturo de unu ejo al alia, kie 
ni devis aranĝi ĝin sur bretoj. Mi sugestis al Perry, ke ni estas 
en la publika biblioteko de Futra, sed poste, kiam li 
komencis trovi la ŝlosilon al ilia skriba lingvo, li informis min, 
ke temas pri la antikva arkivo de la raso. 


Dum tiu tempo mi konstante pensis pri Dian la Bela. Mi ĝojis, 
kompreneble, ke ŝi fuĝis de la maharoj kaj de la sorto aludita 
de la sagoto, kiu intencis aĉeti ŝin ĉe nia alveno al Futra. Mi 


ofte scivolis, ĉu la grupeto de fuĝintoj estis kaptita de la 
gardistoj, kiuj reiris por serĉi ilin. Foje, mi eĉ kredis, ke mi pli 
kontentus, se Dian estus en Futra, anstataŭ dependa de la 
indulgo de Huĝa la Ruza. 


Gak, Perry kaj mi ofte interparolis pri la eblo forfuĝi, sed la 
sariano estis tiel saturita de sia tutviva kredo pri la neebleco 
fuĝi de la maharoj, krom per miraklo, ke li ne multe helpis al 
ni--lia sinteno estis tiu de homo, kiu atendas, ke la miraklo 
venu al li. 


Je mia propono, Perry kaj mi faris kelkajn glavojn el pecoj de 
fero, kiujn ni trovis inter diversaj forĵetaĵoj en la ĉeloj, kie ni 
dormis, ĉar oni lasis al ni preskaŭ senliman liberecon en la 
limoj de la konstruaĵo, en kiun oni metis nin. Tiel multe da 
sklavoj priservis la enloĝantojn de Futra, ke neniu el ni estis 
troŝarĝita per laboro, kaj niaj mastroj ne traktis nin kruele. 


Ni kaŝis niajn novajn armilojn sub la feloj, kiuj estis niaj litoj, 
kaj poste Perry koncipis la ideon fari pafarkojn kaj sagojn-- 
armilojn ŝajne nekonatajn en Pelucidaro. Poste ŝildoj; sed 
akiri ilin estis por mi facile, ĉar mi ŝtelis ilin desur la muroj 
de la ekstera gardoĉambro de la konstruaĵo. 


Ni jam finis tiujn aranĝojn por protekti nin post la foriro el 
Futra, kiam la sagotoj, kiujn oni sendis por rekapti la 
fuĝintajn malliberigitojn, revenis kun kvar el ili, inter ili 
Huĝa. Dian kaj du aliaj eskapis ilin. Okazis, ke Huĝa estis 
malliberigita en la sama konstruaĵo kiel ni. Li diris al Gak, ke 
li ne plu vidis Dian aŭ la aliajn, de kiam li liberigis ilin en la 
senluma groto. Kio okazis al ili, li tute ne sciis--eble ili 
ankoraŭ vagadis, perditaj en la labirinta tunelo, se ili ne jam 
mortis pro malsato. 


Nun mi ektimis eĉ pli pri la sorto de Dian, kaj samtempe, kiel 
mi supozas, mi unuafoje eksciis, ke mian ŝato al tiu virino 


eble fontas el io plia ol nura amikeco. Dum ĉiuj horoj de la 
tago ŝi estis la konstanta temo de miaj pensoj, kaj kiam mi 
dormis ŝia kara vizaĝo hantis miajn sonĝojn. Pli 
neŝancelebla ol iam antaŭe fariĝis mia decido fuĝi de la 
maharoj. 


"Perry," mi konfidis al la maljunulo, "se ni devos traserĉi ĉiun 
kvadratan colon de ĉi tiu mondeto, mi trovos Dian la Bela kaj 
reĝustigos la malbonon, kiun mi neintence faris al ŝi." Jen la 
preteksto, kiun mi faris al Perry. 


"Mondeto!" li rikanis. "Vi ne komprenas, kion vi diras, bubo," 
kaj tiam li montris al mi mapon de Pelucidaro, kiun li 
antaŭnelonge trovis inter la manuskriptoj, kiujn li aranĝis. 


"Rigardu," li diris, fingromontrante, "tio evidente estas akvo, 
kaj ĉio ĉi estas tero. Ĉu vi rimarkas la ĝeneralan formon de la 
du areoj? Kie troviĝas oceanoj sur la ekstera krusto, sube, ĉi 
tie, oni trovas teron. Tiuj relative malgrandaj areoj de oceano 
ĝenerale sekvas la konturojn de la kontinentoj de la ekstera 
mondo. 


"Ni scias, ke la krusto de la terglobo estas 500 mejlojn dika; 
krome, ke la interna diametro de Pelucidaro estas 
proksimume 7000 mejloj, kaj la surfaca areo estas 
165.480.000 kvadrataj mejloj. Tri kvaronoj el tio estas tero. 
Pripensu! Tersurfaco de 124.110.000 kvadrataj mejloj! Nia 
propra mondo havas nur 53.000.000 kvadratajn mejlojn da 
tero, kaj ĝia cetera surfaco estas kovrita de akvo. Tiel same, 
kiel oni ofte komparas landojn laŭ ilia relativa grandeco, tiel, 
se ni same komparas la du mondojn, ni trovas strangan 
anomalion, nome, ke pli granda mondo situas interne de pli 
malgranda! 


"Kie en ĉi tiu vasta Pelucidaro vi serĉus vian Dian? Sen steloj 
aŭ lumo aŭ moviĝanta suno, kiel vi povus trovi ŝin, eĉ se vi 


scius, kie ŝi estas?" 


Lia eldiro estis konvinka. Ĝi forprenis de mi la spiron; sed mi 
trovis min post ĝi des pli firme rezoluta, ke mi provos ĝin. 


"Se Gak akompanos nin, ni eble sukcesos je ĝi," mi sugestis. 
Perry kaj mi serĉis lin kaj starigis al li la demandon rekte. 


"Gak," mi diris, "ni nepre volas fuĝi el la sklaveco. Ĉu vi 
akompanos nin?" 


"lli atakigos siajn tipdarojn," li diris, "kaj ni estos mortigitaj; 
sed..." li hezitis, "Mi riskus fuĝi, se mi kredus, ke estus eĉ 
malgranda ŝanco liberiĝi kaj reiri al mia propra popolo." 


"Ĉu vi kapablus retrovi vian propran landon?", demandis 
Perry. "Kaj ĉu vi povus helpi al David serĉi Dian?" 


"Jes." 


"Sed kiel vi povus vojaĝi tra nekonataj teritorioj sen astroj 
aŭ kompaso por gvidi vin?", persistis Perry. 


Gak ne komprenis, kion signifas la eldiroj de Perry pri astroj 
kaj kompaso, sed li certigis nin, ke oni povus eĉ vindi la 
okulojn de iu ajn pelucidarano kaj porti lin al la plej 
malproksima parto de la mondo, sed tamen li kapablus reiri 
rekte al sia hejmo laŭ la plej mallonga vojo. Ŝajnis surprizi 
lin, ke ni trovas ĝin iel ajn mirinda. Perry diris, ke ŝajne 
temas pri la sama hejmenira instinkto, kiun kelkaj specioj de 
Teraj kolomboj havas. Mi ne scias pri tio, kompreneble, sed ĝi 
donis al mi ideon. 


"Do povas esti, ke Dian trovis rektan vojon al sia propra 
popolo?" mi demandis. 


"Certe," respondis Gak, "almenaŭ se iu potenca rabobesto 
ne mortigis ŝin." 


Mi favoris tujan provon fuĝi, sed kaj Perry kaj Gak konsilis 
atendi iun helpan akcidenton, kiu sekurigus al ni ioman 
ŝancon de sukceso. 


Mi ne komprenis, kia akcidento povus trafi tutan 
komunumon en lando de ĉiama taglumo, kies enloĝantoj ne 
havas fiksitajn dormajn kutimojn. Mi eĉ estas certa, ke kelkaj 
maharoj neniam dormas, dum aliaj, inter longaj periodoj de 
maldormeco, eble rampas en malluman ejon sub sia loĝejo, 
kie ili longe dormadas. Perry diras, ke se maharo restas veka 
dum tri jaroj, li kompensos la tutan perditan dormon per unu 
tutjara dormado. Eble tio estas vera, sed mi neniam vidis pli 
ol tri el ili dormantaj, kaj la vido de tiu triopo sugestis al mi 
nian manieron fuĝi. 


Mi jam serĉadis malproksime sub la niveloj, kiujn ni sklavoj 
rajtis frekventi--eble kvindek futojn sub la ĉefa etaĝo de la 
konstruaĵo--inter reto de koridoroj kaj apartamentoj, kiam mi 
subite trovis tri maharojn, kiuj kuŝis sur lito el feloj. Unue, mi 
kredis ilin mortintaj, sed ilia regula spirado poste konvinkis 
min pri mia eraro. Kiel ekfulmo la penso venis al mi, ke tiuj 
dormantaj rampuloj donas al ni mirindan okazon eviti la 
atenton de niaj kaptintoj kaj de la sagotaj gardistoj. 


Mi haste reiris al Perry, kiu atenteme studadis mucidan 
amason da al mi sensignifaj hieroglifoj, kaj klarigis mian 
planon al li. Je mia miro, ĝi ŝokegis lin. 

"Estus murdo, David," li kriis. 


"Ĉu estas murdo mortigi reptilian monstron?" mi konsternite 
demandis. 


"Ĉi tie ili ne estas Monstroj, David," li respondis. "Ĉi tie ili 
estas la dominanta raso--kaj ni estas la “monstroj'--de pli 
malalta specio. En Pelucidaro la evolucio procedis alie ol en 
la ekstera mondo. Tie, teruraj konvulsioj de la naturo ĉiam 
denove ekstermis la ekzistantajn speciojn--se ne tio, iu 
monstro el la epoko de dinosaŭroj eble regus nian mondon 
hodiaŭ. Ĉi tie ni vidas, kio povus esti okazinta en nia propra 
historio, se la kondiĉoj estus kiel ĉi tie. 


"La vivo en Pelucidaro estas multe pli juna ol sur la ekstera 
krusto. 


Ĉi tie la homoj atingis evolucian ŝtupon analogan al la 
ŝtonepoko en la historio de nia propra mondo, sed dum 
sennombraj jarmilionoj ĉi tiuj rampuloj progresis. Eble ilia 
sesa sentumo, kiu ŝajnas al mi nedubebla, donis al ili 
avantaĝon super la aliaj, pli timinde armitaj bestoj, sed eble 
ni neniam scios tion. Ili rigardas nin kiel ni rigardas la 
bestojn de niaj kampoj, kaj mi lernas el iliaj skribaj kronikoj, 
ke aliaj maharaj rasoj manĝas homojn--ili tenas ilin en 
grandaj gregoj, ĝuste kiel ni tenas brutojn. Ili plej zorge 
bredas la homojn, kaj kiam tiuj estas tute grasaj, ili mortigas 
ilin kaj manĝas ilin." 


Mi skutremis. 


"Kial vi trovas ĝin tiel terura, David?" demandis la maljunulo. 
"lli komprenas nin ne pli bone ol ni komprenas la pli 
malaltajn bestojn de nia propra mondo. Mi trovis ĉi tie tre 
erudiciajn diskutojn pri la demando, ĉu gilakoj , kiel ili 
nomas la homojn, havas ian rimedon de komunikado. Unu 
verkanto asertas, ke ni eĉ ne kapablas rezoni, kaj ke ĉiu nia 
ago estas meĥanisma aŭ instinkta. La reganta raso de 
Pelucidaro, David, ankoraŭ ne lernis, ke la homoj 
interkomunikiĝas kaj rezonas. Ĉar ni ne komunikiĝas kiel ili, 
ili ne kapablas kompreni, ke ni entute iel interkompreniĝas. 


Ni pri la bestoj de nia propra mondo ne alie rezonas. Ili scias, 
ke la sagotoj havas parolan lingvon, sed ili komprenas nek 
ĝin nek kiel ĝi manifestiĝas, ĉar ili ne havas organojn de 
aŭdado. Ili kredas, ke la moviĝo de la lipoj sola transportas la 
signifon. Ke la sagotoj povas komunikiĝi kun ni, tion ili eĉ ne 
povas koncepti. 


"Jes, David," li konkludis, "plenumi vian planon signifus 
murdi." 


"Nu bone, se necesas, Perry," mi respondis, "mi fariĝos 
murdisto." 


Li igis min klarigi la planon denove kaj tre detale, kaj pro iu 
kaŭzo, kiu tiam ne estis klara al mi, li postulis tre precizan 
priskribon de la apartamentoj kaj koridoroj, kiujn mi ĵus 
esploris. 


"Konsiderante, ke vi nepre intencas efektivigi vian frenezan 
planon, David", li diris finfine, "mi demandas al mi, ĉu ni 
eble ne povus samtempe fari reale kaj daŭre utilan servon al 
la homaro de Pelucidaro. Aŭskultu, mi lernis multajn 
mirindajn aferojn el ĉi tiu arkivo de la maharoj. Por ke vi 
ĝuste taksu mian planon, mi koncize skizos la historion de 
tiu specio. 


"lam la maskloj estis ĉiopovaj, sed antaŭ multaj epokoj la 
inoj poiome iĝis la Mastroj. Dum la sekvantaj epokoj ne 
okazis rimarkindaj ŝanĝoj ĉe la mahara specio. Ĝi daŭre 
progresis sub la inteligenta kaj benoriĉa regado de la damoj. 
La scienco progresis per paŝegoj. Tio validas aparte pri la 
sciencoj, kiujn ni nomas biologio kaj eŭgeniko. Fine, iu 
sciencistino anoncis, ke ŝi eltrovis metodon por fekundigi 
ovojn kemie post ilia demeto--ĉiuj veraj reptiliojn, kiel vi 
scias, naskiĝas el ovoj. 


"Kio okazis? Tuj oni ne plu bezonis masklojn, ĉar la specio ne 
plu dependis de ili. Pasis pliaj epokoj ĝis la nuntempo, en kiu 
ni trovas specion, kiu konsistas nur el inoj. Sed jen la grava 
afero. 


Nur unu mahara popolo tenas la sekreton pri tiu kemia 
formulo. Ĝi estas en la urbo Futra, kaj se mi ne serioze 
eraras, ĝi troviĝas laŭ mia juĝo bazita sur via priskribo de la 
keloj, kiujn vi trapasis hodiaŭ, en la kelo de ĉi tiu konstruaĵo. 


"Pro du kialoj ili forkaŝas ĝin kaj ĵaluze gardas ĝin. Unue, Ĉar 
la vivo mem de la maharoj dependas de ĝi, kaj due, ĉar kiam 
ĝi estas publika propraĵo, kiel en la komenco, tiel multaj 
eksperimentadis je ĝi, ke la danĝero de troloĝateco fariĝis 
tre serioza. 


"David, se ni povus fuĝi kaj samtempe kunporti kun ni tiun 
gravegan sekreton, kian servon ni plenumus pertio por la 
homaro de Pelucidaro!" La nura penso preskaŭ superfortis 
min. Ja estus ni la duopo, kiuj metus la homojn de la interna 
mondo en ilian laŭrajtan lokon inter la kreitaĵoj. Nur la 
sagotoj barus ilian vojon al absoluta supereco, kaj mi opiniis, 
ke preskaŭ certe la sagotoj ŝuldas sian tutan potencon al la 
pli granda inteligenteco de la maharoj--mi ne povis kredi, ke 
tiuj gorilecaj bestoj intelekte superas la pelucidaran 
homaron. 


"Perry!" mi diris ekscitite, "Vi kaj mi savos tutan mondon! 
Kune, ni gvidos la homajn gentojn el la mallumo de nescio 
en la lumon de progreso kaj civilizo. Ni transportos ilin per 
unu paŝo el la ŝtonepoko en la dudekan jarcenton. La nura 
penso pri tio estas absolute fabeleca." 


"David," diris la maljunulo, "Mi kredas, ke Dio sendis nin ĉi 
tien ĝuste por tiu celo--estos la laboro de mia vivo instrui al 
ili Lian mesaĝon--konduki ilin al la lumo de Lia indulgo, dum 


ni edukos iliajn korojn kaj manojn por vivo en kulturo kaj 
civilizo." 


"Vi pravas, Perry," mi diris, "kaj dum vi instruos ilin preĝi, mi 
instruos ilin batali, kaj kune ni kreos rason de homoj, kiu 
honorindigos nin ambaŭ." 


Gak eniris la apartamenton kelkajn minutojn antaŭ la fino de 
nia interparolo, kaj nun li volis scii la kialon de nia ekscitiĝo. 
Perry opiniis prudente, ke ni ne tro rakontu al li, do mi 
klarigis nur, ke mi havas planon por fuĝi. Post kiam mi skizis 
ĝin al li, li Ŝajnis tiel Ŝokita kiel antaŭe Perry, sed pro alia 
kialo. La Vilulo pripensis nur nian hororigan sorton okaze de 
eventuala eltrovo; sed finfine mi persvadis lin akcepti mian 
planon kiel la solan realigeblan, kaj kiam mi certigis lin, ke 
mi transprenos la plenan respondecon pri ĝi, se oni kaptos 
nin, li donis sian heziteman jeson. 


6-a ĉapitro 
KOMENCO DE HORORO 


En Pelucidaro unu tempo taŭgas kiel alia. Ne estis nokto, kiu 
vualu nian entreprenotan fuĝon. Necesis ĉion fari en plena 
taglumo--ĉion krom la laboro, kiun ni devis fari en la 
apartamento sub la konstruaĵo. Do ni decidis elprovi nian 
planon tuj, por ke la maharoj, kiuj devis ebligi ĝin, ne 
vekiĝu, antaŭ ol mi atingos ilin; sed seniluziiĝo trafis nin jam 
survoje al la subaj elkavigitejoj, ĉar tuj kiam ni atingis la 
ĉefan etaĝon de la konstruaĵo, ni renkontis hastantajn arojn 
de sklavoj, kiujn forta sagota gardistaro pelkurigis el la 
konstruaĵo al la avenuo. 


Aliaj sagotoj sagis tien kaj aliloken por serĉi aliajn sklavojn, 
kaj tuj kiam ni aperis, oni alsaltis nin kaj ŝovis nin en la 
vicon de marŝantaj homoj. 


Nek la kialon nek la celon de la ĝenerala eliro ni konis, sed 
iom poste disvastiĝis tra la vicoj de kaptitoj onidiro, ke oni 
rekaptis du forkurintajn sklavojn, viron kaj virinon, kaj ke ni 
marŝas al la loko, kie ni vidos ilian punon, ĉar la viro mortigis 
sagoton el la taĉmento, kiu ĉasis kaj rekaptis ilin. 


Je tiu sciigo mia koro eksaltis en mian gorĝon, ĉar mi certis, 
ke la du kaptitoj devenas el tiu grupo, kiu forfuĝis en la 
senluma groto kun Huĝa la Ruza, kaj ke Dian estas la virino. 
Gak tion kredis, kaj ankaŭ Perry. 


"Ĉu ni ne povas fari ion ajn por savi ŝin?" mi demandis al 
Gak. 


"Nenion", li respondis. 


Tra la homplena avenuo ni marŝis, kaj dum tio la gardistoj 
traktis nin per neordinara krueleco, kvazaŭ ankaŭ ni estus 
implikitaj en la murdo de ilia kompano. Oni intencis fari el la 
okazo lecionon al la aliaj sklavoj pri la danĝero kaj vaneco 
de ĉia provo fuĝi, kaj pri la nepra morto, kiu trafas 
murdinton de supera estaĵo, kaj mi supozas, ke pro tio la 
sagotoj sentis sin plene rajtigitaj fari la tutan procedon kiel 
eble plej malkomforta kaj dolora al ni. 


Ili pikis nin per siaj lancoj kaj batis nin per siaj hakiletoj pro 
la plej malgrandaj provokoj kaj eĉ neprovokite. Ni travivis tre 
malagrablan duonhoron, ĝis oni fine pelis nin tra malalta 
enirejo en grandegan konstruaĵon, kies mezon okupis 
granda areno. Benkoj ĉirkaŭis tiun liberan spacon je tri 
flankoj, kaj je la kvara troviĝis amasoj da grandaj rokegoj sur 
deklivo, kiu altiĝis de la antaŭo supren ĝis la tegmento. 


Komence, mi ne povis konstati la celon de tiu rokamasego, 
krom eble prezenti rustikan kaj pitoreskan fonon por la 
scenoj prezentotaj en la areno antaŭ ĝi, sed baldaŭ poste, 
kiam la lignaj benkoj preskaŭ jam plenis de sklavoj kaj 
sagotoj, mi ekvidis la uzmanieron de la rokegoj, ĉar tiam la 
maharoj komencis vice enpaŝi la konstruaĵon. 


Ili marŝis rekte trans la arenon al la rokoj ĉe la alia flanko, kie 
ili elvastigis siajn vespertajn flugilojn kaj suprenŝvebis trans 
la altan muron ĉirkaŭ la areno kaj faris sin komfortaj sur la 
rokegoj. 


Ili estis do la rezervitaj, loĝiaj seĝoj por la regantaro. 


La rampuloj trovis la neŝlifitan supraĵon de granda roko tiel 
komforta, kiel ni la molecon de remburita brakseĝo. Tie ili 
pigre kuŝis, palpebrumante per siaj hidaj okuloj kaj sendube 
interparolante en sia lingvo de la sesa sentumo kaj kvara 
dimensio. 


Unuafoje mi vidis ilian reĝinon. Ŝi malsimilis al la aliaj per 
neniu trajto, kiun miaj Teraj okuloj povis percepti, ĉar ĉiuj 
maharoj fakte aspektas identaj al mi, sed ŝi transiris la 
arenon nur, post kiam ŝiaj regnaninoj jam okupis lokon, 
antaŭirite de dudek grandegaj sagotoj, la plej grandaj, kiujn 
mi iam vidis, dum ĉe ŝiaj flankoj anaspaŝis po unu granda 
tipdaro, kaj postiris ŝin dudek pliaj sagotaj gardistoj. 


Ĉe la bariero, la sagotoj suprengrimpis la apikaĵon per vere 
simieca lerto, dum malantaŭ ili la aroganta reĝino ŝvebis 
alten per la flugiloj, kun siaj du timindaj drakoj ambaŭflanke, 
kaj sternis sin sur la plej granda rokego el ĉiuj, precize en la 
mezo de tiu amfiteatra flanko rezervita por la dominanta 
raso. Tie ŝi ekkaŭris, tiu reĝino plej malbela kaj neinteresa, 
kvankam sendube tute konvinkita pri sia beleco kaj die 
donita regorajto, same kiel la plej fiera monarko de la 
ekstera mondo. 


Kaj tiam komenciĝis la muziko--muziko sensona! La maharoj 
ne povas aŭdi, do la tamburoj kaj fifroj kaj trumpetoj de Teraj 
orkestroj estas al ili nekonataj. La "orkestro" konsistas el pli 
ol dudek maharoj. Ili marŝis en vico al la centro de la areno, 
kie la estaĵoj sur la rokoj povis spekti ilin, kaj tie ili ludis 
dekkvin aŭ dudek minutojn. 


llia tekniko konsistis el vostosvingado kaj kapomovado laŭ 
regula sinsekvo de mezuritaj moviĝoj, kio rezultigis 
kadencon ŝajne same plaĉan al maharaj okuloj kiel la 
kadenco de nia instrumenta muziko al niaj oreloj. Foje la 
tuta muzikistaro samtempe faris egalmezurajn paŝojn al unu 
flanko aŭ al la alia, aŭ malantaŭen aŭ antaŭen--ĉio Ĉi 
impresis min kiel nekomprenebla ridindaĵo, sed post la unua 
muzikaĵo la maharoj sur la rokoj montris la unuajn signojn de 
entuziasmo, kiujn mi vidis ĉe la reganta raso de Pelucidaro. 
Ili svingis siajn grandajn flugilojn supren-malsupren kaj batis 
siajn rokajn sidlokojn per la potencaj vostoj, ĝis la tero 


tremis. Tiam la muzikistoj ekludis alian muzikaĵon, kaj 
denove regis tomba silento. En unu rilato la mahara muziko 
estas belega--se la ludata muzikaĵo ne plaĉas, oni devas nur 
fermi la okulojn. 


Fine, elĉerpinte sian repertuaron, la muzikistoj ekflugis en la 
aeron kaj ekkuŝis sur la rokoj super kaj malantaŭ la reĝino. 
Tiam komenciĝiis la ĉefa tagorda punkto. Kelkaj sagotaj 
gardistoj ŝovis viron kaj virinon en la arenon. Spite miajn 
antaŭtimojn, mi kliniĝis antaŭen el mia seĝo por ekzameni 
la virinon, esperante, ke ŝi estu iu alia ol Dian la Bela. Ŝia 
dorso estis turnita al mi dum iom da tempo, kaj la granda 
korvonigra haramaso, kiun mi vidis, plenigis min per 
timosento. 


Baldaŭ oni malfermis pordon sur unu flanko de la arena 
muro por enlasi grandan, hirtan, taŭrosimilan beston. 


"Ĝi estas granda bovo," flustris Perry ekscitite. "Tiaj bestoj 
vagadis kun la kaverna urso kaj la mamuto sur la ekstera 
mondo en iu praepoko. Ni vojaĝis milionon da jaroj 
malantaŭen, David, al la infanaĝo de planedo--Ĉu ne 
mirinde?" 


Sed mi vidis nur la nigran hararon de la duone nuda virino, 
kaj mia koro ĉesis bati pro la obtuza mizero, kiun mi eksentis 
vidante ŝin, kaj en tiu momento ne interesis min la 
mirindaĵoj de la natura historio. Se ne kunestus Gak kaj 
Perry, mi saltus sur la plankon de la areno por dividi la 
sorton de tiu senpreza trezoro el la ŝtonepoko. 


Kiam eliris la bovego-- dago ĝi nomiĝis en Pelucidaro--oni 
ĵetis du lancojn en la arenon antaŭ la piedojn de la kaptitoj. 
Ŝajnis al mi, ke blovtubo por faboj tiel efikus kiel tiuj mizeraj 
armiloj kontraŭ la kolosa monstro. 


Dum la besto proksimiĝis al la duopo, muĝante kaj 
stampfante per la potenco de multaj Teraj virbovoj, apertiĝis 
rekte sub ni alia pordo, el kiu nun eliris la plej terura muĝo, 
kiu iam trafis miajn ofenditajn orelojn. En la komenco mi ne 
povis vidi la beston, kiu eligis tiun laŭtan defion, sed la 
sonego igis la du viktimojn subite turniĝi, kaj jen mi vidis la 
vizaĝon de la junulino--ne estis Dian! 


Mi preskaŭ ploris pro faciliĝo. 


Kaj nun, dum ili ambaŭ staris ŝtoniĝintaj pro timego, mi vidis 
la farinton de tiu korpremiga sono silente ŝteliri al loko, kie 
mi povis ĝin vidi. Estis grandega tigro--de tia speco, kiu 
ĉasis la grandajn bovojn tra la praĝangaloj dum la junaĝo de 
nia mondo. Laŭ la formo kaj eksteraj markoj ĝi ne malsimilis 
al la plej noblaj bengalaj tigroj de nia propra mondo, sed 
kiom ĝiaj dimensioj gigantis, tiom ĝiaj koloroj imponis. La 
brilega flavo preskaŭ stridis, ĝia blanko estis lanuga, ĝia 
nigro glimis kiel la plej bona antracito, kaj ĝia felo estis 
longa kaj hirta kiel tiu de monta kapro. Neniu povus nei la 
belegon de tiu besto, sed same kiel ĉio sur Pelucidaro pli 
grandas kaj pli intense buntas, tiel ankaŭ pli intensa estis 
ĝia feroca teniĝo. Ne nur unuopaj anoj de tiu specio ĉasas 
homojn--ĉiuj estas homĉasantoj. Sed ili ne limigas sian 
furaĝadon al homoj. Ĉiajn bestojn kaj fiŝojn de Pelucidaro ili 
manĝas kun avido ĉe siaj konstantaj penadoj nutri siajn 
potencajn muskolojn. 


Ĉe unu flanko de la mortkondamnita paro la dago muĝis kaj 
antaŭenpaŝis, kaj ĉe la alia flanko la angorinspira 

tarago ŝtele proksimiĝis al ili kun malfermita faŭko kaj 
salivgutantaj dentegoj. 


La viro ekkaptis la lancojn kaj transdonis unu al la virino. 
Aŭdinte la muĝadon de la tigro, la taŭro ekhurlis per rabia 
furiozeco. 


Neniam en mia vivo mi aŭdis tiel inferan bruegon kiel faris la 
du bestegoj, kaj pripensu, ke ĝi restis neaŭdebla al la fiaj 
rampuloj, pro kies distro oni okazigis la spektaklon! 


Nun la dago kuratakis de unu flanko, kaj la tarago de la alia. 
La du nanoj starantaj meze ŝajnis tuj pereontaj, sed ĝuste 
kiam la brutaĉoj atingis ilin, la viro ekkaptis la brakon de sia 
kompanino, kaj kune ili saltis flanken, dum la furiozaj 
kreitaĵoj trafis unu la alian kiel koliziantaj lokomotivoj. 


Sekvis batalego, kies senintermita kaj timinda feroco 
transcendas la eblojn de imagado kaj priskribado. Ree kaj 
ree la enorma taŭro ĵetis la kolosan tigron alten en la aeron, 
sed kiam la katego frapiĝis al la tero, ĝi ĉiufoje rekuris al la 
lukto kun energio ŝajne ne reduktita kaj kun videble pli forta 
kolero. 


Dum kelka tempo la geviroj penadis nur resti for de la du 
bestegoj, sed fine mi vidis ilin disiĝi. Ambaŭ ŝtele paŝis al po 
unu el la luktantoj. Nun la tigro estis sur la larĝa dorso de la 
taŭro, kroĉite al la granda kolo per la tenajlaj dentegoj kaj 
disŝirante la dikan haŭton en striojn kaj pecojn per siaj 
longaj kaj fortikaj ungegoj. 


Dum momento la taŭro staris muĝante kaj tremante pro 
doloro kaj rabio, kun la fendohufoj vaste elmetitaj, dum ĝi 
vigle vipis per la vosto de flanko al flanko, sed tuj poste, en 
freneza orgio de saltado, ĝi kuregis tra la areno en furioza 
provo deĵeti sian ŝirantan rajdanton. Nur kun peno la virino 
sukcesis eviti la unuan impeton de la vundita besto. 


Ĉiuj ĝiaj penoj por defaligi la tigron ŝajnis vanaj, ĝis ĝi en sia 
malespero ĵetis sin mem teren kaj ĉirkaŭruliĝis plurfoje. Nur 
mallonga tia traktado tiel konsternis la tigron, forprenante 
de ĝi la spiron, kiel mi supozas, ke ĝi perdis sian alkroĉiĝon, 
kaj tuj poste la granda dago katrapide leviĝis kaj profundigis 


siajn kornegojn en la ventron de la tarago, najlante ĝin al la 
grundo de la areno. 


La granda kato ungegis la hirtan kapon, ĝis la okuloj kaj 
oreloj estis deŝiritaj kaj restis nur kelkaj rubandoj de traŝirita 
sanganta karno sur la kranio. Dum ĝi spiteme traeltenis la 
aflikton de tiu doloriga puno, la dago staris senmova, 
fiksante sian malamikon, kaj ĝuste tiumomente alsaltis la 
viro, kiu jam vidis, ke la blinda taŭro estos la malpli danĝera 
malamiko, kaj trapuŝis la lancon en la koron de la tarago. 


Kiam ĉesis la feroca ungorastado de tiu besto, la taŭro levis 
sian sangantan, nevidpovan kapon, kaj kun kolera muĝo 
ekkuris trans la arenon. Per grandaj saltoj ĝi alvenis rekte al 
la arena muro sub niaj sidlokoj, kaj tuj poste unu el liaj 
saltegoj hazarde portis lin trans la barieron en la mezon de 
la sklavoj kaj sagotoj tuj antaŭ ni. Svingante siajn sangajn 
kornojn de flanko al flanko, la besto falĉis tra la homamaso, 
rekte supren en nia direkto. Antaŭ li, sklavoj kaj gorilohomoj 
interluktis en la stampedo por eskapi la mortdanĝeran 
agoniadon de la estaĵo, ĉar vere furioza estis la atako. 


Forgesinte nin, la gardistoj aliĝis al la amaskurado al la 
elirejoj, kiuj multnombraj breĉis la muron de la amfiteatro 
malantaŭ ni. 


Perry, Gak kaj mi estis apartigitaj dum la kaoso, kiu regis en 
la momentoj, post kiam la besto supersaltis la muron de la 
areno, kaj kiam ĉiu celis savi nur sian propran haŭton. 


Mi kuris dekstren, preterpasante kelkajn elirejojn 
obstrukcitajn de la timfrenezigita homamaso, kiu 
interbatalis por eskapi. Deruliĝis sceno, kvazaŭ tuta aro de 
dagoj atakus ilin, anstataŭ unusola blinda, mortanta besto, 
sed tiel efikas paniko de homamaso. 


7-a ĉapitro 
LIBERIĜO 


Kurinte el la trajektorio de la besto, mi ĉesis timi ĝin, sed 
same tiel rapide ekkaptis min alia emocio--espero pri fuĝo, 
kiun la demoralizita stato de la gardistaro tiumomente 
ebligis. 


Mi pensis pri Perry, kaj se mi ne esperus, ke liberiĝinte mi 
povos pli bone akceli ankaŭ lian liberiĝon, mi tuj pelus el 
mia kapo ĉiujn pensojn pri fuĝo. Sed okazis, ke mi hastis 
dekstren ĉe la serĉado de elirejo, al kiu ne kuris sagotoj, kaj 
fine mi trovis tian--malaltan kaj stretan aperturon, kiu 
kondukis en obskuran koridoron. 


Sen primediti la eblajn konsekvencojn, mi pafis min en la 
ombrojn de la tunelo, palpserĉante mian vojon en la 
senlumeco tra kelka distanco. La rumorado de la amfiteatro 
pli kaj pli dampiĝis, ĝis post iom da tempo regis silento kiel 
en tombo. lom da malintensa lumo filtriĝis tra ventumaj kaj 
lumigaj tuboj lokitaj je regulaj intervaloj, sed ĝi apenaŭ 
sufiĉis por doni al miaj homaj okuloj iom da vidkapablo en la 
mallumo, do mi devis moviĝi tre singarde, palpserĉante 
mian vojon unu paŝon post la alia, tuŝante per unu mano la 
muron je mia flanko. 


lom poste, la lumo fortiĝis, kaj je mia ĝojo mi trovis post 
momento suprenirantan ŝtuparon, ĉe kies supro la helega 
lumo de la tagmeza suno brilis tra aperturo ĉe la tersurfaco. 


Singarde mi grimpis la ŝtupojn supren al la fino de la tunelo, 
kaj tie mi skoltis, vidante la vastan ebenaĵon de Futra antaŭ 
mi. La multnombraj altaj turoj el granito, kiuj markis la 
diversajn enirejojn de la subtera urbo, situis ĉiuj antaŭ mi-- 
dorse de mi la ebenaĵo etendiĝis plata kaj sentrajta ĝis la 


proksimaj antaŭmontetoj. Mi do atingis la tersupraĵon ĉe la 
rando de la urbo, kaj miaj fuĝperspektivoj ŝajnis multe pli 
helaj. 


Unue mi havis la impulson atendi la noktiĝon, antaŭ ol provi 
transiri la ebenaĵon--tiel profunde radikitaj estas la 
penskutimoj--sed subite mi rememoris la eterne tagmezan 
ardon, al kiu la tuta Pelucidaro estas elmetita, kaj kun rideto 
mi faris unuan paŝon antaŭen en la taglumon. 


Ĝistalie altkreska herbo kovras la ebenaĵon de Futra--la 
splende floranta herbo de la interna mondo, ĉe kiu ĉiun 
herberan pinton ornamas eta, kvinpetala floreto--brilaj 
diverskoloraj steletoj, kiuj glimis inter la verdaj folioj, 
donacante al tiu stranga, sed bela pejzaĝo siaspecan 
ĉarmon. 


Sed la sola vidaĵo, kiu allogis min en tiu momento, estis la 
foraj montetoj, al kiuj mi volis fuĝi, do mi rapidis antaŭen, 
tretante en mia hasto la miriadajn belaĵojn subpiede. Perry 
diras, ke la gravitoforto malpli grandas sur la supraĵo de la 
interna mondo ol sur la ekstera. Li klarigis al mi unufoje la 
tuton, sed mi neniam tre brile komprenis tiaĵojn, do mi 
forgesis la plejmulton. Laŭ mia memoro, la diferencon 
kaŭzas iugrade la kontraŭaltiro de tiu parto de la terkrusto, 
kiu situas tuj super la loko sur Pelucidaro, pri kiu temas. Nu, 
ĉu klarigite ĉu ne klarigite, ĉiam ŝajnis al mi, ke en 
Pelucidaro mi moviĝas pli rapide kaj pli lertmove ol sur la 
ekstera surfaco--oni paŝis tie kun ia aereca leĝero, kiu estis 
tre agrabla, kaj oni sentis ian malligitecon de sia korpo 
kompareblan nur kun tio, kion oni foje spertas en sonĝoj. 


Kaj ĉi-foje, transirante la florumitan ebenaĵon de Futra, mi 
ŝajnis flugi, kvankam kiugrade atribui tion al sugestio 

devenanta de Perry kaj kiugrade al la realo, mi ne scias. Ju 
pli mi pensis pri Perry, des malpli mi ĝuis mian ĵus akiritan 


liberecon. Por mi ne povis esti libereco en Pelucidaro, se ne 
ankaŭ la maljunulo havis ĝin, kaj nur la espero iel trovi 
rimedon por liberigi lin, detenis min de reiro al Futra. 


Ĝuste kiumaniere helpi al Perry, tion mi apenaŭ kapablis 
imagi, sed mi esperis, ke iuj hazarde bonaj cirkonstancoj 
solvos la problemon por mi. Evidente, tamen, nur miraklo 
povus helpi al mi, ĉar kian prodaĵon mi, nuda kaj nearmita, 
plenumu en tiu stranga mondo? Mi eĉ dubis, ĉu mi povos 
retrovi la vojon al Futra post la alveno al loko, de kie mi ne 
plu povos vidi la ebenaĵon, kaj eĉ se tio eblus, kian helpon 
mi donu al Perry, vaginte plejeble grandan distancon? 


La situacio aspektis des pli senespera, ju pli mi ekzamenis 
ĝin, sed kun senceda persisto mi daŭrigis la vojon al la 
antaŭmontetoj. 


Malantaŭ mi aperis neniu signo pri postsekvo kaj antaŭ mi 
mi vidis neniun vivaĵon. Mi moviĝis kvazaŭ tra mortinta kaj 
forgesita mondo. 


Mi tute ne scias, kompeneble, kiom da tempo mi bezonis por 
atingi la randon de la ebenaĵo, sed finfine mi envagis la 
montetojn, tra kiuj mi laŭiris belan kanjoneton supren al la 
montoj. Flanke de mi petolis ride murmuranta rojo, brue 
hastanta al la silenta maro. En ĝiaj plej kvietaj malrapidejoj 
mi ekvidis multajn fiŝetojn, kiuj pezis laŭ mia takso kvar aŭ 
kvin funtojn[15]. Laŭ la aspekto, kvankam ne laŭ grandeco 
kaj koloro, ili similis al la balenoj de niaj propraj maroj. 
Gvatante ilian naĝan kaprioladon, mi eltrovis ne nur, ke ili 
mamnutras siajn idojn, sed ankaŭ, ke ili fojfoje aliras la 
akvosupraĵon kaj por spiri kaj por manĝi iujn herbojn kaj iun 
kuriozan skarlatan likenon, kiu kreskis sur la rokoj tuj super 
la akvonivelo. 


Tiu lasta kutimo donis al mi la okazon, kiun mi avidis--kapti 
unu tian plantomanĝantan cetacon, kiel Perry nomis ilin, kaj 
prepari tiel bonan manĝon kiel oni povas el nekuirita 
varmsanga fiŝo; sed intertempe mi kutimiĝis nutri min per 
manĝaĵo en ties natura stato, ĉe kio mi tamen obstinis ellasi 
la okulojn kaj intestojn, kio siatempe tre amuzis Gak, al kiu 
mi ĉiam donacis tiujn frandaĵojn. 


Kaŭrante borde de la rojo, mi atendis, ĝis unu tia eteta 
purpura baleno elmergiĝis por manĝeti je la longaj herboj 
pendantaj super la akvo, kaj tiam, kiel predobesto, kiu la 
homo efektive estas, mi ekkaptis per unu salto mian 
viktimon, je kiu mi ekkvietigis mian malsaton, dum ĝi 
ankoraŭ vivplene tordiĝis por fuĝi. 


Poste, mi trinkis el la kristala akvo, kaj, lavinte la manojn kaj 
vizaĝon, mi fuĝis plu. Super la fonto de la rojo mi devis 
grimpi tra kruda tereno ĝis la pinto de longa montokresto. 
Antaŭ tio, mi jam sekvis krutan deklivon ĝis la bordo de 
serena interna maro, sur kies trankvila supraĵo sterniĝis 
pluraj belaj insuloj. 


La pejzaĝo estis pli ol ĉarma, kaj, vidante nek beston nek 
homon, kiu povus minaci mian nove gajnitan liberecon, mi 
glitis de sur la krutaĵo, kaj duone glitante, duone falante, mi 
faligis min en la ravan valon, kies nura aspekto ŝajnis 
promesi azilejon de paco kaj sekureco. 


Sur la milde dekliva plaĝo, sur kiu mi migris, kuŝis dissemite 
multaj drolformaj, koloraj konkoj, el kiu kelkaj estis vakaj, 
dum abundo da aliaj ankoraŭ enhavis moluskojn tiel variajn 
kiel ĉiujn, kiuj iam pasigis sian inertan vivon ĉe la senbruaj 
bordoj de la pramaroj de la ekstera terkrusto. Dum mi 
marŝis, mi ne povis ne kompari min kun la unua viro de tiu 
alia mondo, ĉar tiel absoluta estis la soleco, kiu ĉirkaŭis min, 
kaj tiel praepokaj kaj netuŝitaj estis la virgaj mirindaĵoj kaj 


belaĵoj de la adoleska naturo. Mi min sentis dua Adamo, 
migranta solece tra infanaĝa mondo, serĉante mian Evan, 
kaj dum mi tion pensis, ŝvebis en mia imago la ravaj 
konturoj de ŝia perfekta vizaĝo kun abundo da belegaj, 
nigraj haroj super ĝi. 


Dum mi marŝis, miaj okuloj rigardis suben sur la plaĝon, tiel 
ke mi jam tre proksimis, kiam mi ekvidis la aferon, kiu 
frakasis mian belan revon pri soleco, sekureco, sereno kaj 
praepoka memsufiĉo. Temis pri elkavigita arbotrunko tirita 
sur la sablon, en kies fundo kuŝis kruda remilo. 


Mi ankoraŭ troviĝis en stato de forta ŝoko je la konsciiĝo pri 
sendube ebla nova danĝero, kiam mi aŭdis klaketadon de 
lozaj ŝtonoj el la direkto de la krutaĵo, kaj, turninte miajn 
okulojn, mi vidis la produktinton de la bruo, grandan 
kuprokoloran viron, kiu rapide alkuris min. 


Lia rapidego estis per si mem sufiĉe minaca, tiel, ke tute ne 
necesis vidi la aldonajn pruvojn: la lancon en lia mano kaj la 
koleron en lia vizaĝo. Eĉ sen ili, mi konsciis pri mia 
endanĝerigita situacio, sed kien fuĝi--tio estis la multepeza 
problemo. 


Tiu ulo tiel fulmrapidis, ke ŝajnis neeble forkuri de li sur la 
plaĝo. Restis do nur unu alia ebleco--la rustika kanoto--kaj 
en hasto egala al lia mi puŝis ĝin en la maron, kaj kiam ĝi 
ekflosis, mi donis al ĝi lastan ŝovon kaj enpaŝis ĝin ĉe la 
pinto. 


La posedanto de la primitiva boato voĉigis krion de furiozo, 
kaj unu momenton poste lia ŝtonpinta lanco skrapis mian 
ŝultron kaj enprofundiĝis en la lignon de la pirogo. Mi 
ekkaptis la remilon kaj en febra hasto urĝis la pezmovan, 
ŝanceliĝantan boateton sur la supraĵon de la maro. 


Unu transŝultra rigardo evidentigis al mi, ke la kuprulo jam 
plonĝis en la akvon kaj rapide postnaĝis en persekuto. Liaj 
fortaj naĝtiroj minacis postnelonge alvenigi lin, ĉar mi faris 
nur testudan progreson en tiu nekonata boato, kiu ekveturis 
en ĉiu direkto, krom en la de mi celita, pro kio mi disipis 
duonon de mia energio, returnante ĝian grandan pruon al la 
ĝusta veturdirekto. 


Mi veturis jam proksimume cent jardojn, kiam evidentiĝis, ke 
la postĉasanto kaptos la randon de la pirogo post kelkaj 
naĝtiroj. En furioza malespero mi ekluktis kontraŭ tiu 
prototipo de ĉiuj remiloj, urĝe penante eskapi, sed ĉiam 
ankoraŭ proksimiĝis la kupra giganto. 


Jam li etendis manon al la pirogo, kiam mi vidis mincan kaj 
sinuan korpon sagi el la subaj profundaĵoj. Ankaŭ la viro 
vidis ĝin, kaj la mieno de hororo, kiu ekregis lian vizaĝon, 
donis al mi certecon, ke mi ne plu devos timi lin, ĉar lia 
vizaĝesprimo montris timon pri certa morto. 


Poste, lin ĉirkaŭvolvis la ŝlimaj faldegoj de hida monstro el la 
praprofundo--giganta marserpentego kun elstarantaj 
dentegoj kaj elpafiĝema dupinta lango, kun ostecaj 
protuberancoj sur la kapo kaj nazo, kiuj estis fortikaj 
kornetoj. 


Rigardante tiun lukton je vivo aŭ morto, mia rigardo trafis la 
okulojn de la kondamito, kaj mi preskaŭ certis percepti en ili 
esprimon de malespera petego. Ĉu jes ĉu ne, min subite 
trainundis profunda kompato al la malfeliĉulo. Li ja estis mia 
homfrato, kaj la fakto, ke li kun plezuro estus mortiginta 
min, se min kaptinta, forvaporiĝis el mia kapo, fronte al lia 
ekstrema minacateco. 


Nekonscie, mi jam ĉesis remi, kiam la serpento ŝvebis supren 
por ataki mian persekutanton, do la pirogo ankoraŭ flosis 


apud ili ambaŭ. La monstro ŝajnis nur ludi kun la viktimo, 
antaŭ ol malfermi siajn timindajn makzelojn kaj ekkapti lin 
kaj treni lin al sia domicilo en la obskura profundo por lin 
manĝi. La granda serpenta korpo volviĝis kaj malvolviĝis 
ĉirkaŭ sia predo. La malignaj plenapertaj makzeloj 
klakfermiĝis antaŭ la vizaĝo de la viktimo. La dupinta lango 
fulmis sur la kupran haŭton kaj resaltis. 


La grandulo noble batalis por sia vivo, batante per sia ŝtona 
hakilo kontraŭ la osteca kiraso, kiu kovris tiun forpuŝan 
korpegon, sed li ne pli vundis ĝin ol per simplaj manaj batoj. 


Fine, mi ne plu povis elteni la inertan sidadon, dum tiu 
maligna rampulo trenis homan fraton al fia morto. Enpikita 
en la pruo de la pirogo estis la lanco ĵetita kontraŭ mi de tiu, 
kiun savi mi subite deziris. Per tirego mi elŝiris ĝin, kaj, 
ekstarante sur la voblema trunko, mi trapuŝis ĝin per la tuta 
forto de miaj du brakoj inter la algapantajn makzelojn de la 
hidrofidio[16]. 


Laŭte siblante, la bestego delasis de sia predo kaj atakis 
min, sed la lanco, kroĉita en ĝia gorĝo, vanigis ĝian provon 
kapti min, kvankam ĝi preskaŭ renversis la pirogon per sia 
furioza strebo atingi min. 


8-a Ĉapitro 
LA TEMPLO DE LA MAHAROJ 


La indiĝeno, ŝajne nevundita, rapide grimpis en la pirogon 
kaj, tenante la lancon kun mi, helpis forteni la furiozan 
estaĵon. Nun la sango el la vundita rampulo ruĝigis la akvon 
ĉirkaŭ ni, kaj baldaŭ ĝia debiliĝo en la lukto evidentigis, ke 
mi morte vundis ĝin. Fine, ĝiaj klopodoj por atingi nin tute 
ĉesis, kaj post kelkaj konvulsioj ĝi turniĝis sur la dorson, 
ŝtone morta. 


Jen trairis mian kapon la subita ekpripenso pri la situacio, en 
kiun mi venigis min. Mia plua sorto estis plene je la 
dispozicio de la sovaĝulo, kies pirogon mi ŝtelis. Ankoraŭ 
tenante la lancon, mi rigardis en lian vizaĝon kaj trovis, ke li 
absorbite pristudas min. 


Tiel ni staris dum pluraj minutoj, fikstenante ambaŭ la 
armilon, dum ni gapis per stulta miro unu la alian. 


Mi ne scias, kio trakuris lian kapon, sed mian trakuris nur 
unu demando: kiom da tempo, ĝis la ulo rekomencos la 
atakon. 


Fine li alparolis min, sed en lingvo nekonata al mi. Mi 
balancis mian kapon por signali nescion de lia lingvo, 
samtempe alparolante lin per la ĵargonaĉo, kiun la sagotoj 
uzas por interparoli kun la homaj sklavoj de la maharoj. 


Je mia ĝojo, li komprenis min kaj respondis per la sama 
Ĵargono. 


"Kial vi tenas mian lancon?" li demandis. 


"Por ke vi ne trapiku min per ĝi," mi respondis. 


"Tion mi ne farus," li diris, "ĉar vi ĵus savis mian vivon," kaj 
tion dirinte li forprenis la manojn de la lanco kaj ekkaŭris sur 
la fundo de la pirogo. 


"Kiu vi estas," li demandis plu, "kaj el kiu lando vi venis?" 


Ankaŭ mi sidiĝis, metante la lancon inter nin, kaj provis 
klarigi, kiel mi venis al Pelucidaro kaj de kie, sed estis por li 
tiom neeble kompreni aŭ kredi la kuriozan historion, kiun mi 
rakontis al li, kiom verŝajne por vi kredi je la ekzisto de la 
interna mondo. 


Ŝajnis al li tute ridinda la imago, ke malproksime sub liaj 
piedoj ekzistus alia mondo, loĝata de homoj similaj al li 
mem, kaj ju pli li primeditis tion, des pli laŭte li ridis. Sed tiel 
ĉiam estis. 


Tio, kion nia povra, limigita mondosperto neniam inkluzivis, 
tio kvazaŭ ne povas esti--niaj nesenlimaj mensoj povas 
kompreni nur tion, kio ekzistas laŭ la kondiĉoj, kiujn ni 
trovas ĉirkaŭ ni, sur la eksteraĵo de sensignifa polvereto, kiu 
iras sian vojon inter la rokoj de la universo--la buleto de 
malseka grundo, kiun ni tiel fiere nomas la Mondo. 


Mi do rezignis pri tio kaj pridemandis lin pri li mem. Li diris, 
ke li estas mezopo kaj nomiĝas Ja. 


"Kiu estas la mezopoj?" mi demandis. "Kie ili vivas?" 
Li mirigite rigardis min. 


"Mi preskaŭ povas kredi, ke vi estas el alia mondo," li diris, 
"Ĉar kiu pelucidarano povus estis tiel nescia! La mezopoj 
vivas sur la maraj insuloj. Mi almenaŭ neniam aŭdis pri 
mezopo, kiu vivas aliloke, kaj sur la insuloj vivas nur 
mezopoj, kvankam povus esti tute alie en aliaj, foraj landoj. 


Mi ne scias. Almenaŭ estas tiel, ke en ĉi tiu maro kaj en la 
proksimaj, nur homoj de mia gento loĝas sur la insuloj. 


"Ni estas fiŝkaptantoj, kvankam ni ankaŭ bone ĉasas. Ni ofte 
iras al la ĉeftero por serĉi ĉasbestojn, ĉar ili maloftas sur ĉiuj 
insuloj, krom la grandaj. Ni estas ankaŭ militistoj," li aldonis 
fiere. "Eĉ la sagotoj de la maharoj timas nin. lam, kiam 
Pelucidaro estis juna, la sagotoj ŝatis kapti kaj sklavigi nin, 
kiel la aliajn homojn de Pelucidaro. Tiel jam delonge 
rerakontas patroj al filoj. 


Sed ni batalis tiel furioze kaj mortigis tiom da maharoj en 
iliaj propraj urboj, ke ili fine lernis, ke pli prudente estus ne 
ĝeni nin, kaj ankoraŭ pli poste venis tempo, kiam la maharoj 
estis tro pigraj eĉ por kapti por si mem fiŝojn, krom por 
distriĝi, kaj tiam ni fariĝis por ili utilaj provizantoj de 
bezonaĵoj, kaj sekve estiĝis paco inter la rasoj. Nun ili donas 
al ni aferojn, kiujn ni ne kapablas produkti, kontraŭ la fiŝoj, 
kiujn ni kaptas, kaj tiel la maharoj vivas en paco kun la 
mezopoj. 


"La grandeguloj eĉ venis al niaj insuloj. Tie, for de la avidaj 
rigardoj de iliaj propraj sagotoj, ili praktikas siajn religiajn 
ritojn en la temploj, kiujn ili kun nia helpo konstruis tie. Se vi 
ekloĝos ĉe ni, vi sendube vidos, kiajn ritojn ili havas, vere 
strangajn, kaj terure malfeliĉajn por la kompatindaj sklavoj, 
kiujn ili alportas por partopreni en ili." 


Dum Ĵa parolis, mi havis bonegan okazon por pli precize 
ekzameni lin. Li estis giganta ulo, kiu altis laŭ mia takso ses 
futojn kaj ses aŭ sep colojn, belforma kaj kun kupre ruĝa 
haŭtkoloro ne multe alia ol tiu de niaj nordamerikaj indianoj, 
kaj ankaŭ liaj trajtoj similis al iliaj. Li havis aglan nazon, kian 
oni trovas ĉe multaj anoj de la pli altaj triboj, elstarantajn 
vangostojn kaj nigrajn harojn kaj okulojn, sed liaj lipoj kaj 
buŝo estis pli belformaj. 


Entute, Ĵa estis impona kaj bela, kaj belparola eĉ en la 
mizera helpa ĵargono, kiun ni devis Uzi. 


Dum nia interparolo, Ĵa prenis la remilon kaj remis la pirogon 
per viglaj tiroj antaŭen al granda insulo, kiu situis 
proksimume duonan mejlon for de la ĉeftero. Lia lerta 
manovrado de la kruda kaj malfacila boato elvokis mian plej 
profundan admiron, ĉar nelonge antaŭe mi mem manovris 
ĝin tiel fiaske. 


Ektuŝinte la belan, ebenan plaĝon, Ĵa elsaltis, kaj mi sekvis 
lin. 


Kune ni trenis la pirogon sufiĉe for inter la arbustojn, kiuj 
kreskis post la sablo. 


"Necesas kaŝi la pirogojn," Ĵa klarigis, "ĉar la mezopoj de 
Luana konstante militas kontraŭ ni kaj ŝtelus ilin, se ili 
trovus ilin." 


Li montris per la kapo al insulo pli fora en la maro, tiel dista, 
ke ĝi ŝajnis nura nebulaĵo pendanta en la malproksima ĉielo. 
La suprenira kurbiĝo de la surfaco de Pelucidaro konstante 
malkaŝis al la okuloj de homo de la ekstera Tero 
nekredeblaĵojn. Vidi la teron kaj akvon kurbiĝi supren en la 
malproksimo, ĝis ĝi ŝajnis kurbiĝi al la rigardanto, 
fandiĝante poste kun la fora ĉielo. 


Percepti la marojn kaj montojn pendi super la kapo postulis 
tiel plenan inversiĝon de la sentuma kaj rezona fakultoj, ke 
oni preskaŭ nur gapmiris. 


Kaŝinte la pirogon, Ĵa tuj sin ĵetis en la ĝangalon, kaj baldaŭ 
venis sur stretan, sed klare videblan padon, kiu serpentumis 
tien kaj reen, kiel la vojoj de ĉiuj primitivaj gentoj, sed kiel 
mi poste konstatis, unu strangaĵo distingas ilin disde ĉiuj 
aliaj, kiujn mi iamajn vidis, ĉu ene de la Tero Ĉu sur ĝi. 


Ĉiufoje la pado iradis, videbla kaj neta kaj bone eltretita, ĝis 
abrupte ĝi finiĝis, meze de iu densa ĝangala implikaĵo, kaj 
tiam Ĵa subite retroiris kelkajn paŝojn malantaŭen, saltis sur 
arbon, tragrimpis ĝin ĝis la alia flanko, faligis sin sur trunkon 
de falinta arbo, saltis preter malaltan arbuston kaj alteriĝis 
sur tute alian nete videblan padon, kiun li kurtan distancon 
sekvis, turniĝis kaj retroiris mejlon aŭ malpli ol mejlon, ĝis 
kie tiu nova pado finiĝis tiel abrupte kaj mistere kiel la 
antaŭa vojparto. Tie li denove transpasis ĉiufoje ian medion, 
kie ne eblis lasi spuron, kaj poste resurpaŝis la interrompitan 
vojon. 


Kiam mi ekkomprenis la celecon de tiu miriga itinero, mi ne 
povis ne admiri la indiĝenan sagacon de tiu antikva 
pramezopo, kiu elpensis tiun originalan artifikon por 
malhelpi persekutadon fare de malamikoj kaj por prokrasti 
aŭ malebligi tute ties provojn sekvi lin en liajn urbojn 
profunde sub la tero. 


Al vi, homoj de la ekstera mondo, tio eble ŝajnas malrapida 
kaj peniga metodo por vojaĝi tra la ĝangalo, sed se vi estus 
pelucidarano, vi komprenus, ke la tempo estas nenia faktoro, 
kie ĝi ne ekzistas. Tiel labirintaj estas la sinuoj de la padoj, 
kaj tiel diversaj la interpadaj medioj kaj la distancoj, kiujn 
oni devis retroiri ekde la padofinoj por ilin trovi, ke mezopo 
ofte iĝas viro antaŭ ol koni eĉ tiujn, kiuj kondukas de lia 
propra urbo al la maro. 


Fakte, tri kvaronoj de la edukiĝo de mezopa junulo konsistas 
el konatiĝo kun tiuj ĝangalaj vojoj, kaj la relativa rango de iu 
plenkreskulo dependas plejparte de la nombro de vojoj sur 
lia propra insulo, kiujn li kapablas sekvi. La inoj nenion 
lernas pri ili, ĉar de la naskiĝo ĝis la morto ili neniam 
forlasas la arbaran maldensejon, en kiu situas ilia naskiĝa 
vilaĝo, krom se ilin edzinigas viro el alia vilaĝo, aŭ se ilin 
militkaptas malamikoj de ilia tribo. 


Migrinte eble kvin mejlojn tra la ĝangalo, ni subite eniris 
grandan maldensejon, en kies preciza centro staris vilaĝo 
tiel drolaspekta, kiel oni povus imag]. 


Estis forhakitaj la suproj de iuj grandaj arboj dekkvin aŭ 
dudek futojn super la tero, kaj sur tiuj trunkoj estis 
konstruitaj sferaj loĝejoj el kototegitaj plektitaj vergoj. Sur la 
verto de ĉiu el la pilkecaj domoj staris iuspeca skulptaĵo, kiu 
laŭ la klarigo de Ĵa identigis ĝian loĝanton. 


Horizontalaj aperturoj, ses colojn altaj kaj du aŭ tri futojn 
longaj, servis por enlasi lumon kaj ventumi. La enirejo de 
domo estis malgranda aperturo en la bazo de arbo, kiu 
gvidis per kruda ŝtupetaro supren tra la kavigita trunko al la 
supra ĉambraro. La amplekso de la domoj variis de du ĝis 
pluraj ĉambroj. La plej granda, kiun mi eniris, havis du 
etaĝojn kaj ok apartamentojn. 


Ĉirkaŭ la vilaĝo, inter ĝi kaj la ĝangalo, estis bele kulturitaj 
agroj, sur kiuj la mezopoj kultivis la bezonatajn grenojn, 
fruktojn kaj legomojn. Virinoj kaj infanoj laboris en tiuj 
ĝardenoj, kiam ni transiris al la vilaĝo. Vidante Ĵa, ili salutis 
respekteme, sed min ili tute ne atentis. En ilia mezo kaj ĉe la 
periferio de la kultivita tereno estis multe da militistoj. 
Ankaŭ tiuj salutis Ĵa, tuŝante la teron tuj antaŭ si per la 
pintoj de siaj lancoj. 


Ĵa kondukis min al granda domo meze de la vilaĝo--la 
okĉambra--kaj invitinte min enveni, li donis al mi manĝaĵon 
kaj trinkaĵon. Tie mi konatiĝis kun lia edzino, belulino kun 
mamsuĉanta bebo en la brakoj. Ĵa rakontis al ŝi, kiel mi savis 
al li la vivon, kaj post tio ŝi ĉiam traktis min tre kompleze kaj 
gastigeme, permesante al mi eĉ teni kaj amuzi la adoratan 
etulon, kiu, laŭ Ĵa, estis la regonto de la tribo, ĉar Ĵa ŝajnis 
esti la nuna reganto de la komunumo. 


Ni manĝis kaj ripozis, kaj mi dormis, pri kio Ĵa tre amuziĝis, 
ĉar laŭŝajne li malofte aŭ eĉ neniam tion faris, kaj poste la 
ruĝulo proponis, ke mi akompanu lin al la templo de la 
maharoj, kiu staris ne malproksime de la vilaĝo. 


"Estas malpermesite viziti ĝin," li diris, "sed la grandeguloj 
ne kapablas aŭdi, kaj se ni bone kaŝos nin, ili tute ne scios 
pri nia Ĉeesto. Mi estas homo, kiu malamas ilin kaj ĉiam 
malamis ilin, sed la aliaj ĉefoj de la insulo kredas, ke estus 
plej prudente daŭrigi la amikajn rilatojn inter la du rasoj; se 
ne estus tiel, nenio pli plaĉus al mi ol gvidi miajn militistojn 
en batalo kontraŭ la fiaj estaĵoj kaj ekstermi ilin--la vivo en 
Pelucidaro estus pli bona, se ili ne ekzistus." 


Mi tutkore konsentis kun Ĵa, sed ŝajnis al mi malfacila afero 
ekstermi la regantan rason de Pelucidaro. Tiel interparolinte, 
ni sekvis la komplikan padon al la templo, kiu troviĝis en 
malgranda maldensejo borderita de enormaj arboj, similaj al 
tiuj, kiuj kredeble abundis sur la ekstera krusto dum la 
karbonio. 


Jen ĝi staris: granda templo el tajlita rokaĵo, konstruita en la 
formo de granda ovalo, kun volba tegmento perforita de 
kelkaj grandaj aperturoj. Neniu pordo aŭ fenestro videblis 
sur la flankoj de la konstruaĵo, kaj oni ne bezonis tiajn, krom 
unu enirejo por la sklavoj, ĉar, kiel Ĵa klarigis, la maharoj 
enflugis en sian solenejon kaj elflugis el ĝi tra la tegmentaj 
malfermaĵoj. 


"Sed estas enirejo", Ĵa aldonis, "ĉe la bazo de la konstruaĵo, 
pri kiu eĉ la maharoj nenion scias. Venu." Kaj li kondukis min 
trans la maldensejon al amaso de ŝtonoj kuŝantaj apud la 
bazo de la muro ĉe unu ekstremo de la konstruaĵo. De ĝi li 
forŝovis kelkajn grandajn rokojn kaj tiel malkaŝis 
malgrandan aperturon, kiu kondukis rekte en la konstruaĵon, 


almenaŭ laŭŝajne, kvankam, enirinte post Ĵa, mi trovis min 
unue en tute malluma streta loko. 


"Ni troviĝas en la ekstera muro," diris Ĵa. "Ĝi estas kava. 
Sekvu min singarde." 


La ruĝulo antaŭeniris kelkajn paŝojn palpserĉe kaj poste 
komencis supreniri krudan ŝtupetaron similan al tiu, kiu 
kondukis de la tero al la supraj etaĝoj de lia domo. Ni 
supreniris eble 40 futojn, kiam la interno de la intermura 
spaco ekheliĝis, kaj baldaŭ ni atingis malfermaĵon en la 
interna muro, el kiu ni povis senperturbe rigardi la tutan 
internon de la templo. 


La plej malsuperan plankon okupis enorma baseno de klara 
akvo, en kiu multaj malignaj maharoj adaĝe naĝis tien kaj 
reen. Artefaritaj insuloj el granito punktis tiun surogaton de 
maro, kaj sur pluraj el ili mi vidis gevirojn de mia specio. 


"Pro kio homoj estas ĉi tie," mi demandis. 


"Atendu, kaj vi jam vidos," respondis Ĵa. "Ili ludos ĉefrolon en 
la ceremonioj, kiuj sekvos post la enveno de la reĝino. Estu 
danka, ke vi ne troviĝas sur ilia flanko de la muro." 


Li apenaŭ finparolis, kiam aŭdiĝis super ni la plaŭdado de 
svingiĝantaj flugilegoj, kaj momenton poste, longa procesio 
de timigaj pelucidaraj rampuloj malrapide kaj majeste flugis 
tra la granda malfermaĵo en la mezo de la tegmento kaj 
solene ĉirkaŭŝvebis la randon de la templo. 


Kelkaj maharoj iris unuaj, postsekvite de almenaŭ dudek 
konsternaj pterodaktiloj--tipdaroj, kiel oni nomas ilin en 
Pelucidaro. Malantaŭ tiuj venis la reĝino, flanke eskortita de 
aliaj tipdaroj, same kiel okazis, kiam ŝi eniris la amfiteatron 
de Futra. 


Trifoje ili iris Ĉirkaŭe en la interno de la ovala salonego, kaj 
fine ripozigis sin sur la malsekaj kaj malvarmaj rokegoj, kiuj 
elstaras ĉe la ekstera rando de la baseno. En la centro de 
unu flanko la plej granda roko estis rezervita por la reĝino, 
kaj sur ĝi ŝi kuŝigis sin, ĉirkaŭita de sia terura gardistaro. 


Preninte siajn lokojn, ĉiuj kuŝis dum kelkaj minutoj kviete. 
Oni povis imagi, ke ili silente preĝas. La kompatindaj sklavoj 
sur la insuletoj per larĝaj okuloj gapis la fibestojn. Plimulto 
de la viroj rekte kaj majeste staris kun la brakoj kunfalditaj 
sur la brusto, atendante sian pereon; sed la virinoj kaj 
infanoj sin kroĉis unu al la alia, kaŝiĝante malantaŭ la viroj. 
Ili estis noblaspekta raso, la kavernohomoj de Pelucidaro, kaj 
se niaj prauloj similis al ili, do la homaro de la ekstera mondo 
ne pliboniĝis, sed degeneris dum la paso de la epokoj. Al ili 
mankas nur bonaj okazoj. Ni havas bonajn okazojn kaj 
malmulton alian. 


Nun moviĝis la reĝino. Ŝi levis sian malbelan kapon por 
ĉirkaŭrigardi; poste, ŝi tre malrapide ŝovis sin al la rando de 
sia trono kaj glitis senbrue en la akvon. Tien kaj reen ŝi naĝis 
en la longa akvujo, returniĝante ĉe la ekstremoj, kiel oni 
vidas kaptitajn fokojn fari en siaj basenetoj, turniĝante 
surdorsen kaj plonĝante suben. 


Pli kaj pli proksime al la insuloj ŝi venis, ĝis finfine ŝi restis 
senmova antaŭ la plej granda, rekte trans la akvo de ŝia 
trono. 


Levante sian fian kapon el la akvo, ŝi fiksrigardis per la 
grandaj, rondaj okuloj la sklavojn. Tiuj estis grasaj kaj 
belformaj, ĉar oni alportis ilin el fora mahara urbo, kie oni 
tenis homojn en gregoj, bredis kaj grasigis ilin, kiel ni bredas 
kaj grasigas brutojn. 


La reĝino kroĉis siajn okulojn al graseta junulino. Ŝia viktimo 
provis forturni sin, kaŝis sian vizaĝon per la manoj kaj 
genuiĝis malantaŭ iu virino; sed la rampulo, sen palpebrumi, 
tiel fikse alrigardis, ke mi povus Ĵuri, ke ŝia rigardo penetras 
la virinon tra ŝiaj brakoj, trafante fine ĝis la kerno de ŝia 
cerbo. 


La kapo de la rampulo komencis malrapide balanciĝi, sed la 
okuloj neniam ĉesis direktiĝi al la timigita virino, kaj jen: la 
viktimo reagis. Ŝi turnis siajn larĝajn, timplenigitajn okulojn 
al la mahara reĝino, lante ekstaris kaj poste, kvazaŭ 
remorkita de iu nevidebla potenco, ŝi moviĝis kiel tranculino 
rekte al la rampulo, fiksante siajn vitrecajn okulojn al la 
okuloj de sia predanto. 


Al la akvorando ŝi venis, eĉ sen heziti, kaj enpaŝis la 
malprofundan akvon flanke de la insuleto. Ŝi direktiĝis 
antaŭen al la maharo, kiu nun lante retroflosis, kvazaŭ ŝi 
kondukus sian viktimon antaŭen. La akvo altiĝis ĝis la 
genuoj de la ino, kaj ankoraŭ ŝi pluiris, katenita de tiu 
okulaĉo. Jam la akvo ĝisiris ŝian talion, poste jam la akselojn. 
Ŝiaj kompanoj sur la insulo spektis hororiĝantaj, senpovaj 
malhelpi ŝian pereon, en kiu ili vidis aŭguron de sia propra. 


La maharo mergiĝis, ĝis nur la longa beko kaj la okuloj 
elstariĝis super la akvosupraĵo, kaj la ino flosis antaŭen, ĝis 
la pinto de tiu maligna beko distancis nur unu-du colojn for 
de ŝia vizaĝo, dum ŝi fikse gapis plu en la okulojn de la 
rampulo. 


Nun la akvo superiris la buŝon kaj nazon de la junulino-- 
vidiĝis nur ŝiaj okuloj kaj frunto--kaj tamen ŝi marŝis plu post 
la retroglitanta maharo. La kapo de la reĝino poiome 
malvidebliĝis sub la supraĵo, kaj ĝin sekvis la okuloj de la 
viktimo--nur malrapida ondocirklo disiris al la bordoj por 
marki la lokon, kie la duopo malaperis. 


Dum kelka tempo regis plena silento en la templo. La sklavoj 
staris rigidaj pro teruro. La maharoj rigardis la supraĵon de la 
akvo por ekvidi la reaperon de sia reĝino, kaj post iom longa 
tempo ŝia kapo malrapide elmergiĝis ĉe unu ekstremo de la 
baseno. La dorson antaŭe, ŝi aliris la supraĵon, same tiel 
fikse antaŭenrigardante, kiel ŝi faris, trenante la 
sendefendan junulinon al la morto. 


Kaj tiam, mi je mia mirego ekvidis la frunton kaj okulojn de 
la junulino pograde reaperi el la profundo, sekvitaj de la 
rigardo de la rampulo, ne alie ol kiam ŝi malaperis sub la 
akvon. La ino eliris ĉiam plu, ĝis ŝi staris en akvo apenaŭ 
ĝisiranta ŝiajn genuojn, kaj kvankam ŝi estis subakvigita 
sufiĉe longe por droni trifoje, nenio indikis, krom ŝiaj 
gutantaj haroj kaj akvobrilanta korpo, ke ŝi eĉ estis 
submergita. 


Denove kaj denove la reĝino kondukis la junulinon en la 
profundon, kaj denove el ĝi supren, ĝis la mistera hanto de 
la eventoj komencis tiel agaci miajn nervojn, ke mi povus 
mem salti en la basenon por savi la infanon, se mi ne estus 
teninta firman memregadon. 


Unufoje, ili estis multe pli longe subakve ol antaŭe, kaj kiam 
ili venis al la akvosupraĵo, mi hororiĝis vidi unu el ŝiaj brakoj 
foresti--tute forronĝita ĉe la ŝultro--sed neniel la 
kompatindulino signalis, ke ŝi spertas doloron. Nur la hororo 
en ŝiaj okuloj ŝajnis pli intensa. 


La postan fojon, la alia brako estis for, poste la mamoj, poste 
parto de la vizaĝo--estis repuŝa vidaĵo. La kompatindaj 
homoj sur la insuloj, atendante sian sorton, provis kovri siajn 
okulojn per la manoj por forbari la abomenindan vidaĵon, sed 
jam mi vidis ankaŭ ilin enfali la hipnotan sorĉon de la 
rampuloj, tiel, ke ili povis nur kaŭri terurigite, kun la okuloj 
gluitaj al la abomenaĵo okazanta antaŭ Ili. 


Fine, la reĝino troviĝis multe pli longe subakve ol iam 
antaŭe, kaj kiam ŝi venis supren, ŝi venis sola kaj naĝis 
dormeme al sia rokego. La momento, kiam ŝi surgrimpis ĝin, 
ŝajnis signalo al la aliaj maharoj, ke ili eniru la basenon, kaj 
tiam komenciĝis multe pli grandskala ripetiĝo de la mistera 
sorĉaĵo, en kiun la reĝino gvidis sian viktimon. 


Nur la virinoj kaj infanoj fariĝis predo de la maharoj--ili estis 
la plej malfortaj kaj molaj--kaj satmanĝinte je la homa karno, 
kio signifis por kelkaj manĝi du aŭ tri sklavojn, restis nur 
ĉirkaŭ dudek plenkreskaj viroj, kaj mi kredis, ke ial oni 
restigos ilin vivaj, sed tute alie okazis, ĉar kiam la lasta 
maharo grimpis sur sian rokon, la tipdaroj de la reĝino sagis 
en la aeron, ĉirkaŭflugis la templan internon unufoje, kaj 
tiam, siblante kiel vapormotoroj, ili impetis kontraŭ la 
restintajn sklavojn. 


Ĉi-foje ne okazis hipnotado--realiĝis nur simpla, sovaĝa 
brutaleco de rabobestoj, kiuj ungas, ŝiras kaj glutas sian 
viandon, sed eĉ tio estis malpli forpuŝa ol la supernatura 
procedo de la maharoj. 


Dum la tipdaroj finforglutis la lastajn sklavojn, la maharoj 
jam dormis sur siaj rokegoj, kaj momenton poste, la grandaj 
pterodaktiloj reflugis al sia loko flanke de la reĝino, kie ili 
mem ekdormis. 


"Mi kredis, ke la maharoj malofte aŭ neniam dormas," mi 
diris al Ja. 


"[li faras multon en ĉi tiu templo, kion ili ne faras aliloke," li 
respondis. "La maharoj de Futra laŭonidire ne manĝas 
homan karnon, sed oni alportas milojn da sklavoj ĉi tien, kaj 
preskaŭ ĉiam troviĝas maharoj por manĝi ilin. Mi supozas, ke 
ili pro tio ne venigas siajn sagotojn ĉi tien, ĉar ili hontas pro 
tiu kutimo, pri kiu ili supozigas, ke nur la plej postiĝintaj el 


iliaj samrasanoj praktikas ĝin. Sed mi vetus mian pirogon 
kontraŭ rompita remilo, ke ne ekzistas eĉ unu Maharo, kiu 
rifuzas homviandon, kiam ajn ŝi povas akiri ĝin." 


"Kial ili malŝatu manĝi la karnon de homoj," mi demandis, 
"se ili efektive rigardas nin kiel malsuperajn bestojn?" 


"Ili laŭdire rigardas kun abomeno la manĝantojn de homa 
karno ne tial, ke ili konsideras nin egaluloj," respondis Ĵa, 
"sed nur, ĉar ni estas varmsanguloj. Ili eĉ ne pripensus 
manĝi dagaĵon, kiu por ni estas delektaĵo, same kiel mi ne 
manĝus serpenton. Fakte, malfacilas klarigi, kial ekzistas ĉe 
ili tiaj inklinoj." 


"Mi volus scii, ĉu ili lasis eĉ unu homon vivanta," mi scivolis, 
forte elkliniĝante el la aperturo en la roka muro por pli bone 
ekzameni la templon. Rekte sub mi, la ondoj plaŭdetis ĝis la 
bazo de la muro pro breĉo inter la rokoj tiuloke kaj ankaŭ en 
kelkaj aliaj lokoj ĉirkaŭ la periferio de la templo. 


Miaj manoj ripozis sur peceto de granito, kiu konsistigis 
parton de la muro, kaj mia tuta pezo sur ĝi montriĝis 
troŝarĝo. Ĝi elrompiĝis, kaj mi impetis antaŭen. Per nenio mi 
povis savi min, kaj mi plonĝis kapantaŭe en la akvon sub mi. 


Bonŝance, la baseno estis profunda tie, kaj mi ne vundiĝis 
pro la falo, sed dum mi altiĝis al la akvosupraĵo, mia spirito 
pleniĝis de teruro pro mia situacio, ĉar mi pripensis la 
abomenindan pereon, kiu atendos min tuj, kiam la okuloj de 
la rampuloj trafos la estaĵon, kiu perturbis ilian dormon. 


Kiel eble plej longe mi restis submergita kaj dume rapide 
naĝis en la direkto de la insuloj, por ke mi plejeble longe 
restu viva. Fine, mi devis supreniri por preni aeron, kaj kiam 
mi ĵetis timplenan rigardon en la direkto de la maharoj kaj la 
tipdaroj, mi preskaŭ senkonsciiĝis, vidante, ke ne restis eĉ 
unusola sur la rokoj, kie mi ilin laste vidis, kaj kiam mi 


perokule travagis la templon, mi ne povis percepti iun ajn el 
ili en ĝia interno. 


Mi estis dum momento konsternita pri la aferstato, ĝis kiam 
mi rememoris, ke la maharoj, ĉar surdaj, ne povis vekiĝi pro 
la bruo farita de mia korpo, kiam ĝi trafis la akvon, kaj 
krome, ke pro la foresto de la tempo en Pelucidaro ne eblas 
scii, kiel Ionge mi estis subakve. Estus malfacile kalkuli ĝin 
laŭ surteraj kutimoj kaj normoj--la tempopason--kaj 
ekkalkulinte, mi komprenis, ke mi estis subakve eble 
sekundon, eble monaton, aŭ eble eĉ tute ne. Oni ne povas 
eĉ koncepti la eksternormalajn kontraŭdirojn kaj neeblaĵojn, 
kiuj estiĝas, kiam mankas ĉiu el la metodoj de 
tempomezurado, kiujn ni havas surtere. 


Tuj mi volis gratuli min okaze de la miraklo, kiu donis al mi 
portempan saviĝon, kiam la memoro pri la hipnotaj potencoj 
de la maharoj plenigis min je anticipa timo, ke ili eble en tiu 
momento aplikas sian misteran arton kontraŭ mi, kun la 
efiko, ke mi nur imagas min sola en la templo. Je tiu penso, 
frida ŝvito ekfluis el ĉiuj poroj de mia haŭto, kaj dum mi 
grimpis el la akvo sur unu el la insuletojn, mi tremis kiel 
folio--vi ne povas imagi la hororegon, kiun eĉ la nura penso 
pri la fiaj maharoj de Pelucidaro estigas en la spirito de 
homo--kaj aldone al tio senti sin stirata de tiuj aĉaj, ŝlimaj 
kaj naŭzaj estaĵoj, kiuj pretas treni homon sub la akvon por 
manĝi lin! Terurveka afero. 


Sed ili ne venis, kaj fine mi konkludis, ke mi estas vere sola 
en la templo. Kiel longe mi restos sola: jen la sekvanta 
demando, kiu trafis en mian kapon, dum mi furioze 
ĉirkaŭnaĝis denove, serĉante manieron fuĝi. 


Plurfoje mi vokis al Ĵa, sed laŭŝajne li foriris post mia falo en 
la basenon, ĉar miaj krioj ne elvokis respondon. Sendube li 
sentis sin tiel certa pri mia mortonteco, kiam li vidis min fali 


el nia kaŝejo, kiel mi tiam sentis, kaj timante mem esti 
eltrovita, rapidis el la templo al sia vilaĝo. 


Mi sciis, ke la konstruaĵo devas havi enirejon flanke de la 
tegmentaj enirejoj, ĉar ne ŝajnis kredeble, ke la miloj da 
sklavoj, kiujn oni venigadis, por ke la maharoj satiĝu je la de 
ili avidata homviando, estus altransportitaj tra la aero, do mi 
pluserĉis, ĝis fine min rekompencis la malkovro de kelkaj 
lozaj granitaj blokoj en la masonaĵo je unu flanko de la 
templo. 


Malgranda peno montriĝis sufiĉa por deloki sufiĉe da ŝtonoj, 
por ke mi trarompu vojon en la maldensejon, kaj momenton 
poste mi jam tragalopis la interspacon al la densa ĝangalo 
post ĝi. 


Tie mi falis, anhelante kaj tremante, sur la herbtapiŝon sub 
la gigantaj arboj, ĉar mi sentis min kvazaŭ fuĝinta el la 
ridetanta faŭko de la morto kaj el la profundo de mia propra 
tombo. Kia ajn danĝero kaŝiĝos en tiu insula ĝangalo, neniu 
povos esti tiel timinda kiel tiuj, de kiuj mi ĵus forkuris. Mi 
sciis, ke mi povos renkonti la morton kun kuraĝo, se ĝi nur 
venos en la formo de iu konata besto aŭ de homo--kio ajn, 
sed nur ne la turpaj kaj misteraj maharoj. 


9-a Ĉapitro 
LA VIZAĜO DE LA MORTO 


Ŝajne mi ekdormis pro lacego. Post la vekiĝo mi estis tre 
malsata, kaj okupinte min dum iom da tempo per 
fruktoserĉado, mi ekmarŝis tra la ĝangalo por trovi la plaĝon. 
Mi sciis, ke la insulo estas sufiĉe malgranda, por ke mi facile 
trovu la maron, se mi nur irus rektlinie, sed ĝuste tio estis la 
problemo, ke mankis rimedo konstati la direkton kaj iradi laŭ 
ĝi. La suno ja estis ĉiam super mia kapo, kaj la arboj estis tiel 
densaj, ke mi ne povis vidi iun ajn malproksiman objekton, 
kiu gvidus min laŭ rekta linio. 


Sed kiel okazis, mi ŝajne marŝis longan distancon, ĉar mi 
manĝis kvarfoje kaj dormis dufoje antaŭ ol atingi la maron, 
sed post la finfina alveno mia plezuro je ĝia ekvido ankoraŭ 
pliiĝis pro la hazarda eltrovo de pirogo kaŝita inter la 
arbustoj, kiujn mi trastumblis tuj antaŭ ol veni sur la plaĝon. 


Mi povas certigi, ke ne necesis longa tempo por treni la 
rustikan boaton ĝis la akvo kaj ŝovi ĝin for de la akvobordo. 
Mia travivaĵo kun Ĵa instruis min, ke se mi ŝtelu la pirogon de 
aliulo, mi faru tion rapide kaj mi hastu meti distancon inter 
mi mem kaj ĝia posedanto. 


Estis evidente, ke mi eliris sur la alia flanko de la insulo, tiu 
flanko, ĉe kiu Ĵa kaj mi eniris ĝin, ĉar mi tute ne povis vidi la 
ĉefteron. Longe mi ĉirkaŭremis la bordon, kvankam je 
konvena distanco de ĝi, ĝis kiam mi ekvidis la ĉefteron en la 
malproksimo. 


Vidinte ĝin, mi rapidis direkti mian vojon al ĝi, ĉar delonge 
mi estis rezoluta, ke mi reiros al Futra kaj refoje malliberiĝos 
por esti denove kun Perry kaj Gak la Vila. 


Mi opiniis min ŝtipkapulo, ke mi siatempe entreprenis fuĝi 
sola, des pli, ĉar ni jam havis bone trapensitajn planojn por 
fuĝi kune al la libereco. Mi sciis, kompreneble, pri la granda 
malverŝajno de sukceso en nia projektita entreprenaĵo, sed 
mi sciis, ke mi neniam povos ekŝati la liberecon sen Perry, 
tiel longe kiel li vivos, kaj mi sciiĝis, ke la ebleco retrovi lin 
estas malpli ol eta. 


Se Perry mortus, mi volonte luktus per mia forto kaj intelekto 
kontraŭ la sovaĝa pramondo, en kiu mi troviĝis. Mi povus 
loĝi kiel ermito en iu ŝtonplena kaverno, ĝis mi trovus 
manieron por ekipi min per la krudaj armiloj de la Ŝtonepoko, 
kaj poste mi komencus la serĉon je ŝi, kies imago nun 
konstante akompanis min dum la maldormaj horoj, kaj kiu 
estis la ĉefa kaj amata temo de miaj sonĝoj. 


Sed se mi ne malpravis, Perry vivis ankoraŭ, kaj estis mia 
devo kaj volo denove esti kun li, por ke ni kune alfrontu la 
danĝerojn kaj sortoturniĝojn de la kurioza mondo, kiun ni 
eltrovis. Kaj ankaŭ Gak, tiu granda, hirta viro ekokupis lokon 
en la koro de ni ambaŭ. 


Eble kruda, ankaŭ brutala, se juĝi lin tro strikte laŭ la normoj 
de la kaduka civilizo de la dudeka jarcento, sed tamen li 
estis nobla, digna, kavalireca kaj aminda. 


La hazardo portis min al ĝuste tiu plaĝo, sur kiu mi trovis la 
pirogon de Ĵa, kaj post nelonge mi suprengrimpis la krutan 
bordon, retrospurante mian vojon el la ebenaĵo de Futra. Sed 
mi ekhavis problemon, kiam mi eniris la kanjonon trans la 
altaĵo, ĉar tie mi trovis, ke kelkaj padoj interkruciĝas tie, kie 
mi transiris la akvofluan dislimon, kaj mi tute ne kapablis 
rememori, kiun mi uzis. 


Mi povis nur elekti hazarde, do mi ekiris laŭ tiu vojo, kiu 
ŝajnis plej facile irebla, kaj tiumaniere mi faris la saman 


eraron, kiun multaj el ni faras, elektante vojon, kiun sekvi en 
nia vivo, kaj denove mi lernis, ke ne ĉiam plej konvenas 
preni la vojon de malplej granda rezisto. 


Post ok manĝoj kaj du dormoj, mi konvinkiĝis, ke mi estas 
sur la malĝusta vojo, ĉar inter Futra kaj la interna maro mi la 
antaŭan fojon tute ne dormis kaj nur unufoje manĝis. 
Retropaĉŝi al la supro de la akvodislimo kaj esplori alian 
kanjonon ŝajnis la sola solvo de mia problemo, sed subita 
larĝiĝo kaj ebeniĝo de la kanjono tuj antaŭ mi ekaŭguris, ke 
ĝi baldaŭ elkondukos sur ebenan terenon, kaj forte tirite de 
la esplorista urĝo, mi decidis antaŭeniri kurtan distancon, 
antaŭ ol retroiri. 


La posta turniĝo de la kanjono kondukis min al ĝia elirejo, 
kaj antaŭ mi mi vidis mallarĝan ebenaĵon, kiu etendiĝis ĝis 
la oceano. La dekstra flanko de la kanjono etendiĝis ĝis la 
akvorando, kaj la valo kuŝis maldekstre, poiome deklivanta 
ĝis la maro, kie ĝi estigis larĝan, ebenan plaĝon. 


Aroj de strangaj arboj punktis la pejzaĝon tie kaj aliloke, 
preskaŭ ĝis la akvorando, kaj grandaj arboj kaj filikoj kreskis 
inter ili. 


Juĝante laŭ la plantoj, mi konvinkiĝis, ke la tereno inter la 
oceano kaj la antaŭmontetoj estas marĉa, kvankam tuj 
antaŭ mi ĝi ŝajnis seka ĝis la sabla strio, sur kiu la maro 
ondis antaŭen kaj reen. 


La scivolemo motivis min marŝi al la plaĝo, ĉar la vidaĵo estis 
tre bela. Dum mi preteriris la densan kaj implikitan 
vegetaĵaron de la marĉo, mi opiniis vidi moviĝeton inter la 
filikoj maldekstre, sed kvankam mi haltis momenton por 
rigardi, ĝi ne ripetiĝis, kaj se vere io kaŝiĝis tie, miaj okuloj 
ne povis trapenetri la densan vegetaĵaron por rekoni ĝin. 


Poste mi staris sur la plaĝo kaj spektis la ampleksan kaj 
solecigantan maron, sur kies neallogan surfacon ankoraŭ 
neniu homo aŭdacis elnavigi por eltrovi la ekzotikajn kaj 
misterajn landojn, kiuj kuŝis transe, aŭ la mirindaĵojn, 
riĉaĵojn kaj aventurojn, kiujn ĝiaj nevideblaj insuloj tenis. 
Kiaj sovaĝaj popoloj, kiaj ferocaj kaj fortaj bestoj en ĝuste tiu 
momento rigardis la albatadon de ĝiaj ondoj al ĝia transa 
bordo! Ĝis kie ĝi etendiĝis? Perry diris al mi, ke la maroj de 
Pelucidaro estas malgrandaj, kompare kun tiuj de la ekstera 
mondo, sed tamen ĉi tiu granda oceano eble etendiĝis 
milojn da mejloj. Dum nekalkuleblaj epokoj ĝi jam kirliĝis 
laŭlonge de siaj sennombraj mejloj da marbordo, restante 
ĝis hodiaŭ, malgraŭ ĉio, tute nekonata, escepte de la strio 
videbla de sur ĝiaj plaĝoj. 


La fascino de spekulativado iĝis en mi tre forta. Estis, kvazaŭ 
mi estus retransportita al la praepoko de nia propra ekstera 
mondo, por rigardi ĝiajn landojn kaj marojn, tutajn epokojn 
antaŭ ol homoj moviĝadis sur ili. Jen nova mondo, tute virga. 
Ĝi alvokis min esplori. Mi revadis pri la ekscito kaj aventuro 
atendonta min, se nur Perry kaj mi povos fuĝi de la maharoj, 
kiam ia cirkonstanco, verŝajne mallaŭta sono, tiris mian 
atenton al mia dorsa flanko. 


Dum mi turniĝis, abstraktaj meditoj pri romantiko, aventuroj 
kaj eltrovoj forflugis vid-al-vide al la konkreta enkorpiĝo de 
ĉiuj tri, kiun mi vidis ataki. 


Granda, ŝlima amfibio ĝi estis, kun bufeca korpo kaj la fortaj 
makzeloj de aligatoro. Ĝia enorma korpo ŝajnis pezi tunojn, 
sed tamen ĝi moviĝis rapide kaj senbrue miadirekte. Ĉe unu 
flanko estis la krutaĵo, kiu etendiĝis de la kanjono en la 
maron, ĉe la alia flanko la timinda marĉo, el kiu la bestego 
ŝteliris al mi, malantaŭe kuŝis la granda, nemapita maro, kaj 
antaŭ mi, en la mezo de la mallarĝa vojo, kiu kondukus al 


rifuĝo, staris tiu granda monto de terura kaj minacanta 
karno. 


Unusola ekrigardo al la kreitaĵo sufiĉis por certigi min, ke mi 
staras antaŭ unu el tiuj delonge malaperintaj, praepokaj 
bestoj, kies fosiliaj postrestaĵoj troveblas en la krusto de la 
ekstera mondo, kiuj devenas eĉ jam el la triasa epoko, 
granda labirintodono[17], kaj aliflanke mi, nearmita, kaj 
escepte de zontuko, tiel nuda kiel ĉe mia naskiĝo. Mi povis 
imagi, kion sentis mia unua praulo en tiu fora, fruepoka 
tago, kiam li renkontis unuafoje la teruran antaŭulon de la 
besto, kiu puŝis min en senelirejon apud la maltrankvila, 
mistera maro. 


Sendube li forfuĝis, ĉar alie mi estus nek en Pelucidaro nek 
aliloke, kaj tiumomente mi deziris, ke li estu dotinta min, 
inter la diversaj atributoj, kiujn mi supozeble heredis de li, 
per la specifa apliko de la memprotekta instinkto, kiu savis 
lin de la sorto, kiu ŝajnis trafonta min en tiu tago. 


Rifuĝi en la marĉon aŭ en la oceanon estus kiel salti en 
kuŝejon de leonoj por savi sin de unu leono ekster ĝi. Kaj la 
maro kaj la marĉo estis sendube plenaj de tiuj muskolozaj, 
karnomanĝantaj amfibioj, kaj se ne, tiu, kiu minacis min, 
povus Ĉasi min egale facile en la maron aŭ en la marĉon. 


Ŝajnis, ke mi povos fari nenion, krom stari inerte kaj atendi 
la morton. Mi pensis pri Perry--kaj kiel li scivolemos pri mia 
sorto. Mi pensis pri miaj amikoj de la ekstera mondo kaj kiel 
ili pluvivados en kompleta nescio pri la eksternorma kaj 
teruraĉa sorto, kiu trafis min, ne divenante la alimondan 
medion, en kiu okazis la timinda agonio de mia estingiĝo. 
Pensinte tion, mi ekkomprenis, kiel sensignifa por la vivo kaj 
feliĉo de la mondo estas la ekzisto de iu ajn unuopulo. Oni 
povas perei sen eĉ momenta averto, kaj dum unu kurta tago 
la amikoj de la mortinto priparolos lin per dampita voĉo. 


La postan matenon, dum la unua vermo laboradas por 
kontroli la konstruon de la ĉerko, la amikoj ekludas je golfo, 
suferonte pli grandan ĉagrenon pro mistrafita pilko, ol ili 
sentis afliktiĝon pro la tro frua--el la konjektebla vidpunkto 
de la mortinto--pereo. 


La labirintodono nun proksimiĝis pli malrapide. Ĝi ŝajnis 
kompreni, ke fuĝi al mi ne eblis, kaj mi pretus ĵuri, ke ĝia 
granda, dentegoza makzelparo ridetis, kiam ĝi plezure 
pritaksis mian situacion, aŭ ĉu eble ĝi ridetis pro la atendata 
sukoplena frandaĵo, kiu baldaŭ pulpiĝos inter tiuj elstarantaj 
dentoj. 


Li estis proksimume kvindek futojn for, kiam mi aŭdis voĉon 
voki min el la direkto de la krutaĵo maldekstre de mi. Mi 
rigardis kaj preskaŭ ĝojkriis pro la vidaĵo, kiu trafis miajn 
okulojn, ĉar tie staris Ĵa kaj verve mangestadis, urĝante min 
forkuri al la bazo de la krutaĵo. 


Mi tute ne kredis, ke mi kapablos eskapi la monstron, kiu 
elektis min por sia matenmanĝo, sed mi almenaŭ ne mortus 
sola. Homaj okuloj rigardus mian finon. Ne tre trankviliga 
afero, mi supozas, sed mi ĉerpis iomete da komforto el la 
pripenso pri tio. 


Kuri Ŝajnis ridinde, precipe al tiu apika kaj ne surgrimpebla 
krutaĵo, sed mi tamen kuris, kaj dum tio mi vidis Ĵa grimpi 
malsupren sur la apika rokaro, tiel lerte kiel simio, tenante 
sin je malgrandaj elstaraĵoj kaj je la fortikaj grimpoplantoj tie 
kaj tie enradikiĝintaj. 


La labirintodono evidente pensis, ke Ĵa alvenas por duobligi 
lian porcion de homa viando, do li ne rapidis ĉasi min al la 
krutaĵo, por ne fortimigi la alian frandaĵon. Anstataŭ tio, li 
nur posttrotetis min. 


Proksimiĝante al la bazo de la krutaĵo, mi ekvidis, kion Ĵa 
intencas, sed mi dubis, ke tio finiĝos sukcese. Li jam alvenis 
ĝis dudekfuta alteco super la bazo, kaj tie, tenante sin per 
unu mano je roka eĝo kaj malfirme apogante la piedojn sur 
kelkaj arbustetoj, kiuj elkreskis el la solida roko, li suben 
mallevis la pinton de sia longa lanco, ĝis ĝi pendis ses futojn 
super la tero. 


Suprengrimpi per tiu maldika stango sen fortiri Ĵa, kio ja 
rezultigus por ni ambaŭ tiun pereon, de kiu la kuprulo provis 
ĝuste savi min--tio ŝajnis neeblaĵo, kaj proksimiĝante al la 
lanco, mi diris al li tion, kaj ke mi ne volos riski lian vivon per 
la provo savi mian. 


Sed li insiste asertis scii, kion li faras, kaj ke li mem ne estas 
en danĝero. 


" Vi estas en danĝero, ĉar se vi ne moviĝos multe pli rapide 
ol nun, la sitiko atingos vin kaj retiros vin, antaŭ ol vi eĉ je 
duono suprengrimpos la lancon--se ĝi baŭmos, ĝi povos tre 
facile atingi vin ie ajn sub mia pozicio." 


Nu, mi opiniis, ke Ĵa devas scii, kion li faras, do mi ekkaptis 
la lancon kaj ekgrimpis al la ruĝulo per plejebla rapido, kiu 
tamen malsimilis al tiu de miaj simiaj prauloj. Mi supozas, ke 
la debilcerba sitiko--kiel Ĵa nomis ĝin--subite ekkomprenis 
nian intencon, kaj ke ĝi perdos sian manĝon, anstataŭ havi 
la esperatan duoblan porcion. 


Kiam ĝi vidis min suprengrimpi per la lanco, ĝi ellasis siblon, 
kiu preskaŭ tremigis la teron, kaj per mirinda rapido 
kuratakis min. Nun mi atingis la supron de la lanco, aŭ pli 
ĝuste, preskaŭ atingis. 


Post pliaj ses coloj mi povus ekkapti la manon de Ĵa, sed 
tiam mi sentis subitan tiregon de sube, kaj per timplena 


okulumo malsupren mi ekvidis la fortajn makzelojn de la 
monstro fermiĝi ĉirkaŭ la akra pinto de la armilo. 


Mi haste penegis atingi la manon de Ĵa, kaj la sitiko faris 
fortegan tiron, kiu preskaŭ deskuis Ĵa de sur lia malfirma 
alteno sur la roka eĝo. La lanco glitis el liaj fingroj, kaj 
ankoraŭ tenante ĝin, mi plonĝis la piedojn antaŭe al mia 
mortigonto. 


Ŝajnas, ke ĝuste kiam ĝi sentis la lancon gliti el la fingroj de 
Ĵa, la bestego apertis siajn makzelojn por kapti min, ĉar kiam 
mia falo ĉesis, mi ankoraŭ tenis min je la malakra ekstremo 
de la armilo, kaj la pinto ankoraŭ restis en ĝia buŝo. 
Montriĝis, ke la akra pinto tute trapikis ĝian malsupran 
makzelon. 


Pro la doloro ĝi klakfermis sian buŝon. Mi falis sur ĝian 
nazon, perdis mian altenon al la lanco, ruliĝis laŭlonge de 
ĝiaj vizaĝo kaj kapo, trans ĝia nuko sur ĝian larĝan dorson, 
kaj de tie mi falis teren. 


Momenton post la alteriĝo mi restariĝis kaj frenezece kuris al 
la pado, sur kiu mi eniris tiun malbenitan valon. Unu 
transŝultra rigardo vidigis al mi la sitikon frapadi la lancon 
pikitan tra ĝia malsupra makzelo, kaj ĝi estis tiel okupita per 
tio, ke mi jam gajnis rifuĝon sur la supro de la krutaĵo, kiam 
ĝi denove pretis postĉasi. 


Ne povante percepti min perokule en la valo, ĝi siblante 
galopis en la altkreskan plantaron de la marĉo, kaj tie mi 
laste vidis ĝin. 


10-a ĉapitro 
EN FUTRA DENOVE 


Mi rapidis al la rando de la krutaĵo super Ĵa kaj helpis lin 
atingi firman piedotenon. Li rifuzis aŭskulti, kiam mi 
dankesprimis pro lia preskaŭ abortinta provo savi min. 


"Mi rezignis pri vi kaj taksis vin perdita, kiam vi falis en la 
maharan templon," li diris, "ĉar eĉ mi ne povis savi vin el 
iliaj manoj. Do vi povas imagi mian miron, kiam mi vidis 
pirogon tiritan sur la plaĝon de la ĉeftero kaj trovis tie ĝuste 
vian piedspuron sur la sablo. 


"Mi tuj ekiris serĉi vin, sciante, ke vi estas tute senarmila kaj 
sendefenda kontraŭ la multaj embuskantaj danĝeroj sur la 
ĉeftero, ne nur sovaĝaj bestoj kaj rampuloj, sed ankaŭ 
homoj. Mi tute facile postspuris vin ĝis ĉi tie. Mi alvenis tre 
ĝustatempe." 


"Sed kial vi faris ĝin?", mi demandis, konsternita pro tiu 
amika ago fare de viro el alia mondo kaj de malsama raso kaj 
koloro. 


"Vi savis mian vivon," li respondis, "kaj de tiam estas mia 
devo protekti kaj amike trakti vin. Mi ne estus vera mezopo, 
se mi evitus mian evidentan devon--en ĉi tiu okazo estis 
plezuro, ĉar mi ŝatas vin. Eble vi venu vivi kun mi. Vi iĝos 
membro de mia tribo. Ĉe ni la ĉasaĵo kaj fiŝoj plej abundas, 
kaj vi povos elekti virinon el la plej belaj de Pelucidaro. Ĉu vi 
venos?" 


Tiam mi rakontis al li pri Perry kaj Dian la Bela, kaj ke mia 
unua devo estas al ili. Nur poste mi revenos viziti lin--se nur 
eblos retrovi lian insulon. 


"Estas facile, amiko," li diris. "Vi nur iru al la bazo de la plej 
alta monto en la Montoj de la Nuboj. La rivero tie fluas al la 
Lural-az. Rekte trans la buŝo de la rivero vi vidos tri grandajn 
insulojn, pro malproksimo apenaŭ distingeblajn, kaj la plej 
maldekstra, kiam oni rigardas de la buŝo de la rivero, estas 
Anorok, kie mi regas la tribon Anorok." 


"Sed kiel mi trovos la Montojn de la Nuboj?", mi demandis. 


"Laŭdire ili estas videblaj el duono de Pelucidaro," li 
respondis. 


"Kiel granda estas Pelucidaro?", mi demandis, scivola, kian 
teorion tiuj primitivuloj havas pri la formo kaj konsisto de sia 
mondo. 


"La maharoj asertas ĝin sfera, kiel la interno de tola-ŝelo", li 
klarigis, "sed tio estas ridinda, ĉar se vera, ni refalus, se ni 
vojaĝus en iu ajn direkto, kaj la tuta akvo de Pelucidaro fluus 
al unu loko kaj dronigus nin. Ne, Pelucidaro estas tute plata 
kaj etendiĝas neniu-scias-ĝis-kie ĉiudirekte. Ĉe la rando, kiel 
raportis kaj pludiris al mi miaj prapatroj, estas granda muro, 
kiu retenas la Teron kaj akvon de forfalo en la brulantan 
maron, sur kiu flosas Pelucidaro; sed mi neniam iris tiel 
malproksimen de Anorok por propraokule vidi tiun muron. 
Tamen, estas tute racie kredi tion vera, dum enestas neniom 
da racio en la stulta kredo de la maharoj. Laŭ ili, 
pelucidaranoj sur la kontraŭa flanko ĉiam troviĝas 
inversigitaj!", kaj Ĵa eksplode ridis pri la nura ideo. 


Klare videble, la homa popolo en la interna mondo ne multe 
evoluis koncerne klerecon, kaj fonto de mizero estis la 
konstato, ke la malbelaj maharoj tiom superas ilin. Mi 
primeditis, kiom da epokoj Perry kaj mi bezonus por levi 
tiujn homojn el sia nescio, se trafus nin tiu tasko. 


Kaj tiam venis en mian kapon, ke tio estas favora okazo--ke 
mi povus fari malgrandan komencon ĉe Ja, mia amiko, kaj 
per tio kontroli la efikon de mia instruado al pelucidarano. 


"Jĵa," mi diris, "kion vi dirus, se mi informus vin, ke la mahara 
teorio pri la formo de la mondo estas ĝusta?" 


"Mi dirus," li respondis, "ke vi aŭ estas stultulo aŭ prenas 
min por stultulo." 


"Sed Ĵa," mi insistis, "se ilia teorio estas malĝusta, kiel vi 
klarigas, ke mi povis trapasi la Teron de la ekstera krusto al 
Pelucidaro. Se via teorio ĝustas, ekzistas nur maro de flamoj 
sub ni, en kiu neniu popolo povus vivi, sed mi venas el 
granda mondotie, plena da homoj, bestoj, birdoj kaj fiŝoj en 
vastaj oceanoj." 


"Vi loĝas sur la suba flanko de Pelucidaro kaj ĉiam marŝas 
kun la kapo malsupre?", li rikanis. "Kaj se mi kredus tion, 
amiko, mi estus vere freneza." 


Mi klopodis klarigi al li la graviton, kaj per la ekzemplo de 
faligita frukto mi ilustris la neeblecon, ke korpo falu de sur la 
Tero en kiuj ajn cirkonstancoj. Li aŭskultis tiel atenteme, ke 
mi supozis fari veran impreson, tiel, ke naskiĝas en li 
pensfadeno, laŭ kiu li kondukiĝos al parta ekkono de la vero. 
Sed mi eraris. 


"Via propra ilustraĵo," li diris finfine, "pruvas la falsecon de 
via teorio." El sia mano li faligis frukton al la tero. "Vidu," li 
diris, "sen apogo, eĉtiu frukteto falas, ĝis ĝi trafas ion, kio 
haltigas ĝin. Se Pelucidaro ne estus subtenata sur la maro de 
flamoj, ankaŭ ĝi falus, kiel la frukto--vi pruvis ĝin mem!" Li 
venkis tiufoje--mi vidis tion en liaj okuloj. 


La tasko ŝajnis nefarebla, do mi rezignis pri ĝi, almenaŭ 
provizore, ĉar kiam mi konsideris la necesan klarigon pri nia 


sunsistemo kaj la universo, mi ekkomprenis la vanecon provi 
bildigi al Ĵa aŭ iu ajn alia pelucidarano la sunon, la lunon, la 
planedojn kaj la sennombrajn stelojn. Kiuj naskiĝis en la 
interna mondo, konceptus tiajn aferojn tiel malbone, kiel niaj 
malfortaj mensoj povas prezenti al si konceptojn kiel "spaco" 
kaj "eterneco". 


"Nu, Ĵa," mi diris, "egale, ĉu ni marŝas kun la piedoj supre aŭ 
malsupre, jen ni estas, kaj la plej grava demando ne estas, 
de kie ni venis, sed kien ni iras nun. Mi estus tre dankema, 
se vi povus gvidi min al Futra, kie mi redonos min en la 
manojn de la maharoj, por ellabori kun miaj amikoj la 
fuĝplanon, kiun la sagotoj interrompis, kiam ili amasigis nin 
kaj pelis nin al la areno por spekti la punon al la sklavoj, kiuj 
mortigis la gardiston. Prefere mi neniam estus forlasinta la 
arenon, Ĉar miaj amikoj kaj mi eble jam nun efektivigus nian 
fuĝon, dum ĉi tiu malfruiĝo eble signifos frakasiĝon al niaj 
planoj, kies plenumiĝo dependas de la plua dormo de la tri 
maharoj kuŝantaj en la kavo sub la konstruaĵo, kie ni estis 
malliberuloj." 


"Vi volas reiri al kaptiteco?" kriis Ĵa. 


"Miaj amikoj estas tie," mi respondis, "krom vi, miaj solaj 
amikoj en Pelucidaro. Kion alian mi faru en tiaj 
cirkonstancoj?" 


Dum momento li meditis en silento. Tiam li malgaje balancis 
sian kapon. 


"Kuraĝa homo kaj bona amiko devustion fari", li diris, "sed 
ĝi Ŝajnas tute stulta, ĉar la maharoj tutcerte kondamnos vin 
al morto pro la forkuro, do vi plenumos nenion por viaj 
amikoj per reveno. 


Neniam dum mia tuta vivo mi aŭdis pri eksa malliberulo, kiu 
memvole revenis al la maharoj. Nur malmultaj eskapas ilin, 


kvankam kelkaj sukcesas, kaj tiuj preferus morti ol esti 
rekaptitaj." 


"Mi ne vidas alian vojon, Ĵa," mi diris, "kvankam mi certigas 
al vi, ke mi preferus iri al Seolo pro Perry ol al Futra. Sed 
Perry estas tro pia, ol ke mi iam verŝajne devus savi lin el tiu 
loko." 


Ĵa demandis al mi, kio estas Ŝeolo, kaj post kiam mi laŭpove 
klarigis, li diris: "Vi parolas pri Molop-az, la flamanta maro 
sub Pelucidaro. Ĉiuj mortintoj, kiujn oni metas en la teron, 
iras tien. 


Pecon post peco ilin forportas al Molop-az la demonetoj, kiuj 
loĝas tie. Ni scias tion, ĉar kiam oni malfermas tombojn, la 
kadavroj troviĝas aŭ parte aŭ tute forportitaj. Tial, ni 
anorokanoj metas niajn mortintojn en altajn arbojn, kie la 
birdoj povas trovi ilin kaj porti ilin pecon post peco al la 
Mortomondo super la Lando de Vasta Ombro. Se ni mortigas 
malamikon, ni metas lian korpon en la teron, por ke ĝi iru al 
Molop-az." 


Dum ni parolis, ni marŝadis supren tra la kanjono, per kiu mi 
malsupreniris al la granda oceano kaj la sitiko. Ĵa faris sian 
eblon por persvadi min ne reiri al Futra, sed kiam li konstatis 
mian neŝanceleblan intencon iri, li konsentis gvidi min al 
loko, de kiu mi povos vidi la ebenaĵon, kie kuŝas la urbo. Mi 
miris trovi tute mallonga la distancon ek de la plaĝo, kie mi 
retrovis Ĵa. Mi evidente malŝparis multe da tempo, sekvante 
la kurbiĝojn de serpentuma kanjono, dum trans la altaĵo 
kuŝis Futra, al kiu mi ŝajne plurfoje proksimiĝis. 


Kiam ni atingis la verton de la altaĵo kaj ekvidis la granitajn 
pordegoturojn, nur punktojn sur la florplena ebenejo 
malsupre, Ĵa lastfoje penis persvadi min rezigni pri mia 
freneza celo kaj reveni kun li al Anorok, sed mia decido restis 


firma, do li fine adiaŭis min, plene certa, ke li rigardas min la 
lastan fojon. 


Mi bedaŭris disiĝi de Ĵa, ĉar mi jam tre forte amikiĝis kun li. 


Kun lia kaŝita urbo sur la insulo Anorok kiel bazo kaj liaj 
sovaĝaj militistoj kiel eskorto, Perry kaj mi povus fari multe 
da esplorado, kaj mi esperis poste reiri al Anorok, se nia 
fuĝplano sukcesus. 


Sed restis unu gravega afero unue farenda--almenaŭ por mi 
la plej grava afero--trovi Dian la Bela. Mi volis senkulpigi min 
pro la insulto, kiun mi pro nescio faris al ŝi, kaj mi volis, nu, 
mi volis revidi ŝin kaj esti kun ŝi. 


Laŭ la montodeklivo mi malsupreniris sur la ravan 
florkampon kaj transiris la ondantan pejzaĝon al la 
senombraj obeliskoj, kiuj gardas la vojojn al la subtera Futra. 
Kvaronan mejlon de la plej proksima enirejo, min ekvidis la 
sagota gardistaro, kaj kvar el la gorilohomoj fulmrapide 
sturmis al mi. 


Kvankam ili minacis per siaj lancoj kaj kriis kiel sovaĝuloj, mi 
tute ne atentis ilin kaj trankvile plumarŝis al ili, kvazaŭ 
nekonscia pri ilia ekzisto. Mia konduto efikis al ili ĝuste laŭ 
miaj esperoj, ĉar kiam ni interproksimiĝis, ili ĉesigis sian 
sovaĝan kriadon. Ili evidente atendis, ke vidinte ilin, mi tuj 
turniĝos kaj forkuros, tiel donante al ili tion, kion ili plej 
ŝatis: moviĝantan celobjekton, al kiu ĵeti siajn lancojn. 


"Kion vi faras ĉi tie?" kriis unu, kiu poste rekonis min. "Ho! 
Estas la sklavo, kiu pretendas esti el alia mondo--kaj kiu 
fuĝis, kiam la dago amokis en la amfiteatro. Sed kial vi 
revenis, post via sukcesa fuĝo?" 


"Mi ne “fuĝis'," mi respondis. "Mi forkuris nur por eviti la 
dagon, kiel aliaj, kaj venis en longan montpasejon, 


konfuziĝis kaj perdis la vojon en la antaŭmontetoj ekster 
Futra. Kaj nur nun mi trovis la revenan vojon." 


"Kaj vi revenas libervole al Futra!" ekkriis unu gardisto. 


"Al kiu alia loko mi iru?" mi demandis. "Mi estas fremdulo en 
Pelucidaro kaj ne konas alian lokon ol Futra. Kial mi ne 
dezirus esti en Futra? Ĉu oni ne bone nutras kaj bone traktas 
min? Ĉu mi ne estas feliĉa? Kiu povus deziri pli bonan 
sorton?" 


La sagotoj gratis al si la kapon. Ĉio ĉi estis io nova porili, do, 
ĉar ili estis nur stultaj brutoj, ili kondukis min al siaj mastroj, 
kiuj laŭ ili pli kompetente solvos la enigmon de mia reveno, 

ĉar por ili mem ĝi restis ankoraŭ enigmo. 


Mi diris tion al la sagotoj por kaŝi la spuron de mia fuĝplano. 
Se ili kredus min sufiĉe kontenta pri mia sorto en Futra por 
libervole reveni post tiel bonega ebleco eskapi de ili, ili ne 
kredus, eĉ dum momento, ke mi okupiĝos pri la aranĝado de 
denova fuĝo tuj post mia reveno al la urbo. 


Do ili kondukis min antaŭ ŝliman maharon, kiu tenis sin sur 
ŝlima roko en la granda ĉambro, kiu estis ĝia oficejo. Per siaj 
fridaj reptiliaj okuloj la estaĵo ŝajnis trabori la maldikan 
plakon de mia trompado kaj legi miajn plej intimajn pensojn. 
Ĝi atentis la historion, kiun la sagotoj diris pri mia reveno al 
Futra, rigardante la lipojn kaj fingrojn de la gorilohomoj dum 
la rakontado. Poste ĝi pridemandis min pere de unu sagoto. 


"Vi diras, ke vi revenis al Futra memvole, ĉar vi kredas vin pli 
sekura ĉi tie ol aliloke--Ĉu vi ne scias, ke vi povus ĉiam ajn 
esti selektita por perdi vian vivon en la intereso de la avanaj 
sciencaj esploroj, pri kiuj niaj kleruloj daŭre okupiĝas?" 


Mi nenion sciis pri tia afero, sed mi opiniis plej saĝe, ke mi 
ne konfesu tion. 


"Mi ne estus en pli granda danĝero ĉi tie," mi diris, "ol nuda 
kaj nearmita en la sovaĝaj ĝangaloj aŭ la solecaj ebenaĵoj de 
Pelucidaro. Fakte, mi kredas min tre bonŝanca entute reveni 
al Futra. Unufoje mi apenaŭ evitis la morton inter la dentoj 
de grandega sitiko. Ne, mi certe estas pli sekura en la manoj 
de la inteligentaj estaĵoj, kiuj regas Futra. Tiel estas almenaŭ 
en mia propra mondo, kie homoj kiel mi regas ĉion. Tie, la 
plej altaj homaj popoloj protektas kaj gastigas la fremdulojn 
ĉe si, kaj estante fremdulo ĉi tie, mi kompreneble atendis 
ricevi simile komplezan traktadon ĉi tie." 


La maharo silente rigardis min dum iom da tempo post miaj 
eldiroj, kaj la sagoto tradukis miajn vortojn al sia mastro. La 
estaĵo ŝajnis profunde pensi. Fine li komunikis ian mesaĝon 
al la sagoto. 


Tiu lasta turniĝis, gestis, ke mi sekvu, kaj foriris el la ĉeesto 
de la rampulo. Malantaŭ mi kaj ambaŭflanke de mi marŝis la 
ceteraj gardistoj. 


"Kion ili faros al mi?" mi demandis al la ulo dekstre de mi. 


"Vi aperos antaŭ la erudiciuloj, kiuj pridemandos vin pri la 
stranga mondo, el kiu vi pretendas veni." 


Post momento de silento li denove turnis sin al mi. 


"Ĉu vi eble scias," li demandis, "kion la maharoj faras al 
sklavoj, kiuj mensogas al ili?" 


"Ne," mi respondis, "kaj tio tute ne interesas min, ĉar mi tute 
ne intencas mensogi al la maharoj." 


"Do vi gardu vin antaŭ tio, ke vi rerakontu la fabelon, kiun vi 
ĵus diris al Sol-to-to--ha, alia mondo, kie regas homoj!" li 
rikanis definitivece. 


"Sed estas vero," mi insistis. "De kiu alia loko mi venis? Mi 
ne estas el Pelucidaro. Ciu povas vidi tion eĉ per duono de 
okulo." 


"Nu, estas via malbona ŝanco," li rimarkis seke, "ke oni eble 
juĝos vin ne per tuta, sed duona okulo." 


"Kion ili faros al mi," mi demandis, "se ili rifuzos kredi min?" 


"Eble ili kondamnos vin al la areno, aŭ al la fosaĵoj por la 
eksperimentoj de la erudiciuloj," li respondis. 


"Kaj kion ili farus al mi tie?" mi persistis. 


"Neniu scias, krom la maharoj kaj tiuj, kiuj iras al la fosaĵoj 
kun ili, sed ĉar la lastaj neniam revenas, ilia scio ne multe 
utilas al ili. Onidire, la erudiciuloj distranĉas siajn 
esplorobjektojn ankoraŭ vivaj, kaj lernas per tio multajn 
utilajn aferojn. Sed supozeble tio ne montriĝas tre utila al 
tiu, kiun oni distranĉas. 


Kompreneble, tio estas nur konjektoj. Postnelonge, vi 
verŝajne scios multe pli pri ĝi ol mi," kaj li ridetis, dum li 
parolis. La sagotoj disvolvis jam grandan humursenton. 
"Kaj se estos la areno," mi daŭrigis, "kio tiam?" 


"Vi vidis tiujn du, kiuj alfrontis la taragon kaj la dagon tiam, 
kiam vi forkuris?" li diris. 


"Jes." 


"Via morto en la areno similus al tiu, kiun oni planis porli," 
li klarigis, "kvankam oni eble uzus alispecajn bestojn, 
kompreneble." 


"Ĉu la morto estas certa en ĉiu okazo?" mi demandis. 


"Kio okazas al tiuj, kiuj foriras al la erudiciuloj, mi ne scias, 
kaj neniu alia scias," li respondis, "sed tiuj, kiuj iras al la 
areno povas eliri vivaj kaj tiumaniere regajni sian liberon, 
kiel okazis al tiuj du, kiujn vi vidis." 


"lli regajnis sian liberon? Kiel?" 


"Estas kutimo de la maharoj liberigi tiujn, kiuj restas vivaj en 
la areno post la foriro aŭ morto de la bestoj. Tiel okazis, ke 
pluraj potencaj militistoj el tre malproksimaj landoj, kiujn ni 
kaptis en niaj sklavkaptaj misioj, batalis kaj mortigis la 
bestegojn, kiujn oni ellasis kontraŭ ilin, kaj tiel regajnis sian 
liberon. Tiufoje, kiam vi spektis, la bestoj mortigis unu la 
alian, sed la rezulto estas la sama--oni provizis la viron kaj 
virinon per armiloj kaj liberigis ilin, kaj ili ekvojaĝis hejmen. 
Sur la maldekstra ŝultro de ambaŭ oni bruligis markon--la 
markon de la maharoj--kiu por ĉiam protektos ilin de la 
sklavkaptaj bandoj." 


"Do mi havus etan ŝancon pluvivi, se ili sendus min al la 
areno, sed absolute neniun, se la erudiciuloj trenos min al la 
fosaĵoj?" 


"Vi tute pravas," li respondis, "sed ne sentu vin feliĉa, se oni 
sendos vin al la areno, ĉar apenaŭ unu el mil eliras viva." 


Je mia miro, oni resendis min al la sama konstruaĵo, kie mi 
estis tenata kun Perry kaj Gak antaŭ ol fuĝi. Ce la pordo oni 
transdonis min al la gardistaro tie. 


"Oni sendube baldaŭ vokos lin al la enketistoj," diris tiu, kiu 
revenigis min, "do tenu lin preta." 


AŬdinte pri mia memvola reveno al Futra, miaj nunaj 
gardistoj evidente kredis sendanĝere lasi min libera en la 
kontstruaĵo, kiel okazis kutime antaŭ mia eskapo, do oni 
ordonis al mi denove eklabori je mia antaŭa tasko. 


Mia unua faro estis elspuri Perry, kiun mi trovis, kiel kutime, 
absorbita pri la dikaj volumegoj, kiujn li laŭordone devus nur 
senpolvigi kaj rearanĝi sur novaj bretoj. 


Kiam mi eniris la ĉambron, li ekrigardis min, afable 
kapsalutis kaj tuj rekomencis sian laboron, kvazaŭ mi tute 
ne estus forestinta. Lia indiferenteco kaj mirigis kaj ĉagrenis 
min. Kaj jen mi riskis morti por reveni al li, sole pro miaj 
devosento kaj amo! 


"Perry!" mi ekkriis, "Ĉu vi ne havas vortojn por mi post mia 
longa foresto?" 


"Longa foresto!" li ripetis kun videbla miro. "Kion vi volas 
diri?" 


"Ĉu vi frenezas, Perry? Ĉu vi volas diri, ke Mi ne mankis al vi, 
de kiam ni disiĝis pro la atakanta dago en la areno?" 


"De kiam!" li ripetis. "Homo, mi ĵus revenis de la areno! Vi 
revenis preskaŭ tiel frue kiel mi. Efektive, se vi forestus 
multe pli longe, mi certe ektimus, kaj mi ja intencis demandi 
al vi, kiel vi fuĝis de la besto, tuj post kiam mi fintradukos ĉi 
tiun plej interesan eltiraĵon." 


"Perry, vi estas freneza," mi ekkriis. "Scias nur Dio, kiel 
longe mi forestis. Mi iris al aliaj landoj, eltrovis novan genton 
de homoj en Pelucidaro, vidis la kulton de la maharoj en ilia 
kaŝita templo, kaj apenaŭ eskapis viva de ili kaj de granda 
labirintodono, kiun mi renkontis pli poste, post mia longa kaj 
teda vagado trans fremdan mondon. Mi mankis dum tutaj 
monatoj, Perry, kaj nun vi apenaŭ paŭzas de via laboro ĉe 
mia reveno, kaj vi insistas, ke ni apartiĝis nur momenton. Ĉu 
tiel vi traktas amikon? Mi miras pri vi, Perry, kaj se mi pensus 
eĉ dum momento, ke mi estas por vi tiel bagatela, mi ne 
revenus por riski pro vi morton en la manoj de la maharoj." 


La maljunulo rigardis min dum longa tempo, antaŭ ol 
ekparoli. Lia sulka vizaĝo montris konsternan mienon, kaj 
liaj okuloj esprimis doloran bedaŭron. 


"David, mia filo," li diris, "€Kiel vi povus eĉ momente dubi 
mian amon al vi? Ci tie temas pri strangaĵo, kiun mi ne 
povas kompreni. 


Mi scias, ke mi ne estas freneza, kaj mi estas same tiel certa, 
ke ankaŭ vi ne; sed kiel ni klarigu la strangajn halucinojn, 
kiujn ni ambaŭ ŝajne havis pri la tempopaso post nia lasta 
intervidiĝo. Vi estas certa, ke pasis monatoj, dum mi estas 
samgrade certa, ke antaŭ unu horo mi sidis ĉe via flanko en 
la amfiteatro. Ĉu iel eblas, ke ni ambaŭ pravas, kaj 
samtempe ambaŭ eraras? Unue, diru al mi, kio estas la 
tempo, kaj eble per tio mi povus solvi nian problemon. Ĉu vi 
kaptas mian intencon?" 


Mi ne kaptis ĝin kaj diris tion. 


"Jes," daŭrigis la maljunulo, "ni ambaŭ pravas. Por mi, klinita 
super mia libro ĉi tie, ne pasis multe da tempo. Mi faris 
malmulte aŭ nenion por malŝpari mian forton, do mi bezonis 
nek manĝon nek dormon, sed vi, kontraŭe, marŝis kaj batalis 
kaj foruzis forton kaj histon, kiu devas rekonstruiĝi per 
nutraĵo, do multajn manĝojn kaj dormojn post kiam vi laste 
vidis min, vi kompreneble mezuras la tempon grandparte 
laŭ tiuj agoj. Fakte, David, ne povas ekzisti tempo en 
Pelucidaro, kie mankas remedoj por mezuri aŭ registri ĝin. 


La maharoj mem ne konscias pri io kiel la tempo. Mi trovas ĉi 
tie en iliaj literaturaj verkoj nur unusolan gramatikan 
tempon, la prezencan. Ŝajnas, ke ĉe ili ekzistas nek preterito 
nek futuro. 


Kompreneble, niaj eksteramondaj mensoj ne kapablas 
kompreni tian cirkonstancon, sed niaj lastaj traviaĵoj Ŝajnas 


montri ĝian ekziston." 


La temo estis tro profunda por mi, kaj mi tion diris, sed Perry 
ŝajne nenion pli ĝuis ol spekulativi pri ĝi, kaj aŭskultinte kun 
intereso mian rakonton pri la travivitaj aventuroj, li reiris al 
la temo, kiun li facilparole pridetaladis, kiam sagoto envenis 
kaj interrompis lian saĝumadon. 


"Venu!" ordonis la entrudulo, gestante al mi. "La enketistoj 
parolos kun vi." 


"Adiaŭ, Perry!" mi diris, manpremante al la grizulo. "Eble 
ekzistas nur prezenco kaj eble ne ekzistas la tempo, sed mi 
estas certa, ke mi baldaŭ komencos vojaĝon al la postvivo 
kaj neniam revenos. Se vi kaj Gak sukcesos fuĝi, mi petas, 
ke vi promesu elserĉi Dian la Bela, kaj diru, ke per miaj lastaj 
vortoj mi petis ŝian pardonon pro mia neintenca ofendo al ŝi, 
kaj ke mia sola deziro estis pluvivi sufiĉe longe por doni 
satisfakcion pro mia malbona faro al ŝi." 


Larmoj venis en la okulojn de Perry. 


"Mi ne povas kredi, ke vi ne revenos, David," li diris. "Estus 
terure eĉ pripensi mian pluan vivon sen vi, inter ĉi tiuj 
abomenaj kaj fiaj brutoj. Se ili forprenos vin, mi neniam 
fuĝos, ĉar mi sentas min pli sekura ĉi tie, ol mi estus kie ajn 
aliloke en ĉi tiu subtera mondo. Adiaŭ, mia filo, adiaŭ!" Tiam 
lia maljuna voĉo ŝanceliĝis kaj rompiĝis, kaj kiam li kaŝis 
sian vizaĝon per siaj manoj, la sagota gardisto krude 
ekkaptis mian ŝultron kaj ŝovis min el la kamero. 


11-a ĉapitro 
KVAR MORTAJ MAHAROJ 


Momenton poste, mi staris antaŭ deko da maharoj--la sociaj 
enketistoj de Futra. Ili prezentis al mi multajn demandojn, 
pere de sagota interpretisto. Mi respondis ĉiujn vere. Ŝajnis 
precipe interesi ilin mia rakontado pri la ekstera mondo kaj 
la stranga veturilo, kiu portis Perry kaj min al Pelucidaro. Mi 
kredis, ke mi ilin konvinkis, kaj post longa sidado en silento 
post la enketo, mi atendis, ke oni ordonos al mi reiri al mia 
loĝejo. 


Dum tiu ŝajna silento ili diskutis pere de sia stranga, 
neparola lingvo la meriton de mia historio. Fine, la estro de 
la tribunalo komunikis la rezulton de la kunsido al la oficiro, 
kiu estris la sagotan gardistaron. 


"Venu," li diris al mi, "vi estas kondamnita al la 
eksperimentaj fosaĵoj, ĉar vi aŭdacis insulti la inteligentecon 
de la potenculoj per la ridinda historio, kiun vi tiel 
malprudente rakontis al ili." 


"Ĉu vi volas diri, ke ili ne kredis min?", mi demandis, tute 
mirigita. 


"Kredi vin!", li diris. "Ĉu vi volas diri, ke vi atendis, ke iu ajn 
kredus tiel neeblan mensogon?" 


Estis senespere, do mi marŝis en silento flanke de mia 
eskorto tra la mallumaj koridoroj kaj pasejoj al mia terura 
pereo. En malalta urbnivelo ni venis al pluraj lumigitaj 
kameroj, en kiuj ni vidis plurajn maharojn okupi sin pri 
diversaj taskoj. Mia eskorto kondukis min al unu el tiuj 
kameroj, kaj antaŭ ol foriri ili katenis min al flanka muro. 
Aliaj homoj estis simile katenitaj tie. Sur longa tablo kuŝis 


viktimo, kiam oni kondukis min en la kameron. Kelkaj 
maharoj ĉirkaŭstaris la kompatindulon, tenante lin al la 
tablo, por ke li ne moviĝu. Alia, tenante akran tranĉilon en 
sia trifingra antaŭpiedo, tranĉe malfermis la bruston kaj 
abdomenon de la viktimo. Oni uzis nenian anestezilon, kaj 
estis terure aŭdi la kriojn kaj ĝemojn de la torturato. Vere, tio 
estis venĝosimila vivisekcio. Malvarma ŝvito ekfluis el miaj 
poroj, kiam mi ekkomprenis, ke baldaŭ venos mia vico. Kaj 
ne forgesu, ke kie ne ekzistas la tempo, mi povus facile 
imagi, ke mia suferado daŭras monatojn, antaŭ ol la morto 
finfine liberigus min! 


La maharoj tute ne atentis min, kiam oni kondukis min en la 
kameron. 


Tiel profundiĝintaj en sia laboro ili estis, ke mi certis, ke ili eĉ 
ne scias, ke la sagotoj eniris kun mi. La pordo estis proksima. 


Se nur mi povus atingi ĝin! Sed tiuj pezaj katenoj malebligis 
ion ajn tian. Mi ĉirkaŭrigardis, serĉante rimedon por liberiĝi 
el la ĉenoj. Sur la planko inter mi kaj la maharoj kuŝis eta 
ĥirurgiilo, kiun unu el ili kredeble faligis. Ĝi aspektis ne 
malsimile al butonhoko, sed ĝi estis multe pli eta, kaj havis 
akrigitan pinton. 


Centfoje dum mia knabaĝo mi malŝlosis serurojn per 
butonhokoj. Se nur mi povus atingi tiun peceton de polurita 
ŝtalo, mi eble povus almenaŭ portempe forfuĝi. 


Rampante ĝis la limo de mia ĉeno, mi trovis, ke etendante 
unu manon tiom, kiom mi povis, miaj fingroj restis ankoraŭ 
unu colon for de la celata ilo. Estis turmente! Mi streĉis ĉiun 
fibron, sed mi ne povis atingi ĝin. 


Fine mi turniĝis, kaj etendis unu piedon al la objekto. Mia 
koro saltis en mian gorĝon! Mi povis apenaŭ ektuŝi ĝin! Sed 
eble en mia penottiri ĝin al mi, mi nevole ŝovus ĝin ankoraŭ 


pli malproksimen, kie ĝi estus neatingebla! Malvarma ŝvito 
ekfluis sur min el ĉiu poro. Malrapide kaj zorgeme mi faris la 
penadon. Miaj piedfingroj falis sur la malvarman metalon. 
Poiome mi movis ĝin al mi, ĝis mi kredis ĝin atingebla de 
mia mano, kaj momenton poste, mi returniĝis, kaj la kara ilo 
estis en Mia mano. 


Mi diligente eklaboris je la mahara seruro, kiu tenis mian 
ĉenon. 


Estis ridinde simple. Eĉ infano povus tiel malŝlosi ĝin, kaj 
post momento mi estis libera. La maharoj nun ŝajne finis 
sian laboron ĉe la tablo. Unu jam forturniĝis kaj ekzamenis 
aliajn viktimojn, ŝajne intencante elekti la sekvontan 
operacioton. 


La dorsoj de la ĉetabluloj estis turnitaj al mi. Se ne estus la 
estaĵo, kiu marŝis al ni, mi povus fuĝi tuj tiumomente. 
Malrapide, la estulo alproksimiĝis al mi, kiam ĝian atenton 
allogis granda sklavo ĉenita kelkajn jardojn dekstre de mi. 
Tie, la reptilio ekhaltis kaj komencis zorge ekzameni la 
kompatindulon, kaj farante tion, ĝi turnis sian dorson al mi 
dum momento, kaj ĝuste tiam mi faris du saltegojn, kiuj 
portis min el la kamero en la koridoron trans ĝi, laŭ kiu mi 
kuris tiel rapide kiel mi kapablis. Kie mi estas kaj kien mi 
iras--tion mi ne sciis. Mia sola penso estis plejeble 
malproksimigi min de tiu timindega torturkamero. 


Poste, mi reduktis mian rapidecon al vigla marŝado, kaj pli 
poste, ektimante la danĝeron, ke min trafus nova 
malagrabla situacio, se mi malzorgus, mi moviĝis ankoraŭ 
pli malrapide kaj zorgeme. Post tempeto mi venis al 
koridoro, kiu ŝajnis iel mistere konata al mi, kaj iom poste, 
hazarde rigardante en kameron flanke de la koridoro, mi 
vidis tri maharojn volviĝintajn en dormado sur lito el feloj. Mi 
preskaŭ jubilis laŭte pro ĝojo kaj trankviliĝo. Estis la sama 


koridoro kaj la samaj maharoj, al kiuj mi intencis asigni tiel 
gravan rolon en nia fuĝo el Futra. La Providenco vere gracis 
min, ĉar la reptilioj ankoraŭ dormis. 


Nun la unusola granda danĝero estis la reiro al la superaj 
niveloj por serĉi Perry kaj Gak, sed ĉar nenio alia estis 
farebla, mi rapidis supren. Kiam mi atingis la frekventatajn 
partojn de la konstruaĵo, mi trovis grandan ŝarĝon da feloj 
en angulo, kaj tiujn mi levis al mia kapo, portante ilin tiel, ke 
la randoj kaj anguloj pendis ĉirkaŭ miaj ŝultroj, tute kaŝante 
mian vizaĝon. Tiel kamuflite, mi trovis Perry kaj Gak kune en 
la kamero, kie ni manĝadis kaj dormadis. 


Ne necesas diri, ke ambaŭ ĝojis vidi min, kvankam ili 
kompreneble sciis nenion pri la sorto, al kiu kondamnis min 
la juĝistoj. Ni decidis perdi neniom da tempo antaŭ ol 
efektivigi nian fuĝplanon, ĉar mi ne povus esperi resti longe 
kaŝita de la sagotoj, kaj mi ne bone povus porĉiame porti 
tiun amason da feloj sur mia kapo sen veki suspekton. 
Tamen, estis kredeble, ke per ĝi mi povus sendanĝere trairi 
la plenajn koridorojn kaj kamerojn de la superaj niveloj, do 
mi ekiris kun Perry kaj Gak--ĉe kio la fetoro de la malbone 
tanitaj feloj dume preskaŭ sufokis min. 


Kune, ni iris al la unua vico da koridoroj sub la ĉefetaĝo de la 
konstruaĵoj, kaj tie Perry kaj Gak haltis por atendi min. La 
konstruaĵoj estas fositaj el la formacio de solida kalkŝtono. 
Ilia arkitekturo estas pro absolute nenio rimarkinda. La 
ĉambroj estas foje rektangulaj, foje rondaj, kaj foje ovalaj. La 
koridoroj, kiuj ilin kunigas, estas mallarĝaj kaj ne ĉiam 
rektaj. La kameroj estas lumigitaj per difuzita sunlumo 
reflektita tra tuboj similaj al tiuj, per kiuj oni lumigis la 
avenuojn. Ju pli malaltaj la kamervicoj, des pli mallume. La 
plejmulto de la koridoroj estas tute nelumigitaj. La maharoj 
povas vidi tre bone en duonmallumo. 


Survoje al la ĉefetaĝo ni renkontis multajn maharojn, 
sagotojn kaj sklavojn; sed neniu atentis nin, ĉar ni iĝis parto 
de la ordinara vivo en la koridoro. Estis nur unusola enirejo 
kondukanta el la loko al la avenuo, kaj ĝi estis bone gardata 
de sagotoj--sole ĉi tiun pordon ni ne rajtis trapasi. Fakte, 
estis malpermesite al ni ankaŭ eniri la subajn koridorojn kaj 
apartamentojn, krom je apartaj okazoj, kiam oni ordonis al ni 
tion fari; sed ĉar ili konsideris nin malsupera specio sen 
inteligenteco, ili ne havis kaŭzon timi, ke ni per tio povus 
fari lan malbonon, do oni ne malhelpis al ni eniri la 
koridoron, kiu kondukis malsupren. 


Volvitajn en felo, mi portis tri glavojn kaj la du pafarkojn kaj 
la sagojn, kiujn Perry kaj mi faris. Ĉar multaj sklavoj portis 
fele volvitajn ŝarĝojn ĉiudirekte, neniu trovis mian ŝarĝon 
menciinda. Kie mi lasis Gak kaj Perry, ne estis aliaj estuloj 
videblaj, do mi tiris unu glavon el la pakaĵo, kaj lasante la 
ceterajn armilojn ĉe Perry, mi ekiris sola al la malsuperaj 
niveloj. 


Veninte en la apartamenton, en kiu dormis la tri maharoj, mi 
silente eniris piedpinte, ne memorante, ke la kreitaĵoj ne 
kapablas aŭdi. 


Per rapida trapiko tra la koro mi mortigis la unuan, sed mia 
dua trapiko ne estis tiel bontrafa, tiel ke antaŭ ol mi povis 
mortigi la venontan el miaj viktimoj, ĝi ĵetis sin kontraŭ la 
tria, kiu rapide suprensaltis, kontraŭstarante min per vaste 
malfermitaj makzeloj. Sed batalado ne estas okupo, kiun la 
mahara raso ŝatas, kaj kiam la estulo vidis, ke mi jam 
senvivigis du el ĝiaj kunuloj kaj ke mia glavo estas ruĝa de 
ilia sango, ĝi haste forkuris de mi. 


Sed mi estis tro rapida por ĝi, do, duone saltante, duone 
flugante, ĝi forhastis laŭ alia koridoro, dum mi sekvis tuj 
post ĝi. 


Ĝia eskapo signifus la tutan ruiniĝon de niaj planoj, kaj tre 
probable mian tujan morton. Tiu penso donis flugilojn al miaj 
piedoj; sed eĉ en la plej bona kazo mi povis nur egali la 
rapidecon de la saltanta estulo antaŭ mi. 


Tute subite ĝi forturnis sin en apartamenton dekstre de la 
koridoro, kaj enrapidante momenton poste, mi frontis du el 
la maharoj. Tiu, kiu estis tie, kiam ni eniris, okupis sin per 
kelkaj metalaj ujoj, en kiujn oni metis pulvorojn kaj fluaĵojn, 
se juĝi surbaze de la vico de flakonoj kuŝantaj sur la benko, 
ĉe kiu ĝi laboris. Mi tuj komprenis, en kiun lokon mi estis 
veninta. Jen ĝuste tiu ĉambro, pri kiu Perry donis al mi 
detalajn instrukciojn, per kiuj mi trovu ĝin. Ĝi estis la 
subtera kamero, en kiu oni kaŝis la Grandan Sekreton de la 
mahara raso. Kaj sur la benko, flanke de la flakonoj, kuŝis la 
fele bindita libro, kiu entenis la solan kopion de la afero, 
kiun mi devis elserĉi post la mortigo de la tri dormataj 
maharoj. 


Ne estis alia elirejo el la ĉambro ol la pordo, en kiu mi nun 
staris, frontante la du timindajn reptiliojn. Mi sciis, ke pelitaj 
en angulon ili batalus kiel demonoj, kaj ili estis bone ekipitaj 
por batali, se ili nepre devus. Kune, ili impetis sur min, kaj 
kvankam mi tuj trapikis la koron de unu el ili, la alia alfiksis 
siajn brilajn dentegojn sur mian glavbrakon super la kubuto, 
kaj tiam komencis per siaj akraj ungegoj rastgrati mian 
korpon, ŝajne por elŝiri miajn internaĵojn. Mi konstatis, ke 
estas senutile esperi liberigi mian brakon el tiu potenca, 
premega kaptiĝo, kiu ŝajnis detranĉi mian brakon de mia 
korpo. La doloro, kiun mi suferis, estis intensa, sed ĝi servis 
nur por sproni min al pli grandaj penoj por venki mian 
kontraŭulon. 


Tien kaj reen sur la planko ni luktis--la maharo donis al mi 
terurajn, tranĉajn batojn per siaj antaŭpiedoj, dum mi 
klopodis ŝirmi mian korpon per mia maldekstra mano, 


samtempe provante trovi okazon por transdoni mian klingon 
el mia nun senutila glavmano al ties rapide malfortiĝanta 
parulo. Finfine mi sukcesis, kaj per tio, kio ŝajnis esti Mia 
lasta unco da forto, mi pikis la klingon tra la malbela korpo 
de mia malamiko. Tiel sensone kiel ĝi batalis, ĝi mortis, kaj 
kvankam malforta pro doloro kaj sangoperdo, mi kun emocio 
de triumfa fiereco transpaŝis ĝian konvulsie rigidiĝantan 
kadavron kaj ekkaptis la plej potencan sekreton de tiu 
mondo. Unu sola ekrigardo certigis min, ke ĝi estas ĝuste tiu 
afero, kiun Perry priskribis al mi. 


Kaj ekkaptante ĝin, ĉu mi prepensis, kion tio signifas por la 
homaro de Pelucidaro--ĉu fulmis tra mia menso la penso, ke 
sennombraj ankoraŭ nenaskitaj generacioj de mia propra 
specio havos kaŭzon adori min pro la afero, kiun mi 
plenumis por ili? Ĉu? Ne esti tiel. Mi pripensis belan ovalan 
vizaĝon, rigardantan el kristale puraj okuloj tra ondanta 
amaso da nigregaj haroj. Mi pripensis ruĝegajn lipojn, de Dio 
faritaj por kisado. Kaj mi tute subite, sen rekta instigo, 
starante sola en la sekreta kamero de la maharoj de 
Pelucidaro, eksciis, ke mi amas Dian la Bela. 


12-a ĉapitro 
POSTĈASO 


Dum momento mi staris tie, pensante pri ŝi, kaj tiam mi 
sopirĝemante metis la libron malantaŭ la rimenon, kiu tenis 
mian zontukon, kaj turniĝis por forlasi la apartamenton. 
Malsupre de la koridoro, kiu kondukas supren el la malsupraj 
kameroj, mi fajfis per la antaŭaranĝita signalo, kiu anoncis al 
Perry kaj Gak, ke mi estis sukcesinta. Momenton poste, ili 
staris ĉe mia flanko, kaj je mia miro mi vidis, ke Huĝa la Ruza 
akompanas ilin. 


"Li kuniĝis kun ni," klarigis Perry, "kaj ne permesis nei. Tiu 
ulo estas vulpo. Li flaras eskapon, kaj prefere ol malsukcesigi 
nian ŝancon nun, mi diris, ke mi kondukos lin al vi, por ke vi 
decidu, ĉu li akompanu nin." 


Mi ne havis amon por Huĝa, kaj mi ne fidis lin. Mi certis, ke li 
perfidus nin, se li kredus tion profitodona; sed mi vidis 
neniun elturniĝon, kaj la fakto, ke mi mortigis kvar 
maharojn, anstataŭ kiel planite nur tri, ebligis inkluzivi la 
viron en nia fuĝplano. 


"Nu, bone," mi diris, "vi povos akompani nin, Huĝa, sed je la 
unua signo de perfido, mi trapikos vin per mia glavo. Cu vi 
komprenas?" 


Li diris, ke jes. 


lom poste ni estis forigintaj la haŭtojn de sur la kvar 
maharoj, kaj tiel bone ni sukcesis rampi en ilian internon, ke 
nia Ŝanco eskapi nerimarkite el Futra ŝajnis bonega. Ne estis 
facila tasko kunfiksi la haŭtojn tie, kie ni ilin tratranĉis ĉe la 
ventro por forigi ilin de la internaĵoj, sed mi restis ekstere, 
ĝis ĉiuj aliaj kun mia helpo estis enkudritaj, kaj lasis 


aperturon en la brusto de la haŭto de Perry, tra kiu li povis 
elmeti la manojn por enkudri min, kaj tiel ni vere povis multe 
pli bone plenumi nian planon, ol mi esperis. Ni sukcesis teni 
la kapojn levitaj, metante niajn glavojn tra la koloj, kaj 
sammaniere ni povis ilin movi laŭ viveca maniero. 


Nia plej granda malfacilaĵo estis la palmopiedoj, sed eĉ tiun 
problemon ni fine solvis, tiel ke kiam ni moviĝis, ni aspektis 
tute naturaj. Truetoj pikitaj en la pufaj gorĝoj, en kiujn ni 
metis niajn kapojn, permesis al ni vidi sufiĉe bone por 
konduki nin mem antaŭen. 


Tiel ni ekiris supren al la ĉefetaĝo de la konstruaĵo. Gak iris 
antaŭe en la stranga parado, poste sekvis Perry, sekvita de 
Huĝa, dum mi iris malantaŭe, admoninte Huĝan, ke mia 
glavo estis tiel aranĝita, ke mi povus piki ĝin tra la kapo de 
mia kostumo en lian internaĵon, se li montrus hezitemon. 


Kiam la bruo de rapidantaj piedoj avertis min, ke ni eniras la 
plenajn koridorojn de la ĉefetaĝo, mia koro saltis ĝis mia 
buŝo. 


Tute sen hontosento mi konfesas, ke mi timis--neniam 
antaŭe aŭ poste en mia vivo mi spertis tian suferegon de 
animbrula timo kaj necerteco, kia min frapis. Se eblus ŝviti 
sangon, mi ŝvitis ĝin tiam. 


Malrapide, laŭ la paŝmaniero kutima ĉe la maharoj, kiam ili 
ne uzas siajn flugilojn, ni trarampis amasojn da okupitaj 
sklavoj, sagotoj kaj maharoj. Post tempo, kiu ŝajnis eterneco, 
ni atingis la eksteran pordon, kiu kondukas en la ĉefan 
avenuon de Futra. Multaj sagotoj staris ĉirkaŭ la vojkruciĝo. 
[li ekrigardis Gak, kiam li silente paŝis inter ili. Tiam pasis 
Perry, kaj tiam Huĝa. Nun estis mia vico, kaj en subita atako 
de glaciiga teruro, mi konstatis, ke la varma sango el mia 
vundita brako gutas malsupren tra la morta piedo de la 


mahara haŭto, kiun mi portis, kaj lasis sian sangan spuron 
sur la pavimo, ĉar mi vidis, ke sagoto atentigis sian kunulon 
pri ĝi. 

La gardisto paŝis antaŭ min, kaj fingromontrante al mia 
sanganta piedo, alparolis min per la gestolingvo, kiun tiuj du 
specioj uzas kiel komunikilon. Eĉ se mi scius, kion li diris, mi 
ne povus respondi per la mortaĵo, kiu min kovris. Mi foje 
vidis grandan maharon glaciigi tromemfidan sagoton per sia 
nura rigardo. Tio ŝajnis mia sola espero, do mi ĝin provis. 
Haltiĝinte, mi movis mian glavon tiel, ke estiĝis la impreso, 
ke la morta kapo esplore rigardas la gorilo-homon. Dum 
longa momento, mi staris tute senmova, rigardante la ulon 
per tiuj mortaj okuloj. Poste mi mallevis la kapon, kaj 
malrapide daŭrigis paŝi antaŭen. Dum momento, ĉio 
dependis de tio, sed antaŭ ol mi lin tuŝis, la gardisto paŝis 
flanken, kaj mi pasis en la avenuon. 


Ni iris antaŭen sur la larĝa strato, sed nun ni estis ekster 
danĝero pro la multnombreco de niaj malamikoj, kiuj nin 
ĉirkaŭis ĉiuflanke. Bonŝance, estis granda procesio da 
maharoj irantaj al la malprofunda lago, kiu kuŝas je unu 
mejlo aŭ iom pli for de la urbo. 


lli iradas tien por praktiki siajn amfibiajn emojn, plonĝante 
por kapti fiŝetojn kaj ĝuante la malvarman profundon de la 
akvo. Ĝi estas lago de nesala akvo, malprofunda kaj sen la 
pli grandaj reptilioj, kiu malebligas uzadon de la grandaj 
maroj de Pelucidaro al ĉiuj, krom si mem. 


En la mezo de la amaso, ni pasis supren laŭ la ŝtupoj kaj 
eliris eksteren sur la ebenaĵon. Dum iom longa distanco, Gak 
sekvis la rivereton, kiu fluas al la lago, sed fine, ĉe la fundo 
de ravineto, li ekhaltis, kaj tie ni restis, ĝis ĉiuj estis 
preterpasintaj kaj ni estis solaj. Tiam, ankoraŭ en la niaj 
kostumoj, ni ekiris rekte for de Futra. 


La varmego de la vertikalaj sunradioj rapide faris niajn 
abomenajn karcerojn neelteneblaj, do transirinte malaltan 
altaĵon kaj enirinte ŝirmodonan arbaron, ni fine formetis la 
maharajn haŭtojn, per kiuj ni venis ĝis tie en sekureco. 


Mi ne tedos vin pri la detaloj de tiu amara kaj suferiga fuĝo. 
Kiel ni vojaĝis per obstina kurado, ĝis ni falis teren pro laco. 
Kiel nin atakis strangaj kaj timindaj bestoj. Kiel ni apenaŭ 
eskapis la kruelajn dentegojn de leonoj kaj tigroj, kies 
grandeco etigus ĝis ridinda sensignifeco la plej grandajn 
felisojn de la ekstera mondo. 


Plu kaj plu ni rapidis, kun unusola intenco: plejeble 
malproksimigi nin de Futra. Gak kondukis nin al sia propra 
lando--la lando Sari. 


Montriĝis neniu signo de postĉaso, kaj tamen ni certis, ke ie 
malantaŭ ni persistaj sagotoj sekvas nian spuron. Gak diris, 
ke ili neniam malsukcesis ĉase eltrovi siajn Ĉasatojn, ĝis ili 

kaptis tiujn aŭ estis mem retretigitaj de pli forta militistaro. 


Nia sola espero, li diris, estis atingi lian tribon, kies forto tute 
sufiĉis en la montara fortikejo por forbatali iun ajn nombron 
da sagotoj. 


Kaj finfine, post laŭŝajne monatojn, kaj kiel mi nun scias, 
eble jaroj, ni venis ĝis loko, kie ni povis vidi la grizorunan 
krutaĵon, kiu borderas la antaŭmontetojn de Sari. Kaj 
preskaŭ sammomente, Huĝa, kiu ĉiam rigardis tiom 
malantaŭen kiom antaŭen, anoncis, ke li povas vidi aron de 
viroj malantaŭ ni, superirante malaltan monteĝon. Estis la 
longe atendita postsekvantaro. 


Mi demandis al Gak, ĉu ni povus atingi Sari sufiĉe frue por 
ilin eskapi. 


"Eble," li respondis, "sed vi trovos, ke la sagotoj povas iri per 
nekredebla rapideco, kaj ĉar ili estas preskaŭ nelacigeblaj, ili 
estas sendube multe pli freŝaj ol ni. Plue--" li paŭzis, 
ekrigardante Perry. 


Mi sciis, kion li pensis. La maljunulo estis preskaŭ elĉerpita. 
Dum granda parto de nia fuĝado, aŭ Gak aŭ mi duone 
apogis lin dum la marŝado. Kun tia handikapo, eĉ malpli 
rapidaj postsekvantoj ol la sagotoj povus facile ĝisatingi nin, 
antaŭ ol ni povus transiri la krudan altaĵon, kiun ni frontis. 


"Vi kaj Huĝa iru antaŭe," mi diris. "Perry kaj mi alvenos, se ni 
povos. Ni ne povas vojaĝi tiel rapide kiel vi, kaj ne necesas, 
ke vi mortu pro tio. Gi estas neevitebla. Ni devos ĝin fronti." 


"Mi ne forlasos kamaradon," estis la simpla respondo de Gak. 
Mi ne sciis, ke tiu granda, vila praepoka viro havas tiel 
noblan karakteron interne de si. Mi ĉiam ŝatis lin, sed nun, 
aldoniĝis honoro kaj respekto al mia ŝato. Jes, ankaŭ amo. 


Sed tamen mi pluurĝis lin antaŭen, insistante, ke se li povos 
atingi sian popolon, li eble povos venigi sufiĉe grandan 
militistaron por forpeli la sagotojn kaj savi Perry kaj min. 


Sed ne, li rifuzis forlasi nin, kaj tiel finiĝis la diskuto, sed li 
sugestis, ke Huĝa rapidu antaŭen por averti la sarianojn pri 
la danĝero al la reĝo. Ne necesis multe da instigado por 
ekmarŝigi Huĝan--la nura ideo sufiĉis por forsendi lin salte 
antaŭen en la antaŭmontetojn, kiujn ni intertempe atingis. 


Perry sciis, ke li endanĝerigas la vivon de Gak kaj mi, kaj la 
maljunulo preskaŭ insiste petegis, ke ni antaŭeniru sen li, 
kvankam mi sciis, ke li suferas veran angoron de teruro je la 
penso, ke li povus fali en la manojn de la sagotoj. Fine, Gak 
parte solvis la problemon, levante Perry per siaj potencaj 
brakoj kaj portante lin. 


Dum tiu agmaniero malrapidigis Gak, li povis tamen 
antaŭeniri pli rapide tiel, ol kiam li duone apogis la 
stumblantan maljunulon. 


13-a ĉapitro 
LA RUZULO 


La sagotoj rapide proksimiĝis al ni, ĉar vidinte nin, ili multe 
akcelis sian rapidecon. Plu kaj plu ni stumblis supren laŭ la 
mallarĝa kanjono, kiun Gak elektis por proksimiĝi al la altaĵo 
de Sari. Ambaŭflanke altiĝis apikaj krutaĵoj el belega 
plurkolora roko, dum sub niaj piedoj la densa montoherbo 
prezentis molan kaj senbruan tapiŝon. De kiam ni eniris la 
kanjonon, ni tute ne vidis niajn postsekvantojn, kaj mi 
komencis esperi, ke ili perdis nian spuron, kaj ke ni atingos 
la nun rapide proksimiĝantajn krutaĵojn ĝustatempe por 
suprengrimpi ilin, antaŭ ol esti atingitaj. 


Antaŭ ni, ni nek vidis nek aŭdis signon, kiu povus aŭguri la 
sukceson de la komisio de Huĝa. Intertempe li devus esti 
atinginta la antaŭpostenojn de la sarianoj, kaj ni devus 
almenaŭ aŭdi la sovaĝajn kriojn de la tribanoj, dum ili 
svarmas al siaj armiloj por respondi la reĝan helpalvokon. 
Post momento, la severaspektaj krutaĵoj antaŭ ni devus 
nigriĝi je praepokaj militistoj. Sed okazis nenio tia--efektive, 
la Ruzulo perfidis nin. Tiumomente, kiam ni atendis vidi 
sariajn lancportantojn kurataki malantaŭ Huĝa por helpi al 
ni, la poltrona perfidulo kaŝiradis ĉe la eksteraĵoj de la plej 
proksima saria vilaĝo, por ke li povu enveni de la alia flanko, 
kiam estos tro malfrue por savi nin, kaj pretendi, ke li 
perdiĝis inter la montoj. 


Huĝa ankoraŭ tenis rankoron kontraŭ mi pro la bato, kiun mi 
donis por protekti Dian, kaj lia malica spirito permesis eĉ 
buĉoferi nin ĉiujn, por ke li sin venĝu kontraŭ mi. 


Dum ni pliproksimiĝis al la barieraj krutaĵoj, kaj aperis neniu 
signo de savantaj sarianoj, Gak iĝis kaj kolera kaj timigita, 
kaj baldaŭ, kiam la bruoj de rapide proksimiĝanta 


postsekvantaro trafis niajn orelojn, li kriis al mi trans sia 
ŝultro, ke ni estas perditaj. 


Rigardante malantaŭen, mi ekvidis la unuan el la sagotoj ĉe 
la fora ekstremo de ampleksa etendiĝo de la kanjono, tra kiu 
ni ĵus pasis, kaj tiam subita turniĝo forigis el mia vido la 
malbelan bestaĉon, sed la laŭta ululo de triumfa rabio, kiu 
leviĝis malantaŭ ni, pruvis, ke la goriloviro vidis nin. 


Denove, la kanjono abrupte turniĝis maldekstren, sed 
dekstre alia branĉo disetendiĝis malpli devie de la ĝenerala 
direkto, tiel, ke ĝi pli aspektis kiel la ĉefa kanjono ol la 
maldekstra branĉo. La sagotoj estis nun ne pli ol ducent 
kvindek jardojn malantaŭ ni, kaj mi vidis, ke estus senespere 
provi eskapi alie ol per ruzaĵo. Estis malgranda eblo savi Gak 
kaj Perry, kaj kiam mi atingis la disbranĉiĝon de la kanjono, 
mi riskis ĝin. 


Haltante tie, mi atendis, ĝis la plej antaŭa sagoto kuris en 
mian vidkampon. Gak kaj Perry jam malaperis ĉirkaŭ angulo 
en la maldekstra kanjono, kaj kiam la sovaĝa krio de la 
sagoto anoncis, ke li min vidis, mi turniĝis kaj ekkuris laŭ la 
dekstra branĉo. Mia ruzo sukcesis, kaj la tuta bando de 
homĉasantoj impete postkuris min en unu kanjonon, dum 
Gak portis Perry ekster danĝeron laŭ la alia. 


Kurado neniam estis mia plej bona atleta kapablo, kaj nun, 
kiam mia vivo mem dependis je rapidega kurado, mi ne 
povas diri, ke mi kuris pli bone ol tiam, kiam mia aĉa 
bazkurado[18] elvokis sur min el la spektantaro la raŭkajn 
kaj riproĉajn kriojn "glaciĉaro" kaj "Voku taksion!". 


La sagotoj rapide proksimiĝis al mi. Precipe danĝera estis 
unu, pli rapida ol siaj kolegoj, kiu estis timinde proksima. La 
kanjono fariĝis nura rokoza fendo, krude altiĝanta je kruta 
deklivo al kio ŝajnis pasejo inter du ambaŭflankaj 


montopintoj. Kio kuŝis aliaflanke, mi eĉ ne povis diveni--eble 
apika krutaĵo de centoj da futoj en la valon sur la alia flanko. 
Cu eble mi kuris en senelirejon? 


Konstatinte, ke mi ne povus esperi antaŭkuri la sagotojn ĝis 
la supro de la kanjono, mi decidis riski ĉion je klopodo haltigi 
ilin provizore, kaj tiucele mi deprenis mian krude faritan 
arkon kaj eltiris sagon el la fela sagujo, kiu pendis malantaŭ 
mia ŝultro. 


Dum mi per la dekstra mano almetis la sagon, mi haltis kaj 
pivote turniĝis al la goriloviro. 


En la mondo de mia naskiĝo mi neniam manipulis sagon, 
sed ekde nia fuĝo el Futra mi provizis al la grupo 
malgrandajn ĉasaĵojn per miaj sagoj, kaj tiel, pro neceso, mi 
ekhavis ne malbonan celkapablon. 


Dum nia fuĝado el Futra, mi reŝnuris mian pafarkon per peco 
de fortika intesto prenita el grandega tigro, kiun Gak kaj mi 
maltrankviligis kaj fine mortigis per sagoj, lanco kaj glavo. 
La malmola ligno de la arko estis ekstreme forta, kaj tio, 
kune kun la fortikeco kaj elasteco de mia nova ŝnuro, donis 
al mi neordinaran fidon je mia armilo. 


Neniam mi bezonis pli stabilajn nervojn ol tiam--neniam 
estis pli bone regitaj miaj nervoj kaj muskoloj. Mi celis tiel 
zorge kaj senhaste, kvazaŭ mi alcelus celobjekton el pajlo. 
La sagoto neniam antaŭe vidis pafarkon, sed evidente lia 
malsprita intelekto subite ekkomprenis, ke la afero, kiun mi 
direktas al li estas ia aparato de mortigo, ĉar ankaŭ li 
ekhaltis, samtempe suprensvingante sian hakileton por ĵeto. 
Jen unu el la multaj metodoj, per kiuj ili uzas tiun armilon, 
kaj la celprecizo, kiun ili atingas eĉ en la plej malfavoraj 
cirkonstancoj estas preskaŭ mirakla. 


Mia sago estis altirita en sia plena longeco--mia okulo alcelis 
ĝian akran pinton sur la maldekstra brusto de mia 
kontraŭulo; kaj tiam li ĵetis sian sian hakileton, kaj mi ellasis 
mian sagon. En tiu momento, kiam niaj ĵetaĵoj ekflugis, mi 
saltis flanken, sed la sagoto impetis antaŭen por sekvi sian 
atakon per lancoĵeto. Mi sentis la siblon de la hakileto, kiam 
ĝi preterskrapis mian kapon, kaj sammomente, mia sago 
trapikis la sovaĝan koron de la sagoto, kaj kun unu sola 
ĝemo, li ĵetiĝis preskaŭ ĝis miaj piedoj--ŝtone morta. 


Proksime malantaŭ li estis du aliaj--eble je kvindek jardoj-- 
sed la distanco donis al mi tempon por ekkapti la ŝildon de 
la morta gardisto, ĉar mia apenaŭa evito de la hakileto 
komprenigis al mi, kiel urĝe mi bezonas ĝin. Tiuj, kiujn mi 
ŝtelis en Futra, ni ne povis kunporti, ĉar ilia grandeco 
malebligis al ni kaŝi ilin en la maharaj haŭtoj, kiuj nin portis 
al sekureco ekster la urbo. 


Bone metinte la ŝildon sur mian maldekstran brakon, mi 
elpafis alian sagon, kiu faligis duan sagoton, kaj poste, kiam 
la hakileto de ties kolego rapidis al mi, mi kaptis ĝin sur la 
ŝildo, kaj almetis alian sagon por li, sed li ne atendis por 
ricevi ĝin. Anstataŭ tio, li turniĝis kaj retretis al la amaso da 
gorilohomoj. Evidente, li jam vidis portempe sufiĉon de mi. 


Denove mi ekkuris for, kaj la sagotoj ne ŝajnis tre avidaj 
daŭrigi la postĉason tiel proksime kiel antaŭe. Neĝenate, mi 
atingis la supron de la kanjono, kie mi trovis krutan, rokozan 
abismon profundan je ducent ĝis tricent futoj; sed 
maldekstre, mallarĝa kornico ĉirkaŭiris la kurbaĵon de la 
krutaĵosupro. Laŭlonge de ĝi mi iris antaŭen, kaj ĉe abrupta 
turniĝo, kelkajn jardojn post la fino de la kanjono, la vojo 
larĝiĝis, kaj maldekstre mi vidis la aperturon de granda 
kaverno. Antaŭ ĝi la kornico pluiris, ĝis ĝi eliris el la 
vidkampo ĉirkaŭ alia elstaraĵo de la monto. 


Tie mi sentis, ke Mi povus defii armeon, ĉar la malamikoj 
povus ataki min nur po unu, kaj tiu unu ne povus scii, ke mi 
atendas lin, ĝis li plene montrus sin, ĉirkaŭirinte vojturniĝon. 
Ĉirkaŭ mi kuŝis disigitaj ŝtonoj de la krutaĵo, supere. Ili estis 
de diversaj grandoj kaj formoj, sed sufiĉe multaj havis 
oportunan grandecon, tiel ke mi povus uzi ilin anstataŭ miaj 
tre valoraj sagoj. Ariginte plurajn rokojn en amaseton, flanke 
de la faŭko de la kaverno, mi atendis la atakon de la sagotoj. 


Dum mi staris tie, streĉa kaj silenta, atendante la unuan 
mallaŭtan sonon, kiu indikos la proksimiĝon de miaj 
malamikoj, eta bruo el la nigra profundo de la kaverno altiris 
mian atenton. Eble ĝin produktis la moviĝo de la granda 
korpo de iu bestego leviĝanta de sur la rokoza planko de sia 
loĝejo. Preskaŭ sammomente, mi kredis aŭdi la skrapon de 
ledaj sandaloj sur la kornico ĉirkaŭ la vojturniĝo. Dum la 
postaj kelkaj sekundoj, mia atento estis konsiderinde 
dividita. 


Kaj tiam, el la inkeca nigro je mia dekstra flanko, mi vidis du 
flamantajn okulojn rigardadi en miajn. Ili situis pli ol du 
futojn pli alte ol mia kapo. Estas vere eble, ke la besto, kiu 
ilin posedis, staris sur altaĵo en la kaverno, aŭ ke ĝi eble 
baŭmis sur la postpiedoj; sed mi jam vidis sufiĉe multajn el 
la monstroj de Pelucidaro por scii, ke mi nun eble frontas 
novan kaj timegindan Titanon, kies dimensioj kaj feroco 
superas tiujn de ĉio antaŭe vidita. 


Kio ajn ĝi estis, ĝi Malrapide aliris la faŭkon de la kaverno, 
kaj nun, profundavoĉe kaj fortimige, ĝi eligis malaltan kaj 
minacan muĝon. Mi ne atendis pli longe por disputi pri la 
posedo de la kornico kun la kreitaĵo, kiu posedis tiun voĉon. 
La bruo ne estis laŭta--mi dubas, ĉu la sagotoj eĉ aŭdis ĝin-- 
sed la sugesto pri latentaj eblecoj en ĝi estis sufiĉa, por ke 
mi sciu, ke ĝi povas deveni nur de enorma kaj feroca 
bestego. 


Dum mi retroiris laŭ la kornico, mi baldaŭ preterpasis la 
faŭkon de la kaverno, kie mi ne plu povis vidi tiujn 
flamantajn okulojn, sed momenton poste, mi ekvidis la 
diablan vizaĝon de sagoto, dum ĝi singarde antaŭeniris, 
trapasante la turniĝon sur la krutaĵo sur la malproksima 
flanko de la kaverna faŭko. Kiam la ulo min vidis, li salte 
alkuris postĉase laŭlonge de la kornico, kaj post li venis tiom 
da kolegoj de li, kiom povis amasiĝi tuj malantaŭ li. 


Samtempe, la besto eliris el la kaverno, tiel, ke li kaj la 
sagotoj alfrontiĝis sur la mallarĝa kornico. 


La besto estis enorma kavernurso, minaca per sia kolosa 
grandegeco, almenaŭ ok futojn alta ĉe la ŝultro, dum de la 
pinto de ĝia nazo ĝis la fino de ĝia stumpeca vosto ĝi estis 
plene dek du futojn longa. Kiam ĝi ekvidis la sagotojn, ĝi 
eligis plej timindan muĝon, kaj kun malfermita buŝo ĝi 
alsturmis ilin. Kun terurkrio, la plej antaŭa gorilohomo 
turniĝis por fuĝi, sed li kuris rekte kontraŭ siaj alimpetantaj 
kolegoj. 


La hororo de la sekvantaj sekundoj estas nepriskribebla. La 
sagoto plej proksima al la kavernurso, trovinte sian forfuĝon 
barita, turniĝis, kaj intence saltis al terura morto sur la 
tranĉaj rokoj tricent futojn sube. Tiam, la enormaj makzeloj 
malfermiĝis kaj kaptis la postan--aŭdiĝis la naŭza sono de 
krakiĝantaj ostoj, kaj la disŝirita kadavro estis faligita de la 
rando de la krutaĵo. Kaj la potenca bestego eĉ ne interrompis 
sian konstantan antaŭeniron laŭ la kornico. 


Kriĉantaj sagotoj nun freneze saltis de sur la krutegaĵo por 
ĝin eskapi, kaj laste, mi vidis ĝin ĉirkaŭiri la turniĝon, 
ankoraŭ ĉasante la demoralizitan restaĵon de la 
homĉasantaro. Dum longa tempo mi povis aŭdi la teruran 
muĝadon de la bestego, miksitan kun la krioj kaj kriĉoj de 


liaj viktimoj, ĝis la timigaj bruoj fine mallaŭtiĝis kaj 
malaperis en la malproksimeco. 


Poste, mi informiĝis de Gak, kiu finfine atingis siajn tribanoj 
kaj revenis kun trupo por savi min, ke la riso , kiel oni 
nomas ĝin, postĉasis la sagotojn, ĝis ĝi ekstermis la tutan 
bandon. Gak estis certa, kompreneble, ke ankaŭ mi iĝis 
viktimo de la terura kreitaĵo, kiu en Pelucidaro estas vere la 
reĝo inter bestoj. 


Ne volante reiri en la kanjonon, kie mi eble fariĝus predaĵo 
aŭ de la kavernurso aŭ de la sagotoj, mi antaŭeniris laŭ la 
kornico, kredante, ke ĉirkaŭirinte la monton, mi povus atingi 
la landon Sari el alia direkto. Sed mi ŝajne konfuziĝis pro la 
tordoj kaj turniĝoj de la kanjonoj kaj ravinoj, ĉar mi nek tiam 
venis al la lando Sari, nek dum longa tempo poste. 


14-a ĉapitro 
EN LA ĜARDENO EDENA 


Sen iu ajn orientiĝo el la ĉielo, ne estas mirige, ke mi 
konfuziĝis kaj perdiĝis en la konfuza labirinto de tiuj vastaj 
montetoj. Fakte, mi tute trapasis ilin kaj elvenis super la valo 
ĉe la alia flanko. Mi scias, ke mi vagadis longan tempon, ĝis 
laca kaj malsata mi trovis malgrandan kavernon sur la 
supraĵo de la kalkŝtona formacio, kiu anstataŭis la antaŭan 
granitan. 


La kaverno, kiu ekplaĉis al mi, troviĝis en la mezo de la 
apika flanko de altega krutaĵo. La vojo al ĝi estis tia, ke Mi 
sciis, ke neniu besto povus frekventi ĝin, kaj ĝi ankaŭ ne 
estis sufiĉe granda por esti komforta loĝejo, krom por la pli 
malgrandaj mamuloj kaj reptilioj. Tamen, kun la plej granda 
singardemo mi rampis en ĝian malluman internon. 


Tie mi trovis kameron iom grandan, lumigitan de mallarĝa 
fendo en la roko, supre, kio lasis la sunlumon enfiltriĝi sufiĉe 
hele por forigi la tutan senlumecon, kiun mi atendis. La 
kaverno estis tute malplena, kaj mankis signoj de 
lastatempa loĝateco. La aperturo estis relative malgranda, 
tiel ke per konsiderinda penado mi sukcesis alporti rokegon 
el la valo malsupre, kiu tute baris ĝin. 


Tiam mi reiris al la valo por preni brakplenon da herbo, kaj 
dum tiu marŝo mi havis la bonŝancon faligi ortopion, kio 
estas la malgranda ĉevalo de Pelucidaro, eta besto 
proksimume tiel granda kiel terhundo, abunda en ĉiuj partoj 
de la interna mondo. Tiel, kun manĝaĵo kaj litaĵo, mi reiris al 
mia loĝejo, kie post manĝo de nekuirita viando, al kio mi 
estis nun jam alkutimiĝinta, mi trenis la rokegon antaŭ la 
enirejon kaj volve ekkuŝis sur lito el herbo--nuda, pratempa 
kavernulo, tiel sovaĝe primitiva kiel miaj historiaj prapatroj. 


Mi vekiĝis ripozinta, sed malsata, kaj puŝinte la rokegon 
flanken, mi elrampis sur la etan rokozan kornicon, kiu estis 
mia kvazaŭa antaŭdoma portiko. Antaŭ mi etendiĝis 
malgranda, sed bela valo, tra kies centro klara kaj 
glimbrilanta rivero serpentumis al interna maro, kies blua 
akvo apenaŭ videbliĝis inter la du montoĉenoj, kiuj 
brakumis ĉi tiun etan paradizon. La supraĵoj de la aliflankaj 
montetoj estis verdaj pro vegetaĵoj, kaj granda arbaro vestis 
ilin ĝis la bazoj de la ruĝaj, flavaj kaj kuproverdaj altegaj 
apikaĵoj, kiuj estis iliaj pintoj. La valo mem estis tapiŝita de 
denskreska herbo, dum tie kaj aliloke areoj kun sovaĝaj 
floroj estigis grandajn buntomakulojn sur la fona verdo. 


La fundon de la valo punktis aretoj de palmecaj arboj--plej 
ofte po tri aŭ kvar. Antilopoj staris sub ili, dum aliaj furaĝis 
for de la arboj aŭ gracie vagis al proksima transvadejo por 
trinki. De tiu belega besto estis kelkaj specioj, el kiuj la plej 
majesta iom similis al la giganta elando de Afriko, escepte 
de la spiralaj kornoj, kiuj komplete kurbiĝas malantaŭen 
super la oreloj kaj plu kurbiĝas antaŭen, sube, finiĝante per 
akraj kaj estiminde grandaj pintoj du futojn antaŭ la vizaĝo 
kaj super la okuloj. Ilia grandeco memorigis pri tiu de 
purrasa herforda virbovo, sed ili estis tre lertpaŝaj kaj 
rapidaj. Pro la larĝaj flavaj strioj sur la malhelkaŝtane 
koloritaj feloj, mi prenis ilin por zebroj, kiam mi ilin unuafoje 
vidis. Entute, ili estas admirindaj bestoj, kiuj aldonis 
perfektigan efekton al la stranga kaj bela pejzaĝo sternita 
antaŭ mia nova hejmo. 


Mi jam decidis fari el la kaverno mian sidejon, kaj uzante ĝin 
kiel bazon, fari laŭsisteman esploradon de la ĉirkaŭa tereno, 
serĉante la landon Sari. Unue mi finmanĝis la restaĵon de la 
kadavro de la ortopio, kiun mi mortigis antaŭ mia lasta 
dormo. Poste mi kaŝis la Grandan Sekreton en profunda 
fendo en la malantaŭo de mia kaverno, rulis la rokegon 


antaŭ mian pordon, kaj kun miaj pafarko, sagoj, glavo kaj 
ŝildo, mi grimpis malsupren en la pacan valon. 


La paŝtantaj gregoj moviĝis flanken, kiam mi ilin trapasis, 
plej multe la etaj ortopioj, kiuj montris la plej grandan 
malfidon, galopante ekster danĝeron. Ĉiuj bestoj ĉesis 
manĝi, kiam mi proksimiĝis, kaj moviĝinte al loko, kie ili 
sentis sin ekster danĝero, ili staris kaj ekzamenis min per 
seriozaj okuloj kaj etenditaj oreloj. Unufoje, unu el la 
maljunaj virantilopoj el la striohava speco malaltigis sian 
kapon kaj kolere muĝis--eĉ farante kelkajn paŝojn en mia 
direkto, tiel ke mi kredis lin sturmonta; sed post mia 
preterpaso, li daŭrigis manĝi, kvazaŭ nenio lin ĝenis. 


Ĉe la malsupera ekstremo de la valo mi preterpasis kelkajn 
tapirojn, kaj trans la rivero mi vidis grandan sadokon, la 
enorman dukornan praulon de la nuntempa rinocero. Ĉe la 
fino de la valo, la krutaĵoj maldekstraflankaj pluiris ĝis la 
maro, tiel, ke por ilin ĉirkaŭpasi kiel mi deziris, necesis 
suprengrimpi ilin por serĉi kornicon, laŭ kiu Mi povus daŭrigi 
mian vojaĝon. Ĉirkaŭ kvindek futojn de la bazo, mi atingis 
elstaraĵon, kiu prezentis naturan vojon ĉe la fronto de la 
krutaĵo, kaj mi ĝin sekvis super la maro al la fino de la 
krutaĵo. 


Tie, la elstaraĵo rapide deklivis al la supro de la krutaĵoj-- 
evidentis, ke la tavolo, kiu formis ĝin, suprenpuŝiĝis tiel 
krutdeklive, kiam naskiĝis la montoj malantaŭ ĝi. Dum mi 
zorge grimpis supren laŭ la deklivo, subite tiris mian atenton 
supren la stranga siblo, kaj io, kio similis svingegadon de 
flugiloj. 


Kaj je la unua ekrigardo, trafis miajn teruroplenajn okulojn la 
plej timinda afero, kiun mi iam vidis, eĉ en Pelucidaro. Ĝi 
estis giganta drako, kian oni bildigas en la legendoj kaj 
fabeloj de Teraj popoloj. Ĝia grandega korpo estis laŭŝajne 


kvardek futojn longa, dum la verpertecaj flugiloj, kiuj 
ŝvebigis ĝin meze de la aero, etendiĝis plenajn tridek futojn. 
Ĝiaj plene malfermitaj makzeloj estis armitaj per longaj, 
akraj dentoj, kaj ĝiaj piedoj posedis terurajn ungegojn. 


La sibla sono, kiu unue altiris mian atenton, produktiĝis el 
ĝia gorĝo, kaj ŝajnis esti direktita al io preter kaj sub mi, kion 
mi ne povis vidi. La elstaraĵo, sur kiu mi staris, abrupte 
finiĝis kelkajn paŝojn antaŭe, kaj kiam mi atingis la finon, mi 
vidis tion, kio kaŭzis la eksciton de la reptilio. 


lam en pasinteca epoko, tertremo kreis terfendon tiuloke, 
tiel ke antaŭ la loko, kie mi staris, la tertavoloj forglitis 
dudek futojn suben. Rezulte, la daŭrigo de mia elstaraĵovojo 
kuŝis dudek futojn sub mi, kie ĝia fino estis tiel abrupta kiel 
la fino, kie mi staris. 


Kaj tie, laŭŝajne haltigita en sia fuĝo pro la negrimpebla 
rompiĝo en la elstaraĵo, staris la atakcelo de la kreitaĵo-- 
junulino timkaŭranta sur la mallarĝa kornico, kun la vizaĝo 
profundigita en siaj brakoj, kvazaŭ por elfermi el ŝia vidado 
la timindan morton, kiu ŝvebis tuj super ŝi. 


La drako rondflugis pli malalten, kaj ŝajnis pretiĝi por alsagi 
sian predon. Mi ne povis perdi tempon; estis apenaŭ 
momento por eĉ pesi miajn ŝancojn kontraŭ la terure armita 
bestego; sed la vido de tiu timigita junulino sub mi elvokis 
ĉion plej bonan en mi, kaj mia instinkto protekti la alian 
sekson, kiu verŝajne egalis la instinkton de memprotekto ĉe 
la prahomoj, tiris min kiel magneto al la flanko de la 
junulino. 


Preskaŭ sen pensi pri la eblaj sekvoj, mi saltis desur la fino 
de la elstaraĵo, sur kiu mi staris, al la eta kornico dudek 
futojn sube. 


Sammomente, la drako sagatakis la junulinon, sed mia 
subita sursceniĝo ŝajne ektimigis ĝin, ĉar ĝi turniĝis flanken, 
kaj tiam altiĝis denove super nin. 


La bruo, kiun mi faris, alteriĝante ĉe ŝia flanko, konvinkis la 
junulinon, ke ŝia morto jam alvenis, ĉar ŝi kredis, ke mi estas 
la drako; sed finfine, kiam neniuj kruelaj dentegoj kroĉiĝis al 
ŝi, ŝi miroplene levis sian rigardon. Kiam ĝi trafis min, la 
esprimo, kiu venis en ŝiajn okulojn estus malfacile 
priskribebla, sed ŝiaj sentoj apenaŭ povis esti pli komplikaj 
ol miaj propraj--ĉar la larĝaj okuloj, kiuj rigardis en miajn, 
estis de Dian la Bela. 


"Dian!" mi kriis. "Dian! Dank' al Dio, ke mi alvenis 
ĝustatempe." 


"Vi?" ŝi flustris, kaj denove kaŝis sian vizaĝon, ne lasante 
min vidi, ĉu ŝi ĝojas aŭ koleras pri mia veno. 


Denove la drako sin ĵetis al ni, kaj tiel rapide, ke mi ne havis 
tempon demeti mian pafarkon. Mi povis nur kapti ŝtonon kaj 
ĵetegi ĝin en la fie malbelan vizaĝon de la besto. Refoje, mia 
celado estis trafa kaj kun siblo de doloro kaj rabio, la reptilio 
ree turniĝis kaj flugis for. 


Nun mi rapide enmetis sagon, por ke mi estu preta ĉe la 
venonta atako, kaj farante tion, mi rigardis la junulinon, tiel 
ke mi ŝin surprizis, dum ŝi faris kaŝan ekrigardon al mi; sed 
ŝi tuj denove kovris sian vizaĝon per la manoj. 


"Rigardu min, Dian," mi petegis. "Ĉu vi ne ĝojas vidi min?" 
Ŝi rigardis rekte en miajn okulojn. 


"Mi malamas vin," ŝi diris, kaj kiam mi volis petegi ŝin juste 
aŭskulti min, ŝi fingromontris trans mian ŝultron. "Venas la 


tipdaro", ŝi diris, kaj mi denove turniĝis por fronti la 
reptilion. 


Do jen estis tipdaro. Mi povus esti diveninta. La kruela 
spurbesto de la maharoj. La delonge malaperinta 
pterodaktilo de la ekstera mondo. 


Sed ĉi-foje, mi ĝin atakis per armilo, kiun ĝi neniam antaŭe 
frontis. Mi elektis mian plej longan sagon, kaj per mia tuta 
forto mi fleksis la pafarkon, ĝis la pinto de la sago restis sur 
la polekso de mia maldekstra mano, kaj kiam la granda 
kreitaĵo pafiĝis al ni, mi pafis rekte al tiu malmola brusto. 


Siblante kiel la sekurvalvo de vapormaŝino, la potenca 
bestego turne kaj torde falis en la maron sube, kun mia sago 
komplete profundiĝinta en ĝia kadavro. Mi turniĝis al la 
junulino. Ŝi preterrigardis min. Evidente ŝi vidis la morton de 
la tipdaro. 


"Dian," mi diris, "ĉu vi ne diros, ke vi ne bedaŭras, ke mi vin 
trovis?" 


"Mi malamas vin", estis la sola respondo; sed mi kredis aŭdi 
malpli da abomeno ol antaŭe--sed eble mi nur imagis ĝin. 


"Kial vi malamas min, Dian?" mi demandis, sed ŝi ne 
respondis al mi. 


"Kion vi faras ĉi tie?" mi demandis, "kaj kio okazis al vi de 
kiam Huĝa vin liberigis de la sagotoj?" 


Unue mi kredis, ke ŝi min tute ignoros, sed fine ŝi decidis 
alie. 


"Mi denove forkuris de Jubal la Malbela," ŝi diris. "Post mia 
forfuĝo de la sagotoj, mi revojaĝis sola al mia propra lando; 
sed pro Jubal mi ne kuraĝis eniri la vilaĝojn aŭ sciigi iujn el 


miaj geamikoj pri mia reveno, pro timo, ke Jubal informiĝos. 
Post longedaŭra gvatado mi malkovris, ke mia frato ankoraŭ 
ne revenis, do mi daŭre loĝis en kaverno apud valo, kiun mia 
popolo malofte frekventas, atendante la tempon, kiam li 
povos reveni por liberigi min de Jubal. 


"Sed fine, unu el la ĉasistoj de Jubal vidis min, dum mi 
rampis al la kaverno de mia patro por kontroli, ĉu mia frato 
jam revenis, kaj li faris alarmon, kaj Jubal ekiris post mi. Li 
ĉasis min jam tra multaj landoj. Li ne povas esti tre 
malproksime malantaŭ mi nun. 


Kiam li venos, li vin mortigos kaj reportos min al sia kaverno. 
Li estis fia viro. Mi iris ĝis la limo de mia povo, kaj ne eblas 
eskapi," kaj ŝi senespere rigardis supren al la daŭrigo de la 
elstaraĵo dudek futojn super ni. 


"Sed li ne havos min," ŝi subite kriis, kun granda malŝato. 
"Jen la maro"--ŝi fingromontris preter la randon de la krutaĵo- 
-"kaj la maro havos min anstataŭ Jubal." 


"Sed nun mi havas vin, Dian," mi kriis; "kaj nek Jubal nek 
alia vin havos, ĉar vi estas mia," kaj mi ekkaptis ŝian manon 
kaj ne levis ĝin super ŝian kapon kaj lasis ĝin fali, por 
simboli liberigon. 


Ŝi leviĝis sur la piedojn, kaj rigardis rekte en miajn okulojn 
per neflankiĝanta celemo. 


LNA 


"Mi ne kredas vin," ŝi diris, "ĉar se vi estus sincera, vi estus 
farinta tion en la kunesto de aliaj, kiuj observus ĝin--tiam mi 
vere estus via virino; nun estas neniu, kiu vidis vin fari ĝin, 
ĉar vi scias, ke sen observantoj via ago ne ligas min al vi," 
kaj ŝi fortiris sian manon de mia kaj forturniĝis. 


Mi provis konvinki ŝin, ke mi estas sincera, sed ŝi nur ne 
povis forgesi la hontigon, kiun mi metis sur ŝin tiun alian 


fojon. 


"Se vi sinceras pri ĉio, kion vi diras, vi havos bonegan 
okazon por pruvi tion," ŝi diris, "se Jubal ne kaptos kaj 
mortigos vin. Mi estas sub via povo, kaj la traktado, kiun vi 
faros al mi, estos la plej bona pruvo pri viaj intencoj pri mi. 
Mi ne estas via virino, kaj denove mi diras al vi, ke mi vin 
malamas, kaj ke mi estus feliĉa neniam revidi vin." 


Dian ja estis malkaŝema. Oni ne povus nei tion. Fakte, mi 
trovis, ke senartifikeco kaj rektparolo estas tre rimarkebla 
trajto de la kavernuloj de Pelucidaro. Fine, mi sugestis, ke ni 
faru provon atingi mian kavernon, ke ni povus eskapi la 
serĉantan Jubal, ĉar mi volonte konfesas, ke mi ne tre deziris 
renkonti la potencan kaj ferocan estulon, pri kies grandega 
batallerto Dian rakontis al mi, kiam mi unue renkontis ŝin. 
Estis li, kiu, armita per malgranda tranĉileto, renkontis kaj 
mortigis kavernurson en luktobatalo. Estis Jubal, kiu je 
kvindekpaŝa distanco povis ĵeti sian lancon tra la tuta kiraso 
de sadoko. Estis li, kiu frakasis la kranion de sturmanta dirito 
per unusola klabobato. Ne, mi ne sopiris renkonti la 
Malbelulon--kaj estis tute certe, ke mi ne eliros por lin 
postĉasi; sed rapide la afero pasis el miaj manoj, kiel ofte 
okazas, ĉar mi renkontis Jubal la Malbelan vizaĝ-al-vizaĝe. 


Jen kiel ĝi okazis. Mi estis retrokondukinta Dian laŭ la 
kornico, per kiu ŝi venis, ĉar mi serĉis vojon, kiu kondukos 
nin al la supro de la krutaĵo, sciante, ke ni tiam povos 
transiri al la rando de mia valeto, kie ni certe povus trovi 
manieron eniri desur la krutaĵosupro. Dum ni antaŭeniris laŭ 
la kornico, mi donis al Dian precizajn instrukciojn por trovi 
mian kavernon, pro la ebleco, ke io povus okazi al mi. Mi 
sciis, ke ŝi estus tute eksterdanĝere kaŝita de postĉaso, 
atinginte mian loĝejon, kaj la valo provizus al ŝi ampleksan 
vivtenaĵon. 


Multe incitis min ankaŭ ŝia traktado de mi. Mia koro, 
malĝojis kaj pezis, kaj mi volis ĉagreni ŝin, sugestante, ke io 
terura povus okazi al mi--fakte, ke mi povus esti mortigita. 
Sed la efiko estis nula, almenaŭ kiom mi povis percepti. Dian 
nur skuis siajn belegajn ŝultrojn kaj murmuris ion 
signifantan, ke oni ne tiel facile seniĝas je siaj problemoj. 


Dum iom da tempo mi restis silenta. Mi estis komplete 
malesperiĝinta. Komprenu, ke mi dufoje ŝin defendis de 
atako--la lastan fojon kun risko al mia propra vivo por savi 
ŝian. Estis nekredeble, ke eĉ idino de la ŝtonepoko povus 
esti tiel nedankema--tiel senkora--sed eble ŝia koro posedis 
la atributon de ŝia epoko. 


Fine, ni trovis fendiĝon en la krutaĵo, kiu larĝiĝis kaj 
etendiĝis pro la efiko de akvo verŝiĝanta tra ĝi de la 
altebenaĵo, kiu etendiĝis kelkajn mejlojn al la ĉefmontaro. 


Malantaŭ ni kuŝis la larĝa interna maro, kurbiĝanta supren 
en la senhorizonta malproksimeco kaj kunfandiĝanta kun la 
bluo de la ĉielo, tiel ke ĝi aspektis ĝuste kvazaŭ la maro 
returniĝus kaj formus kompletan arkon super ni, 
malaperante malantaŭ la foraj montoj malantaŭ ni--la 
stranga kaj mistera aspekto de la pelucidaraj marpejzaĝoj 
estas nepriskribebla. 


Dekstre staris densa arbaro, sed maldekstre la tereno estis 
maldensa kaj senobstakla ĝis la ekstera rando de la 
altebenaĵo. Tiudirekte kondukis nia vojo, kaj ni ĵus turniĝis 
por daŭrigi la iradon, kiam Dian tuŝis mian brakon. Mi turnis 
min al ŝi, pensante, ke ŝi inaŭguros repaciĝon, sed mi eraris. 


"Jubal," ŝi diris, kapgestante al la arbaro. 


Mi rigardis, kaj jen, eliranta el la densa arbaro, venis vere 
balena viro. Li ŝajnis sep futojn alta, kaj estis same 


grandproporcia. Li estis ankoraŭ tro malproksima, por ke mi 
distingu liajn trajtojn. 


"Kuru," mi diris al Dian. "Mi kontraŭbatalos lin, ĝis vi estos 
jam bone ekirinta. Eble mi povos okupi lin, ĝis vi estos tute 
for," kaj tiam, sen ekrigardi malantaŭen, mi antaŭeniris por 
renkonti la Malbelulon. Mi esperis, ke Dian diros al mi ion 
bonvolan antaŭ ol foriri, ĉar certe ŝi sciis, ke mi iras al la 
morto pro ŝi; sed ŝi eĉ ne adiaŭis min, kaj kun peza koro mi 
paŝis tra la florkovrita herbo al mia morto. 


Kiam mi venis sufiĉe proksimen al Jubal por rekoni liajn 
trajtojn, mi ekkomprenis, kiel li gajnis la alnomon Malbelulo. 
Ŝajne, iu timinda bestego deŝiris unu tutan flankon de lia 
vizaĝo. Mankis okulo, la nazo, kaj la tuta karno, tiel ke liaj 
makzeloj kaj tuta dentaro montriĝis kaj ridetis tra la 
abomena cikatro. 


Antaŭe, li eble estis tiel bonaspekta kiel aliaj anoj de lia bela 
gento, kaj povas esti, ke la terura rezulto de tiu alfrontiĝo 
efikis amarige al lia karaktero jam forta kaj bruteca. Kiel ajn, 
li nun ne estis bela vidaĵo, kaj nun kun vizaĝtrajtoj, aŭ kio 
restis el tiuj, tordiĝintaj pro kolero je la vido de Dian kun alia 
viro, estis terure vidi lin--kaj multe pli terure renkonti lin. 


Nun li estis ekkurinta, kaj dum li proksimiĝis, li levis sian 
grandegan lancon, dum mi haltis, kaj metante sagon en 
mian arkon, mi celis laŭeble senŝancele. Necesis pli longa 
tempo ol kutime, ĉar mi devas konfesi, ke vidi tiun 
abomenan viron tordis miajn nervojn tiom, ke miaj genuoj 
iĝis tute ne firmaj. Kian ŝancon mi havis kontraŭ tiu potenca 
militisto, kiun eĉ ne timigas la plej sovaĝa kavernurso! Ĉu mi 
povus esperi venki iun, kiu buĉis la sadokon kaj la diriton 
propramane! Mi ektremegis, sed por esti justa al mi mem, mi 
timis pli pro Dian ol pro mia propra sorto. 


Kaj tiam la granda bruto ĵetpafis sian masivan ŝtonpintan 
lancon, kaj mi levis mian ŝildon por deteni la forton de ĝia 
terura rapideco. La frapo puŝis min sur la genuojn, sed la 
ŝildo devojigis la armilon, kaj mi estis nevundita. Jubal nun 
rapidis al mi kun la sola restanta armilo, kiun li portis-- 
murdaspekta tranĉilo. Li estis tro proksima por preciza 
sagpafo, sed mi pafis al li dum li venis, sen celi. Mia sago 
enpikis la karnon de lia femuro, kaŭzante doloran, sed ne 
senkapabligan vundon. Kaj tiam li min atingis. 


Mia lertmoveco pormomente min savis. Mi rapide kaŭrigis 
min sub lia levita brako, kaj kiam li ĉirkaŭpivotis por denove 
ataki min, li trovis glavpinton ĉe sia vizaĝo. Kaj momenton 
poste, li sentis colon aŭ du colojn de ĝi en la muskoloj de sia 
tranĉilbrako, tiel ke poste li estis iom pli singarda. 


Nun estis duelo de strategio--la granda, vila viro manovris 
por trabreĉi mian memgardadon, kie li povus ekuzi siajn 
enormajn muskolojn, dum mia mensa okupiĝo estis restigi 
lin je braklonga distanco. Trifoje li sturmis al mi, kaj trifoje mi 
trafigis lian tranĉilbaton sur mian ŝildon. Ĉiufoje, mia glavo 
trafis lian korpon, unufoje enpenetrante lian pulmon. Nun li 
estis jam kovrita de sango, kaj la interna sangado kaŬzis 
paroksismojn de tusado, kiu portis la ruĝan fluaĵon tra la fiaj 
buŝo kaj nazo, kovrante liajn vizaĝon kaj bruston de sanga 
ŝaŭmaĵo. Li estis vidaĵo plej malbela, sed li estis 
malproksima de la morto. 


Dum la duelo daŭris, mi komencis havi esperon, ĉar por esti 
tute malkaŝema, mi ne atendis postvivi la unuan alsturmon 
de tiu monstra maŝino de neregitaj rabio kaj malamo. Kaj mi 
kredas, ke Jubal, anstataŭ absolute malestimi min, eksentis 
al mi respekton, kaj tiam en lia primitiva menso evidente 
formuliĝis la penso, ke li finfine renkontis sian superonton 
kaj frontas sian pereon. 


Almenaŭ sole per tiu hipotezo mi povas klarigi lian postan 
agon, kiu estis kiel lasta provo--ia nereala espero, ke se li ne 
baldaŭ mortigos min, mi mortigos lin. Ĝi okazis ĉe la kvara 
alsturmo, kiam, anstataŭ ataki min per sia tranĉilo, li faligis 
tiun armilon, kaj ekprenante mian glavklingon per ambaŭ 
manoj, ŝiris tiun armilon el mia teno tiel facile kiel de infano. 


Ĵetante ĝin malproksimen al la flanko, li staris senmova dum 
momenteto, rigardante en mian vizaĝon kun tia terura 
rikano de malica triumfo, ke mi preskaŭ senkuraĝiĝis--kaj 
tiam li sin ĵetis al mi, armite nur per siaj manoj. Sed tiu estis 
la tago, en kiu Jubal lernis pri novaj batalmetodoj. La unuan 
fojon li vidis pafarkon kaj sagojn, neniam antaŭ tiu duelo li 
vidis glavon, kaj nun li lernis, kion kapabla homo povas fari 
per siaj nudaj pugnoj. 


Dum li alsturmis min kiel granda urso, mi ekkaŭris sub lia 
etendita brako, kaj kiam mi ekstaris, mi faris sur lian 
makzelon tiel trafan baton kiel vi iam ajn vidis. Tiu granda 
monto de karno baraktis malsupren sur la teron. Li estis tiel 
mirigita kaj kapturniĝa, ke li kuŝis kelkajn sekundojn tie, 
antaŭ ol li provis leviĝi, kaj mi staris super li, preta por doni 
alian dozon, se li surgenuiĝus. 


Fine li ja leviĝis, preskaŭ muĝanta pro rabio kaj honto; sed li 
ne restis surpieda--mi donis al li trafan baton per la 
maldekstra pugno sur la pinto de la makzelo, kiu baraktigis 
lin sur la dorson. Nun Jubal estis jam freneziĝinta pro 
malamo, ĉar neniu sanmensa homo estus leviĝinta tiom da 
fojoj kiel li. Denove kaj denove mi baraktigis lin, tiel rapide 
kiel li povis suprenstumbli, ĝis fine li kuŝis pli longe sur la 
tero inter batoj, kaj ĉiufoje leviĝis pli malforta ol antaŭe. 


Nun lia pulmovundo tre flue sangadis, kaj fine, terura ĉekora 
bato peze faligis lin surteren, kie li kuŝis tute senmova, kaj 
iel Mi sciis, ke Jubal la Malbelulo neniam plu leviĝos. Sed eĉ 


rigardante tiun kadavron, kuŝantan tiel severe kaj abomene 
en la morto, mi ne povis kredi, ke mi sen helpo venkis tiun 
mortiganton de timindaj bestoj--tiun gigantan ogron de la 
ŝtonepoko. 


Prenante mian glavon, mi apogis min sur ĝi, rigardante la 
kadavron de mia malamiko, kaj kiam mi pensis pri la batalo, 
kiun mi ĵus batalis kaj pri mia venko, granda ideo naskiĝis 
en mia cerbo--rezulte de la venko kaj la propono, kiun Perry 
faris en la urbo Futra. Se lerteco kaj scienco povis fari iun 
laŭkompare pigmean homon la superanto de tiu potenca 
bruto, kio ne estus plenumebla de la kolegoj de la bruto, se 
ili havus la samajn lertecon kaj sciencon. 


Tuta Pelucidro kuŝus ĉe iliaj piedoj--kaj mi estus ilia reĝo kaj 
Dian la reĝino. 


Dian! Ondeto da dubo traverŝis min. Estis tute laŭ la povoj 
de Dian, ke ŝi malŝatus min, eĉ se mi estus reĝo. Ŝi certe 
estis la plej superiĝema persono, kiun mi iam renkontis--kun 
la plej konvinka metodo sciigi iun, ke ŝi estas supereca. Nu, 
mi povus iri al la kaverno kaj diri al ŝi, ke mi mortigis Jubal, 
kaj tiam ŝi eble sentus pli da favoro al mi, ĉar mi ŝin liberigis 
de ŝia turmentinto. Mi esperis, ke ŝi facile trovis la kavernon- 
-estus terure, se mi denove ŝin perdus, kaj mi turniĝis por 
preni miajn ŝildon kaj pafarkon kaj rapide postsekvi ŝin, 
kiam je mia miro mi trovis ŝin starantan malpli ol dek paŝojn 
malantaŭ mi. 


"Ino!" mi kriis, "kion vi faras ĉi tie? Mi kredis, ke vi iris al la 
kaverno, kiel mi ordonis al vi." 


Leviĝis ŝia kapo, kaj la rigardo, kiun ŝi donis al mi, forprenis 
mian tutan majestecon, kaj igis min senti min kiel palacan 
mastrumhelpanton--se palacoj havas mastrumhelpantojn. 


"Kiel vi ordonis al mi!" ŝi kriis, frapante per sia piedeto. "Mi 
agas laŭ mia volo. Mi estas la filino de reĝo, kaj krome, mi 
vin malamas." 


Mi estis konsternita--tiel ŝi dankis min post kiam mi savis ŝin 
de Jubal! Mi turniĝis kaj rigardis la kadavron. "Eble mi savis 
vin de pli malbona sorto, sinjoro," mi diris, sed ŝajne Dian ne 
komprenis tion, ĉar ŝi tute ne ŝajnis rimarki. 


"Ni iru al mia kaverno," mi diris, "Mi estas laca kaj malsata." 


Ŝi sekvis unu paŝon malantaŭ mi, kaj nek unu el ni parolis. 
Mi estis tro kolera, kaj ŝi ne ŝajnis voli paroli kun ano de pli 
malalta klaso. Mi estis tutplene kolera, supozinte antaŭe, ke 
ŝi min rekompencos per ia dankesprimo, ĉar mi sciis, ke eĉ 
laŭ ŝiaj propraj normoj mi faris tre admirindan aferon, kiam 
mi mortigis la timindan Jubal en permana batalado. 


Sen malfacilaĵoj ni trovis mian loĝejon, kaj tiam mi iris en la 
valon kaj ŝtonmortigis malgrandan antilopon, kiun mi 
supentrenis laŭ la kruta deklivo al la malkrutejo antaŭ la 
aperturo. Ĉi tie ni silente manĝis. Foje mi ekrigardis ŝin, 
kredante, ke vidi ŝin ŝiri karnon per siaj manoj kaj dentoj kiel 
sovaĝa besto kaŭzos en mi abomenan sentimenton al ŝi; sed 
je mia miro, mi trovis, ke ŝi manĝas same delikate kiel la plej 
civilizita virino konata al mi, kaj fine mi trovis min gapanta 
kun stulta ravo al la beleco de ŝiaj fortaj, blankaj dentoj. Tia 
estas la amo. 


Post nia manĝo, ni malsupreniris al la rivero kune kaj lavis 
niajn manojn kaj vizaĝojn, kaj tiam, ĝissate trinkinte, ni 
reiris al la kaverno. Senvorte, mi rampis en la plej foran 
angulon, kaj kunvolviĝinta, mi baldaŭ ekdormis. 


Kiam mi vekiĝis, mi trovis Dian sidantan en la aperturo, 
elrigardante trans la valon. Dum mi elvenis, ŝi moviĝis 
flanken por lasi min pasi, sed ne unu vorton ŝi havis por mi. 


Mi volis malami ŝin, sed mi ne povis. Ĉiufoje, kiam mi ŝin 
rigardis, io venis en mian gorĝon, kaj mi preskaŭ sufokiĝis. 
Mi neniam antaŭe amis, sed helpon mi ne bezonis por 
diagnozi mian kazon--pro amo mi nun akre suferis. Je Dio, 
kiom mi amis tiun belegan, malŝatan, rave logan praulinon! 


Post kiam ni denove manĝis, mi demandis al Dian, ĉu ŝi 
intencas reiri nun al sia tribo pro la morto de Jubal, sed ŝi 
malĝoje balancis la kapon kaj diris, ke ŝi ne kuraĝas, ĉar oni 
ankoraŭ devus konsideri la fraton de Jubal--ties plej aĝan 
fraton. 


"Kiel li rilatas al la afero?" mi demandis. "Ĉu ankaŭ li deziras 
vin, aŭ ĉu la elektorajto je vi fariĝis familia heredaĵo, donota 
de generacio al generacio?" 


Ŝi ne tute komprenis, kion mi celis diri. 


"Estas probable," ŝi diris, "ke ili Ĉiuj volos venĝi la morton de 
Jubal--ili estas sep--sep teruraj viroj. Eble iu devos mortigi 
ilin ĉiujn, antaŭ ol mi povos reiri al mia popolo." 


Ekŝajnis, ke mi kontraktis por fari taskon tro grandan por mi- 
-sepoble tro grandan, fakte. 


"Ĉu Jubal havis kuzojn?" mi demandis. Preferinde estus scii 
ĉion plej malbonan komence. 


"Jes," respondis Dian, "sed ili ne gravas--ili ĉiuj havas 
virinojn. 


La fratoj de Jubal ne havas virinojn, ĉar Jubal povis akiri 
neniun por si mem. Li estis tiel malbela, ke la virinojn 
forkuris de li--kelkaj eĉ ĵetis sin desur la krutaĵoj de Amoz en 
la Darel Az prefere ol edziniĝi al la Malbelulo." 


"Sed kiel rilatas tio al liaj fratoj--" mi demandis. 


"Mi forgesis, ke vi ne estas el Pelucidaro," diris Dian, kun 
rigardo kompata, sed samtempe malŝata, kun la malŝato 
emfazita iom pli ol la cirkonstancoj postulis--kvazaŭ por 
certigi, ke mi ne preteratentos ĝin. "Komprenu," ŝi daŭrigis, 
"pli juna frato ne rajtas alpreni edzinon, ĝis ĉiuj liaj pli aĝaj 
fratoj tion faris, krom se la pli aĝa frato nuligas sian 
privilegion, kion Jubal neniam farus, sciante, ke tiel longe 
kiel li restigos ilin fraŭlaj, ili des pli volonte helpos lin akiri 
edzinon." 


Rimarkante, ke Dian fariĝas pli komunikema, mi komencis 
flegi la esperon, ke ŝi eble iom pli ekŝatas min, sed baldaŭ 
mi eltrovis kiel maldika estis la fadeno, de kiu pendis miaj 
esperoj. 


"Ĉar vi ne povos reiri al Amoz," mi sugestis, "kio fariĝos el vi, 
konsiderante, ke vi ne povas esti feliĉa kun mi ĉi tie, ĉar vi 
tiom malamas min?" 


"Mi devos nur toleri vin," ŝi respondis malvarme, "ĝis vi 
decidos iri al alia loko kaj lasi min neĝenata; tiam mi tre 
bone elturniĝos sola." 


Mi rigardis ŝin kun kompleta miro. Ŝajnis nekredeble, ke eĉ 
prahistoria virino povus esti tiel malvarma kaj senkora kaj 
nedankema. Tiam mi leviĝis. 


"Mi lasos vin nun ," mi diris arogante, "Mi jam toleris 
ĝislime vian nedankemon kaj viajn insultojn," kaj tiam mi 
turniĝis kaj paŝis majeste malsupren al la valo. Mi jam faris 
cent paŝojn en absoluta silento, kiam Dian parolis. 


"Mi malamas vin!" ŝi kriis, kaj ŝia voĉo rompiĝis--pro rabio, 
mi kredis. 


Mi komplete malĝojis, sed mi ne iris tre malproksimen, kiam 
mi ekpensis, ke mi ne povas lasi ŝin sola kaj sen protekto, 


por ke ŝi ĉasu sian propran manĝaĵon meze de la danĝeroj 

de tiu sovaĝa mondo. Eble ŝi malamos min kaj insultos min 
kaj ŝutos unu malhonorigon post la alia sur min, kiel ŝi jam 
faris, ĝis mi vere ekmalamos ŝin; sed restis la plorinda vero, 
ke mi ŝin amis kaj ne povus lasi ŝin tie sola. 


Ju pli mi pripensis tion, des pli mi koleriĝis, tiel ke kiam mi 
atingis la valon, mi estis furioza, kaj rezulte de tio, mi 
retroturniĝis kaj supreniris tiun krutaĵon denove, tiel rapide 
kiel mi malsupreniris. Mi vidis, ke Dian jam forlasis la 
kornicon kaj iris en la kavernon, sed mi ĵetis min internen al 
ŝi. Ŝi kuŝis surventre sur amaso da herboj, kiujn mi kolektis 
por ŝia lito. Kiam ŝi aŭdis mian eniron, ŝi saltis sur siajn 
piedojn kiel tigrino. 


"Mi malamas vin!" ŝi kriis. 


Veninte el la brila lumo de la tagmeza suno en la 
duonmallumon de la kaverno, mi ne povis vidi ŝian mienon, 
kaj mi estis iom kontenta pro tio, Ĉar Mi Malŝatis pensi pri la 
malamo, kiun mi estus vidinta tie. 


Unue mi diris al ŝi nek unu vorton. Mi nur transpaŝis la 
kavernon kaj kaptis ŝin je la pojnoj, kaj kiam ŝi luktis, mi 
ĉirkaŭmetis al ŝi mian brakon, tiel por fiksi ŝiajn manojn ĉe 
ŝiaj flankoj. 


Ŝi batalis kiel tigrino, sed per mia libera mano mi retropuŝis 

ŝian kapon--mi supozas, ke mi subite brutiĝis, ke mi retroiris 
miliardon da jaroj kaj iĝis vera kavernohomo, kiu prenas sian 
virinon perforte--kaj tiam mi kisis tiun bela buŝon denove kaj 
denove. 


"Dian," mi kriis, krude skuante ŝin, "Mi amas vin. Ĉu vi ne 
komprenas, ke mi amas vin? Ke mi amas vin pli ol ĉion alian 
en ĉi tiu mondo aŭ en mia? Ke mi havos vin? Ke amo kiel mia 
ne estas rifuzebla?" 


Mi rimarkis, ke nun ŝi tre kviete restas en miaj brakoj, kaj 
kiam miaj okuloj kutimiĝis al la mallumo, mi vidis, ke ŝi 
ridetas--kun tre kontenta, feliĉa rideto. Mi miregis. Tiam mi 
sentis, ke tre mildmove ŝi klopodas liberigi siajn brakojn, kaj 
mi malkroĉis mian tenon, por ke ŝi povu. Malrapide ili leviĝis 
kaj envolvis mian kolon, kaj tiam ŝi tiris miajn lipojn al siaj 
denove kaj tenis ilin tie dum longa tempo. Fine ŝi parolis. 


"Kial vi ne ne faris ĉi tion komence, David? Tion mi longe 
atendis." 


"Kion?" mi kriis. "Vi diris, ke vi malamas min!" 


"Ĉu vi atendis, ke mi kuros en viajn brakojn kaj diros, ke mi 
amas vin, antaŭ ol mi sciis, ke vi amas min?" ŝi demandis. 


"Sed konstante mi diris al vi, ke mi amas vin," mi diris. 


"La amo parolas per faroj," ŝi replikis. "Vi ja povus paroligi 
vian buŝon laŭplaĉe, sed nun, kiam vi ĵus venis kaj prenis 
min en viajn brakojn, via koro parolis al mia en la lingvo, 
kiun komprenas la virina koro. Kia komikulo vi estas, David." 


"Do vi tute ne malamis min, Dian?" mi demandis. 


"Mi ĉiam amis vin," ŝi flustris, "de la unua momento, kiam mi 
ekvidis vin, kvankam mi ne sciis tion, ĝis kiam vi forbatis 
Huĝan la Ruzulon kaj tiam rifuzis min." 


"Sed mi ne rifuzis vin, karulino," mi kriis. "Mi ne konis viajn 
kutimojn--mi dubas, ĉu eĉ nun mi konas ilin. Ŝajnas 
nekredeble, ke vi povus tiom insulti min, dum vi amis min 
dum la tuta tempo." 


"Vi povus esti sciinta," ŝi diris, "kiam mi ne forkuris de vi, ke 
mi ne pro malamo restis katenita al vi. Kiam vi batalis kun 
Jubal, mi povus kuri al la rando de la arbaro, kaj sciiĝinte pri 


la rezulto de la batalo, tre facile mi povus eviti vin kaj reveni 
al mia propra popolo." 


"Sed la fratoj--kaj kuzoj--de Jubal," mi memorigis al ŝi, "kio 
pri ili?" 


Ŝi ridetis kaj kaŝis sian vizaĝon ĉe mia ŝultro. 


"Mi devis diri al vi ion , David," ŝi flustris. "Mi devis havi 
-lan pretekston por resti apud vi." 


"Vi pekulino!" mi kriis. "Kaj vi kaŭzis al mi tiom da angoro 
pro nenio!" 


"Mi suferis eĉ pli," Ŝi respondis simple, "ĉar mi kredis, ke vi 
ne amas min, kaj mi estas senpova. Mi ne povis veni al vi 
por postuli, ke vi reciproku mian amon, kiel vi ĵus faris al mi. 
Kiam vi ĵus foriris, mia tuta espero foriris kun vi. Mi estis 
senkonsola, terurigita, malĝojega, kaj mia koro ŝiriĝis. Mi 
ploris, kaj tion mi ne antaŭe faris de post la morto de mia 
patrino," kaj nun mi vidis, ke estis malsekeco de larmoj 
ĉirkaŭ ŝiaj okuloj. Mi mem preskaŭ ekploris, kiam mi 
pripensis ĉion, kion tiu kompatindulino trasuferis. 
Senpatrina kaj senprotekta; ĉasata trans sovaĝa, pratempa 
mondo de tiu fiaspekta viraĉo; elmetita al la atakoj de la 
sennombraj timindaj enloĝantoj de ĝiaj montoj, ebenaĵoj kaj 
ĝangaloj--estis miraklo, ke ŝi eĉ travivis ĉion Ĉi. 


Al mi, ĝi estis revelacio pri la aferoj, kiujn miaj prauloj 
travivis, por ke la homaro de la ekstera mondo pluvivu. Mi 
fieriĝis je la penso, ke mi gajnis la amon de tia virino. 
Kompreneble, ŝi ne povis skribi aŭ legi; ŝi estis neniel 
kulturita aŭ delikata, kiel vi juĝus kulturitecon kaj 
delikatecon; sed ŝi estis modelo de ĉio plej inda en virinoj, 
ĉar ŝi estis bona, kaj kuraĝa, kaj nobla, kaj virta. Kaj ŝi estis 
ĉio ĉi malgraŭ tio, ke observi ĉi tiujn virtojn kuntrenis 
suferadon kaj danĝeron kaj eblan morton. 


Kiom pli facile estus iri tuj komence al Jubal! Ŝi estus lia 
laŭleĝa edzino. Ŝi estus la reĝino en sia propra lando--kaj 
esti reĝino tiom signifis al virino de la ŝtonepoko kiom al 
hodiaŭa virino; kiel ajn vi rigardas ĝin, temas nur pri relativa 
gloro, kaj se vivus nur duonnudaj sovaĝuloj en la ekstera 
mondo hodiaŭ, oni trovus, ke esti la edzino de dahomea 
ĉefulo estas multe glore. 


Mi ne povis ne kompari la faron de Dian kun tiu de unu 
splenda juna virino, kiun mi konis en Nov-Jorko--splenda por 
rigardi kaj por konversacii. Ŝi plenkore enamiĝis al unu 
amiko mia--pura, vireca ulo--sed ŝi edziniĝis al iu kaduka, 
malbonreputacia, maljuna diboĉulo, ĉar li estis grafo en iu 
tute eta eŭropa princlando, al kiu la atlaso de Rand McNally 
eĉ ne atribuis propran koloron. 


Jes, mi intense fieris pri Dian. 


Post iom da tempo, ni decidis ekiri al Sari, ĉar mi estis avida 
revidi Perry kaj informiĝi, ĉu li bone fartas. Mi rakontis al 
Dian pri nia plano emancipi la homaron de Pelucidaro, kaj ŝi 
tre raviĝis pro ĝi. Ŝi diris, ke se nur revenos Dakor, ŝia frato, 
li facile povus iĝi la reĝo de Amoz, kaj ke tiam li kaj Gak 
povus alianciĝi. 


Tio ebligus al ni impetan starton, ĉar kaj la sarianoj kaj la 
amozanoj estis tre potencaj triboj. Ni fidis, ke, armitaj per 
glavoj kaj pafarkoj kaj trejnitaj por uzi ilin, ili povos venki iun 
ajn tribon, kiu malinklinus aliĝi al la granda armeo de 
federaciiĝintaj ŝtatoj, per kiu ni planis marŝi kontraŭ la 
maharoj. 


Mi klarigis la diversajn detrupovajn militilojn, kiujn Perry kaj 
mi povus konstrui post iom da eksperimentado--pulvon, 
fusilojn, kanonojn kaj simile, kaj Dian kunfrapis la manojn 
kaj ĵetis siajn manojn ĉirkaŭ mian kolon kaj diris la mi, kia 


mirindulo mi estas. Ŝi komencis kredi, ke mi estas ĉiopova, 
kvankam vere faris nenion krom paroli--sed tiel estas ĉe 
virinoj, kiuj amas. Perry ŝatis diri, ke se viro estus dekone 
tiom kapabla, kiom lia edzino aŭ patrino kredas lin, la 
mondo kuŝus en liaj manoj. 


Kiam ni la unuan fojon ekiris al Sari, mi surtretis neston de 
venenaj vipuroj, antaŭ ol ni atingis la valon. Unu el la 
malgrandaj pikis min ĉe la maleolo, kaj Dian devigis min 
reveni al la kaverno. Ŝi ordonis, ke mi ne ekzercu la 
muskolojn, ĉar tio povus esti mortiga--ŝi diris, ke se min 
pikus plenkreska serpento, mi ne moviĝus eĉ unu paŝon for 
de la nesto--mi estus mortinta surpiede starante--tiel 
mortiga estas la veneno. Sed kiel okazis, mi estis 
senkapabligita dum longa tempo, kvankam la kataplasmoj, 
kiujn Dian faris el herboj kaj folioj, fine reduktis la Ŝŝveladon 
kaj eltiris la venenon. 


La epizodo tamen montriĝis tre bonŝanca, ĉar ĝi donis al mi 
ideon, kiu miloble plivalorigis miajn sagojn kiel armilojn de 
atako kaj defendo. Tuj kiam mi denove kapablis eliri, mi 
serĉis kelkajn plenkreskajn vipurojn de la speco, kiu pikis 
min, kaj mortiginte ilin, mi eltiris de ili la venenon kaj ŝmiris 
ĝin sur la pintojn de kelkaj sagoj. Pli poste mi pafis 
hienodonon per unu el tiuj, kaj kvankam mia sago kaŭzis 
nur supraĵan vundon, la besto falis morta preskaŭ tuj post la 
trafo. 


Ni nun reekiris al la lando de la sarianoj, kaj kun sentoj de 
sincera bedaŭro ni adiaŭis nian belan ĝardenon Edenan, en 
kies relativaj paco kaj harmonio ni travivis la plej feliĉajn 
momentojn de nia vivo. Kiel longe ni estis tie, mi ne scias, 
ĉar kiel mi diris al vi, la tempo ĉesis ekzisti por mi sub tiu 
eterne tagmeza suno--eble estis unu horo, aŭ eble monato 
da surtera tempo--mi ne scias. 


15-a ĉapitro 
REIRO AL LA TERO 


Ni transiris la riveron kaj trapasis la montojn trans ĝi, kaj fine 
ni eliris sur grandan kaj platan ebenaĵon, kiu disetendiĝis ĝis 
la limo de la vidpovo. Mi ne povus diri al vi, en kiu direkto ĝi 
etendiĝis, eĉ se vi volus scii tion, ĉar dum mia tuta restado 
en Pelucidaro mi neniam eltrovis aliajn ol surlokajn rimedojn 
por indiki direkton--estas nek nordo nek sudo nek oriento 
nek okcidento. 


“Supren estas la sola bone difinita direkto, kaj tio, 
kompreneble, estas malsupren. por vi sur la ekstera krusto 
de la Tero. Ĉar la suno nek leviĝas nek subiras, mankas ĉia 
rimedo por indiki direkton krom videblaĵoj kiel altaj montoj, 
arbaroj, lagoj kaj maroj. 


La ebenaĵo, kiu kuŝas post la blankaj klifoj borde de la Darel 
AZ ĉe la bordo plej proksima al la Montoj de la Nuboj, estas 
la afero plej analoga al direkto konata al la pelucidaranoj. Se 
oni eventuale neniam aŭdis pri la Darel Az, aŭ la blankaj 
klifoj, aŭ la Montoj de la Nuboj, oni sentas la mankon de io 
grava kaj sopiras al la familiaraj kaj kompreneblaj "nord- 
oriento" kaj "sud-okcidento" de la ekstera mondo. 


Ni apenaŭ Ĵus surpaŝis la grandan ebenaĵon, kiam ni 
perceptis du enormajn bestojn, kiuj proksimiĝas al ni el la 
malproksimo. Tiel malproksimaj ili estis, ke oni ne povis 
distingi, kiaj bestoj ili estis, sed kiam ili pliproksimiĝis, mi 
vidis, ke ili estas enormaj kvarpieduloj, inter 80 kaj 100 
futojn longaj, kun etaj kapoj sidantaj supre de la tre longa 
koloj. Iliaj kapoj ŝajnis esti 40 futojn super la tero. La bestoj 
tre malrapide moviĝis--tio signifas, ke iliaj korpaj moviĝoj 
estis tre malrapidaj--sed iliaj paŝoj estis tiel longdistancaj, ke 
ili fakte iris signife pli rapide ol homo. 


Kiam ili ankoraŭ pli proksimiĝis, ni eltrovis, ke sur la dorso 
de ambaŭ sidas homo. Tiam Dian sciis, pri kiu besto temas, 
kvankam ŝi neniam antaŭe vidis tiajn. 


"[li estas lidioj el la lando de la torianoj", ŝi kriis. "Toria kuŝas 
ĉe la periferio de la Terura Ombrolando. Nur la torianoj inter 
la gentoj de Pelucidaro rajdas lidiojn, ĉar ili troviĝas en 
neniu lando krom la malluma." 


"Kio estas la Terura Ombrolando?" mi demandis. 


"Ĝi estas la lando, kiu kuŝas sub la Morta Mondo", respondis 
Dian; "la Morta Mondo, kiu porĉiame pendas inter la suno kaj 
Pelucidaro super la Terura Ombrolando. Estas la Morta 
Mondo, kiu faras la grandan ombron sur tiu parto de 
Pelucidaro." 


Mi ne plene komprenis kion ŝi diras, kaj mi dubas, ĉu eĉ nun 
mi komprenas, ĉar mi neniam estis en tiu parto de 
Pelucidaro, de kiu videblas la Morta Mondo; sed Perry diras, 
ke ĝi estas la luno de Pelucidaro--planedeto interne de 
planedo--kaj ke ĝi ĉirkaŭiras la akson de la Tero koincide kun 
la rotacio de la Tero, kaj tial ĝi troviĝas ĉiam super la sama 
loko en Pelucidaro. 


Mi memoras, ke Perry tre ekscitiĝis, kiam mi rakontis al li pri 
tiu Morta Mondo, ĉar li opiniis, ke ĝi estas la kaŭzo de la ĝis 
tiam neklarigeblaj fenomenoj de nutacio kaj precesio de la 
ekvinoksoj. 


Kiam la du homoj sur la lidioj estis tre proksimaj al ni, ni 
vidis, ke unu estas viro kaj la alia virino. La unua levis siajn 
du manojn kun la polmoj direktitaj al ni, signante per tio 
pacdeziron, kaj mi jam respondis sammaniere al li, kiam li 
subite eligis krion de miro kaj plezuro, kaj glitinte desur sia 
granda rajdbesto, li kuris antaŭen al Dian kaj ĵetis siajn 
brakojn ĉirkaŭ ŝin. 


Post momento mi estis blanka pro ĵaluzo, sed nur dum 
momento, ĉar Dian rapide tiris la viron al mi, dirante al li, ke 
mi estas David, ŝia edzo. 


"Kaj jen mia frato, Dakor la Fortulo, David", ŝi diris al mi. 


Ŝajnis, ke la virino estas la edzino de Dakor. Li trovis neniun, 
kiun li ŝatis, inter la sarianoj, nek en aliaj lokoj, ĝis li atingis 
la landon de la torianoj, kaj tie li trovis kaj batalakiris sian 
tre belegan torian junulinon, kiun li ĝuste nun venigis al sia 
propra popolo. 


Kiam ili aŭdis nian historion kaj niajn planojn, ili decidis 
akompani nin al Sari, por ke Dakor kaj Gak faru 
interkonsenton pri alianco, ĉar Dakor estis same tiel 
entuziasma pri la proponita ekstermo de la maharoj kaj 
sagotoj kiel Dian kaj mi. 


Post vojaĝo, kiu estis laŭ pelucidaraj normoj tre seneventa, 
ni venis al la unua el la sariaj vilaĝoj, kiu konsistas el cent 
ĝis ducent artefaritaj grotoj elkavigitaj en la faco de granda 
kreta krutaĵo. Tie, je nia grandega ĝojo, ni trovis kaj Perry kaj 
Gak. La maljunulo estis tute superfortita de emocio, kiam li 
vidis nin, ĉar li delonge kredis min mortinta. 


Kiam mi prezentis Dian kiel mian edzinon, li ne sciis ĝuste 
kion diri, sed li pli poste rimarkis, ke havinte la elekton en 
du mondoj, mi ne povus pli bone trafi. 


Gak kaj Dakor intertrakte atingis tre amikan aranĝon, kaj ĉe 
interkonsiliĝo de la ĉefoj de la diversaj triboj de sarianoj oni 
faris portempan interkonsenton pri la ebla estonta 
regadsistemo. 


Proksimume dirite, la diversaj reĝlandoj de Pelucidaro restus 
preskaŭ sendependaj, sed estus unu granda superreganto 


aŭ imperiestro. Oni decidis, ke mi estu la unua el la dinastio 
de la imperiestroj de Pelucidaro. 


Ni komencis instrui al la virinoj la faradon de pafarkoj kaj 
sagoj kaj venenujoj. La junaj viroj serĉis la vipurojn, kiuj 
provizis la venenon, kaj ili estis tiuj, kiuj minis la ferercon kaj 
laŭ la instrukcioj de Perry fabrikis la glavojn. Rapide 
disvastiĝis la febro de unu tribo al alia, ĝis reprezentantoj el 
nacioj tiel malproksimaj, ke la sarianoj neniam eĉ aŭdis pri 
ili, venis por ĵuri la ĵuron de lojaleco, kiun ni postulis, kaj por 
lerni la arton fabriki la novajn armilojn kaj uzi ilin. 


Ni dissendis niajn junajn virojn kiel instrukciistojn al ĉiu 
nacio de la federacio, kaj la movado jam akiris kolosajn 
proporciojn, antaŭ ol la maharoj malkovris ĝin. La unua 
eksuspekto, kiun ili ekhavis, venis post la ekstermo en 
rapida sinsekvo de tri el iliaj grandaj sklavkaravanoj. Ili ne 
povis kompreni, ke la malaltaj klasoj subite ekhavis 
potencon, kiu faris ilin vere timindaj. 


En unu el la bataletoj kun sklavkaravanoj kelkaj el niaj 
sarianoj prenis plurajn sagotajn kaptitojn, kaj inter ili estis 
du anoj de la gardistaro interne de la konstruaĵo, en kiu oni 
tenis nin malliberigitaj en Futra. Ili diris al ni, ke la maharoj 
estis frenezaj pro rabio, kiam ili eltrovis, kio okazis en la kelo 
de la konstruaĵo. La sagotoj sciis, ke io tre terura trafis iliajn 
mastrojn, sed la maharoj zorge klopodis, por ke neniu 
sugesto pri la vera naturo de ilia pereiga afliko sciiĝu ekster 
la propra specio. 


Kiom da tempo necesos por ke la specio forpereu, oni tute 
ne povus eĈ diveni; sed ŝajnis neeviteble, ke tio finfine 
okazu. 


La maharoj oferis fabelan rekompencon al tiu, kiu kaptus 
unu el ni viva, kaj samtempe minacis suferigi la plej 


timindan punon al tiu, kiu farus fizikan malbonon al ni. La 
sagotoj ne povis kompreni tiujn ŝajne paradoksajn 
instrukciojn, kvankam ilia kialo estis sufiĉe komprenebla al 
mi. La maharoj deziris la Grandan Sekreton kaj ili sciis, ke 
nur ni povus havigi ĝin al ili. 


La eksperimentoj de Perry pri la fabrikado de pulvo kaj la 
konstruo de fusiloj ne progresis tiel rapide kiel ni esperis-- 
multege da aferoj pri tiuj du artoj Perry ne sciis. Ni ambaŭ 
certis, ke la solvo de tiuj du problemoj progresigus la 
civilizon interne de Pelucidaro je miloj da jaroj en unu 
antaŭensalto. Kaj estis diversaj aliaj artoj kaj sciencoj, kiujn 
ni deziris enkonduki, sed niaj komunaj scioj ne ampleksis la 
meĥanikajn detalojn, kiuj solaj povas doni al ili komercan aŭ 
praktikan valoron. 


"David", diris Perry tuj post sia plej lasta malsukceso 
produkti pulvon, kiu eĉ brulus, "unu el ni devos reveturi al la 
ekstera mondo kaj reporti la informojn, kiuj mankas al ni. Ĉi 
tie ni havas la laboristojn kaj materialojn por reprodukti ion 
ajn, kion oni iam produktis supre--ni malhavas nur la 
necesan scion. Ni reveturu kaj kunprenu tiun scion en la 
formo de libroj--tiam tiu ĉi mondo vere kuŝos en niaj manoj". 


Kaj tial oni decidis, ke mi reveturu en la borveturilo, kiu 
ankoraŭ kuŝis ĉe la rando de la arbaro, tie, kie ni unue 
penetris ĝis la supraĵo de la interna mondo. Dian rifuzis eĉ 
aŭskulti iun planon pri mia foriro, kiu ne inkluzivas ŝin, kaj 
mi ne bedaŭris, ke ŝi volas akompani min, ĉar mi deziris, ke 
ŝi vidu mian mondon, kaj mi deziris, ke mia Mondo vidu ŝin. 


Kun granda eskorto ni marŝis al la granda fera talpo, kiun 
Perry baldaŭ jam repoziciigis kun ĝia nazo redirektita al la 
ekstera krusto. Li zorge ekzamenis la tutan mekanismon. Li 
replenigis la aer-rezervujon kaj produktis oleon por la 
motoro. Finfine ĉio pretis, kiam niaj pikedanoj, el kiuj longa, 


maldika vico ĉiam ĉirkaŭis nian kampadejon, informis, ke 
granda amaso da laŭŝajne sagotoj kaj maharoj proksimiĝas 
el la direkto de Futra. 


Dian kaj mi pretis ekiri, sed mi estis avida spekti la unuan 
alfrontiĝon inter du ne malgrandaj armeoj de la sin 
kontraŭantaj specioj de Pelucidaro. Mi komprenis, ke tio 
markos la historian komencon de enorma lukto por la posedo 
de tuta mondo, kaj kiel la unua imperiestro de Pelucidaro, mi 
kredis, ke estas ne nur mia devo, sed ankaŭ mia rajto esti en 
la mezo de tiu decida batalo. 


Dum la kontraŭa armeo proksimiĝis, ni vidis, ke estas multaj 
maharoj kun la sagotaj soldatoj--indiko pri la vastetenda 
graveco, kiun la dominanta specio atribuis al la rezulto de 
tiu kampanjo, ĉar ne estis ilia kutimo aktive partopreni la 
sklavkaptajn atakojn, kiujn faris iliaj servobestoj--la sola 
speco de milito, kiun ili faris kontraŭ la malaltaj estaĵoj. 


Gak kaj Dakor estis ambaŭ kun ni, veninte antaŭ ĉio por vidi 
la borveturilon. Mi metis Gak kaj kelkajn el liaj sarianoj ĉe la 
dekstra flanko de nia batallinio. Dakor enlokiĝis 
maldekstraflanke, dum mi komandis la centron. Malantaŭ ni 
mi postenigis sufiĉe grandan rezervon sub unu el la ĉefoj de 
Gak. La sagotoj senhalte antaŭenmarŝis kun minacaj lancoj, 
kaj mi lasis ilin veni, ĝis ili estis facile atingeblaj per pafarko, 
antaŭ ol mi ordonis pafi. 


Je la unua salvo de venenpintaj sagoj, la unua linio de 
gorilohomoj falis teren; sed la malantaŭuloj atakis super la 
sternitaj figuroj de iliaj kamaradoj en furioze rapida atako 
por povi trafi nin per siaj lancoj. Dua salvo haltigis ilin dum 
momento, kaj tiam mia rezervo saltis tra la breĉoj en la 
paflinio por kontraŭbatali ilin per lancoj kaj ŝildoj. 


La ne oportunaj lancoj de la sagotoj ne estis egalaj al la 
lancoj de la sarianoj kaj amozanoj, kiuj flankenigis la 
lancpuŝojn per siaj ŝildoj kaj impetis proksimen por batali 
per siaj pli malpezaj kaj oportunaj armiloj. 


Gak kunprenis siajn sagpafistojn laŭlonge de la flanklinio de 
la malamiko, kaj dum la glavistoj kontraŭbatalis ilin antaŭe, 
li elĵetigis salvon post salvo en ilian neŝirmitan maldekstran 
flankon. La maharoj faris malmulte da vera batalado kaj pli 
ĝenis ol helpis, kvankam foje unu el ili ekkaptis per siaj 
potencaj makzeloj la brakon aŭ kruron de sariano. 


La batalo ne daŭris tre longe, ĉar kiam Dakor kaj mi 
kondukis niajn trupojn al la dekstra flanko de la sagotoj kun 
nudaj glavoj, ili estis jam tiel demoralizitaj, ke ili turniĝis kaj 
fuĝis de ni. Ni ĉasis ilin dum iom da tempo, prenante multajn 
kaptitojn kaj regajnante ĉirkaŭ cent sklavojn, inter kiuj estis 
Huĝa la Ruza. 


Li diris al mi, ke oni kaptis lin, dum li estis survoje al sia 
propra lando; sed ke lian vivon oni indulgis pro la espero, ke 
de li la maharoj lernos la kaŝlokon de sia Granda Sekreto. 
Gak kaj mi havis inklinon kredi, ke la Ruzulo gvidis tiun 
ekspedicion al la lando Sari, pri kiu li kredis, ke tie oni povus 
trovi la libron en la posedo de Perry; sed ni ne havis pruvon 
pri tio, do ni akceptis lin kaj traktis lin kiel unu el ni, 
kvankam neniu ŝatis lin. Kaj kiel li rekompencis mian 
grandanimecon, vi baldaŭ sciiĝos. 


Estis kelkaj maharoj inter niaj kaptitoj, kaj niaj propraj homoj 
tiom timis ilin, ke ili rifuzis proksimiĝi al ili, krom se 
komplete kovritaj per peco de felo. Eĉ Dian kredis je la 
popola superstiĉo pri la malbonaj efikoj de elmetiĝo al la 
okuloj de koleraj maharoj, kaj kvankam mi priridis ŝiajn 
timojn, mi tute pretis toleri ilin, se tio eĉ iomete forigus ŝiajn 
malbonajn antaŭsentojn, do ŝi sidis fore de la borveturilo, 


apud kiu la maharoj estis katenitaj, dum Perry kaj mi denove 
ekzamenis ĉiun eron de la mekanismo. 


Fine, mi alprenis mian lokon en la stirseĝo kaj alvokis iun el 
la viroj ekstere, por ke li venigu Dian. Okazis, ke Huĝa staris 
tute proksima al la pordo de la borveturilo, do estis li, kiu 
sen mia scio iris por venigi ŝin; sed kiel li sukcesis plenumi 
la diablan aferon, kiun li faris, mi ne povas diveni, krom se 
aliaj helpis lin en la komploto. Kaj tion mi ne povas kredi, ĉar 
ĉiuj miaj homoj estis lojalaj al mi kaj tuj mortigus lin, se li 
estus proponinta la senkoran intrigon, eĉ se li havus tempon 
por konigi ĝin al aliulo. 


Ĉio estis farita tiel rapide, ke mi povas kredi nur, ke ĝi estis 
la rezulto de subita impulso, helpita de kelkaj por Huĝa 
bonŝancaj cirkonstancoj okazintaj akurate je la ĝusta 
momento. 


Mi scias nur, ke estis Huĝa, kiu portis Dian al la borveturilo, 
ankoraŭ envolvitan de la kapo ĝis la piedo en la felo de 
enorma kavernleono, kiu kovris ŝin, de kiam oni kondukis la 
maharajn kaptitojn en la kampadejon. Li metis sian ŝarĝon 
sur la seĝon flanke de mi. Mi estis preta ekveturi. La adiaŭoj 
estis diritaj. 


Perry kaptis mian manon por la lasta, longa adiaŭo. Mi fermis 
kaj riglis la eksteran kaj internan pordojn, denove eksidis ĉe 
la vetura mekanismo, kaj ektiris la startigilon. 


Kiel antaŭe, dum tiu nokto longe pasinta, en kiu okazis nia 
unua elprovo de la fera monstro, estis terura muĝado sub ni- 
-la giganta framo tremis kaj vibris--okazis ekbruego, kiam la 
malfirma grundo ekĵetiĝis supren tra la kavaĵo inter la 
interna kaj ekstera blendoj kaj redeponiĝis malantaŭ ni. 
Duan fojon la maŝino ekveturis. 


Sed en la momento de la forveturo mi preskaŭ ĵetiĝis el mia 
seĝo pro la subita skuiĝo de la borveturilo. Komence mi ne 
sciis, kio okazis, sed baldaŭ mi ekkomprenis, ke tuj antaŭ ol 
ĝi eniris la terkruston, la tureca maŝino trafalis tra sia apoga 
skafaldo, kaj ke anstataŭ eniri la teron vertikale, ni plonĝas 
en ĝin je alia angulo. En kiu loko ni eliros sur la ekstera 
terkrusto, mi ne povis eĉ konjekti. Kaj tiam mi turniĝis por 
konstati la efikon de tiu stranga sperto ĉe Dian. Ŝi ankoraŭ 
sidis vualita en la granda felo. 


"Montru vin," mi kriis ridetante, "venu el via ŝelo. Neniuj 
maharaj okuloj povas atingi vin ĉi tie," kaj mi klinis min tien 
kaj ekkaptis de ŝi la leonan felon. Kaj tiam mi retiriĝis sur 
mian seĝon, tute hororigita. 


La afero sub la felo ne estis Dian--ĝi estis abomeninda 
maharo. Tuj mi komprenis la ruzon, kiun Huĝa uzis kontraŭ 
mi, kaj ĝian celon. 


Foriginte min porĉiame, kiel li sendube kredis, Dian estus 
senhelpa kontraŭ li. Furioze mi tiris je la stirilo, penante 
returni la borveturilon al Pelucidaro; sed kiel tiun alian fojon, 
mi povis moveti ĝin eĉ ne unu harlarĝon. 


Ne necesas rakonti pri la teruraĵoj aŭ la tedeco de tiu vojaĝo. 


Ĝi diferencis tute malmulte de la antaŭa, kiu portis nin de la 
ekstera al la interna mondo. Pro la angulo, je kiu ni eniris la 
teron, la vojaĝo daŭris preskaŭ unu tagon pli longe kaj 
elportis min sur la sablojn de la Saharo, anstataŭ al Usono, 
kiel mi esperis. 


Jam de monatoj mi atendas ĉi tie la alvenon de blankulo. Mi 

ne kuraĝis forlasi la borveturilon, pro timo, ke mi neniam plu 
povos retrovi ĝin--la moviĝantaj sabloj de la dezerto baldaŭ 

kovrus ĝin, kaj mia sola espero pri reveno al mia Dian kaj ŝia 
Pelucidaro estus por ĉiam for. 


Ke mi iam revidos ŝin, ŝajnas nur malgranda ebleco, ĉar kiel 
mi sciu, en kiu parto de Pelucidaro mia revena vojaĝo 
finiĝos--kaj kiel, sen nordo aŭ sudo aŭ oriento aŭ okcidento, 
mi esperu iam trovi la vojon trans tiu vasta mondo al la 
loketo, kie restas mia perdita amatino kaj funebras pro mi? 


Jen la historio, kiel David Innes rakontis ĝin al mi en la 
kaprofela tendo ĉe la rando de la granda Sahara Dezerto. La 
venontan tagon, li gvidis min por vidi la borveturilon--ĝi 
estis precize tia, kia li priskribis ĝin. Ĝi estis tiel grandega, 
ke ĝi povus esti transportita al tiu malfacile alirebla 
mondoparto per neniu transportrimedo, kiu ekzistis tie--ĝi 
povus esti veninta nur tiel, kiel David Innes diris--tra la 
kruston de la Tero el la interna mondo Pelucidaro. 


Mi pasigis semajnon kun li, kaj tiam, forlasinte mian 
leonĉasadon, reveturis rekte al la marbordo kaj rapidis al 
Londono, kie mi aĉetis grandan kvanton da aĵoj, kiujn li 
deziris kunporti kun si al. 


Pelucidaro. Estis libroj, fusiloj, revolveroj, pafaĵoj, fotiloj, 
kemiaĵoj, telefonoj, telegrafiloj, drato, iloj kaj pliaj libroj-- 
libroj pri Ĉiu temo sub la suno. Li diris, ke li deziras libraron, 
per kiu ili povos reprodukti la mirindaĵojn de la dudeka 
jarcento en la ŝtonepoko, kaj se kvanto gravas, mi bone 
priservis lin. 


Mi reportis la aferojn mem al Alĝerio, kaj akompanis ilin ĝis 
la fino de la fervojo; sed de tie mi estis revokita al Usono pro 
gravaj aferoj. Tamen, mi povis dungi tre fidindan viron por 
ekestri la karavanon--la saman gvidiston, fakte, kiu 
akompanis min dum mia antaŭa vojaĝo en la Saharon--kaj 
skribinte longan leteron al Innes, en kiu mi donis mian 
usonan adreson, mi vidis la ekspedicion ekvoji suden. 


Inter la aliaj aferoj, kiujn mi sendis al Innes, troviĝis pli ol 
kvincent mejlojn da duobla, izolita drato de tre maldika 
dikeco. Mi pakigis ĝin ĉirkaŭ speciala bobeno je lia propono, 
ĉar estis lia ideo, ke li povus fiksi unu finon ĉi tie antaŭ ol 
foriri, kaj ellasante ĝin tra la malantaŭo de la borveturilo, 
krei telegraflineon inter la ekstera kaj interna mondoj. En 
mia letero, mi petis lin nepre marki la finon de la linio tre 
klare per alta ŝtonamaso por la okazo, ke mi ne povus atingi 
lin antaŭ ol li ekveturus, por ke mi facile trovu ĝin kaj 
komunikiĝu kun li, se okazos, ke li bonŝance atingos 
Pelucidaron. 


Mi ricevis kelkajn leterojn de li post mia reveno al Usono-- 
fakte, li utiligis ĉiun al la nordo irantan karavanon por doni 
al mi ian mesaĝon. Lia lasta letero estis skribita la tagon 
antaŭ ol li intencis ekveturi. Jen ĝi: 


Mia kara amiko: 


Morgaŭ mi ekveturos por serĉi Pelucidaron kaj Dian. Kondiĉe, 
ke la araboj ne mortigos min. Ili kondutis tre malamike 
lastatempe. Mi ne scias la kaŭzon, sed en du okazoj ili 
minacis mian vivon. Unu, pli amika ol la ceteraj, diris al mi 
hodiaŭ, ke ili intencas ataki min ĉi nokte. Estus bedaŭrinde, 
se tiuspeca afero okazus nun, kiam mi estas tiel baldaŭ 
forveturonta. 


Tamen, eble estus egale bone, ĉar ju pli proskimiĝas la horo, 
des pli malgrandaj ŝajnas miaj ŝancoj sukcesi. 


Alvenis la amika arabo, kiu portos ĉi tiun leteron norden por 
mi, do adiaŭ, kaj Dio benu vin pro viaj komplezoj al mi. 


La arabo diras, ke mi rapidu, ĉar li vidas sablonubon sude--li 
kredas, ke ĝi estas la bando, kiu venas por murdi min, kaj li 
ne deziras esti trovita kun mi. Do adiaŭ denove. 


Via David Innes Post unu jaro mi denove troviĝis ĉe la fino 
de la fervoja linio, veturanta al la loko, kie mi forlasis Innes. 
Mia unua seniluziiĝo okazis, kiam mi eksciis, ke mia maljuna 
gvidisto mortis kelkajn semajnojn antaŭ mia reveno, kaj mi 
povis trovi neniun alian membron de mia iama grupo, kiu 
povus konduki min al la sama loko. 


Dum monatoj mi traserĉis tiun brulvarman landon, 
pridemandante sennombrajn dezertajn ŝejkojn, esperante, 
ke finfine mi trovus unu, kiu aŭdis pri Innes kaj lia mirinda 
fera talpo. Konstante miajn okuloj esploris la blindigan 
amason da sablo por ekvidi la Ŝŝtonamason, sub kiu mi trovus 
la dratojn irantajn al Pelucidaro--sed ĉiam mi malsukcesis. 


Kaj ĉiam molestas min ĉi tiuj terurigaj demandoj, kiam mi 
pensas pri David Innes kaj liaj strangaj aventuroj. 


Ĉu finfine la araboj murdis lin tuj antaŭ lia ekveturo? AŬ ĉu li 
redirektis la nazon de sia fera monstro al la interna mondo? 
Ĉu li atingis ĝin, aŭ ĉu li kuŝas ie enterigita en la mezo de la 
granda terkrusto? Kaj se li revenis al Pelucidaro, ĉu li 
trapenetris ĉe la fundo de unu el ĝiaj grandaj internaj maroj 
aŭ inter iu sovaĝa popolo tute malproksime de la lando de 
lia korsopiro? 


Ĉu la respondo kuŝas ie sur la sino de la vasta Saharo, ĉe la 
fino de du etaj dratoj, kaŝitaj sub perdita ŝtonamaso? Mi 
scivolas. 


Fino 


1 


la Turo de Londono. 


2 


ŝtato en la nord-oriento de Usono. 


3 


1 mejlo = 1,61 km. 


4 
1 futo = 0,304 m. 


5 


l colo = 2,54 cm. 


6 
[farenhejta] grado: 329 F. = 09 C.; 2129 F. = 1009 C. 


7 
jardo: 0,917 m. 


8 


Andover: urbeto en la nordorienta usona ŝtato 
Massachusetts havanta plurajn konatajn superajn lernejojn 
kaj kolegiojn. 


9 


specio de praaj predobestoj, "hienodentulo". 


10 


urbeto en la nordorienta Usona ŝtato Massachusetts havanta 
plurajn konatajn superajn lernejojn kaj kolegiojn. 


11 


fama universitato en la ŝtato Connecticut, unu el la plej 
malnovaj en Usono. 


12 


la plej eminentaj usonaj bazopilkaj teamoj apartenas al unu 
el du "grandaj ligoj". 


13 


alterna nomo de ĵurasia epoko. 


14 


tre malhela kaj morna, kiel en la mita lando priskribita de 
Homero kiel loko de eterna mallumo. 


15 
1 funto = 0,453 kg. 


16 


prabesto-specio. 


17 


prabesto-specio. 


18 


ĉe bazopilko, kurado de unu bazo ĝis alia. 


